
Pus Pg tă a ferieinii 


Este cu totul reconfortant să scrii despre o antologie de autor — 
poezie, proză - de azi şi, încă mai mult, subintitulată „literatură pentru 
copii”, în legătură cu o parabolă a lui E. Lovinescu de acum o sută şi 
mai bine de ani; pe scurt, Dumitru Vacariu de azi umblă după pa- 
sărea albastră, de ieri, a lui E. Lovinescu. Iată. Într-un text publicat în 
„Falanga Literară”, în 1910, „seninul” critic scria despre destinul pe 
care ursitoarea „bătrână şi gârbovită de vreme” i-l prezice lui Cătălin: 
„Lumea întreagă va sta la picioarele tale; firea îşi va dişterne pentru 
tine toate farmecele ei. Dar tocmai din uşurinţa cu care îţi vor fi la 
îndemână, să izvorască nemulțumirea; să doreşti deci ceea ce e de- 
parte şi nu se poate avea cu uşurinţă; să n-ai odihnă până nu-i prinde 
şi îmblânzi pasărea rară, pe care nimeni n-a prins-o până acum: pa- 
sărea albastră”. lată acum şi referinţa parabolei: „Ceva din sufletul lui 
Cătălin avem cu toţii... O zână răutăcioasă ne-a sădit în suflet o nă- 
zuinţă către lucruri care nu sunt, făcându-ne să trecem cu nepăsare 
pe lângă ceea ce ar trebui să facă fericirea şi frumuseţea acestei lumi. 
Nu ascultăm la glasul privighetorii pentru că ne gândim la pasărea 
albastră”. Critica lui E. Lovinescu este o continuă căutare a păsării 


albastre a literaturii. Nu altfel trebuie interpretată, de pildă, această 

mărturisire pe care criticul o face Elenei Farago, într-o scrisoare din 
13 septembrie 1910: „Şi mă gândesc ce lesne aş putea face literatură 
de imaginaţie, nuvele sau chiar romane! Situaţia mă obligă să des- 
copăr cadavre uitate de ani, şi pentru a afla o dată de nici o importanţă 
să-mi pierd ziua întreagă. Tristă soartă. Dacă aş fi un simplu buchinist 
ar mai merge, dar simt în mine seva unei imaginații destul de robuste 
care cere drept la viaţă, şi n-o pot satisface”. 

Scriitorul Dumitru Vacariu caută pasărea albastră a literaturii, 
activând ca muzeograf şi însoţindu-şi biografia cu înființarea mu- 
zeelor literare ieşene şi rostuind Muzeul Literaturii Române din Iaşi 
cu o muncă impresionantă, alături de alți colegi. Din această perioadă 
remarcăm: Dincolo de poveste (1979), Bărzăunul și restul lumii (1984), 
Vornicul Ţării de Sus (1984; 2010), Poteci fără întoarcere (1987), 
Comoara (1988), Aventură dincolo de timp (1990), În căutarea 
Scufiţei Roşii (2005). Aceasta este aşa-zisa „literatură pentru copii şi 
tineret”, excelând în ceea ce s-au numit „povestiri istorice”, dar 
Dumitru Vacariu se distinge, printre prozatorii contemporani, prin- 
tr-o serie de romane şi povestiri - Ochii viperei (1995), Praznicul 
orbilor (2000), Casa cu iederă (2000), Porumbeii albaştri (2003, 
Fiul Meu. Parabola apocalipsei roşii (2006), Mărturii din viaţa de 
apoi (2010) -, unde scrie una dintre cele mai tulburătoare autobio- 
grafii literare din câte se pot citi în stricta noastră actualitate; ultima 
carte din seria amintită, Mărturii din viaţa de apoi, se adresează, 
deopotrivă, celor mari și celor mici, pentru că, iată, mărturiile din 
viaţa de apoi sunt de dincolo de bine şi de dincoace de rău; din Rai şi 


din lad adică, pe unde, după „fericirea de a muri”, personajul-narator 


Paz fit al butea i 
hălăduiește călăuzit de Părintele Arsenie Papacioc, tovarășul din 
temnițele pământene. 

O întreagă literatură, de la Goethe, cel din Poezie şi adevăr, la 
N. lorga din Orizonturile mele. O viaţă de om așa cum a fost, de la 
Ion Creangă din Amintiri... la Lucian Blaga din Hronicul şi cân- 
tecul vârstelor, Marin Preda din Viaţa ca o pradă şi Octavian Paler 
din Viaţa ca o coridă, stă sub semnul figurii retorice pe care Pierre 
Fontanier a numit-o hipotipoză; iată ce spune părintele retoricii 
moderne pentru texte poetice sau în proză scrise de autori precum 
Dumitru Vacariu: „Hipotipoza zugrăveşte lucrurile într-un mod atât 
de viu şi de energic, încât ni le expune, într-un fel, privirii şi face din- 
tr-o povestire sau o descriere, o imagine, un tablou sau chiar o scenă 
animată”, În perspectiva valorii estetice, literatura „pentru copii” a lui 
Dumitru Vacariu este peste aceea a lui Emil Gîrleanu și Elena Farago, 
George Topirceanu şi Otilia Cazimir. 

Proza din această antologie reface puntea cu „literatura pentru 
copii şi tineret”, excelând în ceea ce s-au numit „povestiri istorice”, 
din volume precum Dincolo de poveste, Bărzăunul şi restul lumii, 
Vornicul Ţării de Sus, Poteci fără întoarcere, Comoara, Aventură 
dincolo de timp, În căutarea Scufiței Roşii. Ceea ce face acum Dumitru 
Vacariu e să dea rost unui dor de poveste care traduce, altfel, o celebră 


sintagmă a lui Mircea Eliade din anii '70: despre nevoia de poveste scria 


atunci ilustrul istoric al religiilor. Boldur, „fiul unui crai vestit dintr-o 
ţară îndepărtată”, Doina, Ştefana, Cristina, Maria din „legenda celei 
mai frumoase icoane”, Virgil Năsturel, Păun şi Lebăda, cucul, cio- 
cănitoarea, privighetoarea, rândunica, ciocârlia şi vrabia, Prințul Cerb, 


fiul lui Verde Împărat, Ancuţa, Mioara şi Mihai, păpuşile și şoriceii, 

Onuţa şi sabia sa, Călin care descoperă „potecile dorului”, Moş Ispravă, 
Mitel sunt din basm şi legendă. Dar, într-o crudă autobiografie, în 
Fiul Meu. Parabola apocalipsei roşii şi Mărturii din viaţa de apoi, 
Dumitru Vacariu scrie despre copilul rătăcit în veacul apocalipsei 
roşii; acesta trăieşte luând distanţă față de prezentul precar și supravie- 
ţuieşte într-un Rai imaginat din suma tuturor amintirilor; el vine din şi 


se petrece în basmele şi legendele lui Boldur, Ancuţa, Prinţul Cerb... 


loan HOLBAN 


Demult, tare demult, când oamenii acestor meleaguri stăteau 
mereu gata de luptă cu vrăjmaşii de peste hotare sau veniţi din înde- 
părtatele pustiuri asiatice cu scopuri prădalnice, trăia într-un sătuc 
de munte o fată fără pereche de frumoasă în lumea întreagă. O chema 
Doina. Și, întrucât îi plăcea să umble cu turmele de oi alături de alți 
păstori peste munţi şi văi, toți au numit-o Domnița munţilor. Și nu 
era om, cale de şapte sate în jur, care să nu fi auzit de frumuseţea şi 
gingăşia Doinei, dar îndeosebi de cântecele ei minunate care răsunau 
din zori şi până-n noapte prin toate locurile pe unde-şi purta paşii. 
Bătrânii o îndrăgiseră ca pe propria lor fiică, iar voinicii care o vedeau 
chiar şi o singură dată rămâneau vrăjiți de farmecul ei şi ar fi dat orice 
să le fie mireasă. Dar Doina era încă o copilandră, nici nu împlinise 
16 ani şi nu se gândea încă la măritiş. Cea mai mare plăcere a ei era 
să rătăcească zilnic printre munţi şi văi cu mioarele ei dragi, să se 
întreacă în cântece cu păsările şi cu cele mai vestite cavale mânuite 
de voinici, să râdă soarelui, florilor şi izvoarelor, ori să se joace cu 
iezii şi mieii. N-ar fi putut însă spune că nu are drag pe nici un voinic 
cu care dădea ochii prin sat ori pe potecile munţilor. Ba, într-un 
anumit fel, ţinea la toţi voinicii apropiaţi de vârsta ei. Dar la Negru, 
feciorul cel mai mare al Neacşului, cojocarul satului, ţinea parcă mai 


mult ca la toți ceilalți. 

Mândru şi voinic era Negru, de nu-l putea dovedi la trântă nici 
măcar ursul și curat la suflet aidoma apei din izvoarele munților. 
Avea plete negre și ochi adânci de bulboană singuratică. Multor cete 
de năvălitori înhăitați să prade turmele, vitele sau alte avuţii ale săte- 
nilor le-a ţinut piept Negru împreună cu alți voinici. Ghioaga sa nu 
dădea greş niciodată şi când o învârtea în jurul său, toţi vrăjmaşii cădeau 
potopiţi la pământ. Doina îl văzuse cândva, ascunsă în ramurile unui 
copac, cum făcuse polog dintr-o ceată de tâlhari veniţi din pustie şi 
de atunci nu şi-a mai putut lua gândul de la el. Dreptu-i că şi lui Negru 
îi plăcea să iasă cât mai des în calea Doinei, s-o privească ori s-o asculte 
cântând. 

Şi vremea trecea, iar Doina devenea tot mai frumoasă şi mai dragă 
tuturor. 

Într-un an a fost mare secetă prin partea locului, iar bieţii oameni 
n-au reușit să adune nutreţul necesar pentru oi și vite. De aceea, în 
preajma iernii, Negru se hotări, împreună cu alți câțiva oameni din 
sat, să treacă turmele în țara de peste munți, unde vremea fusese mai 
darnică şi se găsea hrană pentru vite din belşug. Pâncu, tatăl Doinei, 
îi dădu în grijă şi oile sale. La despărţire, Doina l-a aşteptat pe Negru 
la marginea satului cu o desăguţă în care pusese plăcinte şi alte bu- 
nătăţi pentru drum. 

— Mergi cu Dumnezeu, Negrule, i-a spus ea cu greu stăpânin- 
du-şi bătăile inimii, şi să te întorci sănătos cu toţi ai tăi! 

— Rămâi cu bine, fată dragă, i-a răspuns Negru pătrunzând în 
adâncurile ochilor ei... şi să ai mare grijă de tine, că n-aş vrea să aud 
de nici un rău care ţi s-ar putea întâmpla. 

Negru a pornit în fruntea turmelor, iar din urmă l-a însoțit 
până hăt departe cântecul neasemuit de trist al Doinei. 

Câteva zile la rând după plecarea lui Negru peste munţi a ră- 
sunat glasul fetei ca o chemare dureroasă cu văpăi ucigaşe de dor. 

Nu mult după plecarea Negrului din partea locului, s-a în- 
tâmplat să treacă pe acolo o ceată de tătari, rătăciţi de oastea cu care 
veniseră la prădat peste hotarele acestei țări. Tătarii o zăriseră pe Doina 
într-o poieniță de la marginea satului şi rămaseră uimiţi de frumu- 
seţea ei, dar şi de farmecul ce răsărea din cântecul ei. S-ar fi repezit 
atunci s-o răpească, s-o ducă plocon hanului lor, care ar fi plătit 
pentru ea multe comori, dar prea erau puţini la număr, iar locurile 
prin care se retrăgeau erau pline de fel de fel de primejdii. 

Îndată ce hanul tătar află de frumuseţea Doinei şi despre glasul 
ei vrăjit, dădu ştire tuturor supușilor că cine i-o va aduce pe frumoasa 
ghiaură, va primi daruri nenumărate. Şi nu puţini fost-au oştenii 
hoardei care s-au jurat marelui Han că vor pleca spre ţinuturile în 
care trăia frumoasa ghiaură pentru a o răpi. 


x 


Trecuse iarna şi primii ghiocei începuseră să scoată capetele albe 
spre soare. Puhoaiele duceau pe spinările lor înspumate trunchiuri de 
copaci şi ramuri abia înmugurite. 

Într-una din zile se auzi răsunând, departe, trâmbiţa lui Negru. 
Toţi cei din partea locului cunoşteau acel sunet aparte. Doina îi ieşi 
fericită în cale. S-au privit câteva clipe fără să-şi poată vorbi. Apoi 
Negru a strâns-o la piept şi i-a spus cu glas abia auzit: 

— Bine te-am găsit, fată dragă! 

Nu mult după aceea glasul Doinei răsuna vesel de pe o culme 
stârnind nenumărate ecouri până în hăurile cele mai depărtate. 

Seara, lângă vatra unde se frigea un miel, Negru începu să po- 
vestească fapte cumplite. ÎI ascultau cu răsuflarea pierdută Doina, 
Pâncu, mama Doinei, părinţii şi fraţii lui Negru. 

— Ne-au pălit tătarii când ne întorceam din ţara de peste munți... 
Pe Gheorghe l-au sfârtecat cu o suliță, iar pe mine şi Lisandru ne-au 

pus să mânăm turmele către pustiurile lor depărtate... Amare zile 
am mai trăit atunci şi nu credeam să ajung să vă mai văd. Mai ales pe 
tine, fată dragă, i-a şoptit el Doinei, nu credeam să-ți mai văd ochii şi 
să-ți aud viersul fără pereche... Erau mulți, câtă frunză și iarbă... Au 
prădat întreaga Transilvanie luând cu ei tot ce se putea lua: vite, oi, 
grâu, miere de albine, robi nenumărați... Mare jale era peste tot. 
Când să trecem dincolo de apele Nistrului, ne-au ajuns din urmă 
oştile moldovenilor şi celor din Transilvania. A fost mare vărsare de 
sânge, cum nu s-a mai pomenit. Am doborât şi eu pe cei care mi-au 
stat în cale, apoi mi-am luat oile, câte am crezut eu de cuviință şi am 
pornit-o încoace... Dar vor năvăli iar, că prea s-au nărăvit la roadele 
muncii şi pământurilor noastre... 

— Mare minune că ai scăpat cu zile, Negrule, îi spuse maică-sa 
clătinând cu amar capul. Vai de cei ce cad în robia lor! 

— Mai bine mor! strigă Doina cutremurată de emoție şi se apropie 
de Negru cu ochi de spaimă. Şi dacă te-ar fi dus acolo... în pustiurile lor, 
întrebă ea, n-ai mai fi putut veni înapoi niciodată? 

— Niciodată! spuse Pâncu convins. De acolo nimeni nu scapă! 

Negru se uită în ochii Doinei şi rosti scrâşnit, de parcă ar fi vrut 
să rupă cu dinţii toate opreliştile care i-ar fi stat în calea Doinei. 

— Ba aş fi venit, fată dragă... şi mort m-aş fi întors să te văd! 

Doina se tulbură mai tare ca niciodată. Se uită cu o sclipire mută 
a ochilor către cei de față, apoi ieşi în grădină. Coborâse înserarea şi 
o lună mare şi rotundă se scălda singură în apele albastre ale văzdu- 
hului. Doina trase adânc aer în piept şi izbucni în plâns, fără să ştie 
nici ea din ce cauză. Niciodată vorbele şi ochii Negrului nu o tulbu- 
raseră atât de profund ca în acea seară. Puțin mai apoi începu să 
cânte... la început încet, apoi din ce în ce mai tare, până ce cântecul 


acoperi întregul sat cu o maramă de vrajă. 

Venise vara. Tot satul părea adormit în liniştea plină de miresme 
a acelei după-amiezi. Doina își păştea turma de miei într-o poieniță 
de la marginea satului aşteptând seara şi, odată cu ea, coborârea Ne- 
grului cu nişte caşi din vârful muntelui. Pâncu tocmai trecea către 
casă prin apropierea poieniţei cu un car cu lemne. Deodată în fața 
Doinei răsăriră câteva umbre străine şi întunecate. Când să se dumi- 
rească mai bine despre ce-i vorba, auzi strigătul îngrozit al tatălui ei: 

— Fugi Doina, că te prind tătarii!... Fugi, Doina! 

Dar Doina nu mai avu timp decât să scoată un strigăt prelung: 

— Tatăăă!... Negrule!... nu mă lăsaţi! 

Ecourile pieriră repede în adâncuri de sălbăticie şi numaidecât 
apoi nu se mai auzi decât vaierul uşor al vântului prin crengile bra- 
zilor. Până să ajungă Pâncu în poieniţă, tătarii se făcură nevăzuţi pe 
caii lor mărunți şi iuți, ducând-o cu ei şi pe Doina. Bocetele mamei 
Doinei şi ale altor sătence nu mai ajutară la nimic. Când sosi Negru 
din munte şi află despre ce s-a petrecut, ochii săi se zvârcoliră aidoma 
unor ființe aruncate în flăcări. Căutările lor pe cărările care şerpuiau 
printre munţi nu aduseră decât zădărnicia unor tristeţi în plus. 

— Taică Pâncule, zise Negru către ziuă, eu zic să plecăm după ea 
chiar şi până la marginea lumii dacă va fi nevoie! N-o putem lăsa în 
mâinile tâlharilor pustiului! 

A doua zi, în zori, Pâncu, Negru şi încă vreo patru voinici, călări 
pe cei mai iuți şi mai sănătoşi cai din sat, porniră pe urmele tătarilor. 
Mama Doinei îi petrecu până la marginea satului însoțindu-i cu cele 
mai fierbinţi rugăciuni. 

— Rămâi cu bine, mamă Oană, îşi luă rămas bun la despărţire 
Negru. Şi, de-o fi să nu mă mai întorc, să ştii că nu mi-am dorit nimic 


mai mult în viață decât să ajung mirele Doinei. 

— Să-ţi împlinească Dumnezeu gândul cel bun, Negrule! îl bi- 
necuvântă Oana. Să te întorci cu bine şi să jucăm cu toţii la nunta ta 
şi a Doinei! 

Când îşi luă şi Pâncu rămas bun, îi spuse Oanei: 

— Să ţii minte, femeie, că fără Doina ochii mei nu vor mai vedea 
niciodată aceste plaiuri! 

Călăreţii se pierdură în negurile codrului, iar Oana rămase cu 
inima sângerând. Deseori oamenii din sat îi auzeau cântecele prelungi 
şi triste ca niște bocete răsunând chiar şi în miez de noapte. 

Doină, Doină, vremea vine 
Plânge dorul după tine, 

Că de când te-ai dus de-acasă 
Jalea tot mai greu m-apasă. 
Soarele dacă răsare 

Nu mai râde nici o floare, 
Iar cărările pustii 

Te așteaptă iar să vii. 
Codrul veşnic se frământă 
Și din frunze doru-ți cântă; 
Doină, Doină, vino iară, 
S-aduci cântecul în țară... 


x 


Marele Han rămase uimit de frumuseţea Doinei. Răsplăti cum 
se cuvine pe supușii care i-au adus-o trecând prin grele pericole, apoi 
o dădu în grija slujnicelor pentru a o îngriji şi învăţa cum să se poarte 
cu stăpânii din pustiu. De cum ajunse acolo însă, Doina nu scoase 
nici un cuvânt față de nimeni și nici nu voi să cânte când îi porunci 
marele Han. Dacă îngrijitoarele care aveau grijă de ea nu i-ar fi spus 
hanului că tânăra ghiaură a fost auzită rugându-se cu voce tare, în 

legea ei, ar fi crezut-o mută. Toate încercările sale de a-i smulge măcar 
o privire sau un zâmbet rămaseră zadarnice. De câteva ori fusese cât 
pe ce să dea poruncă, fiind furios la culme, să i se taie capul, sau să 
fie torturată, dar dorinţa de a o auzi cântând şi de a o supune ca pe 
toate celelalte femei din harem l-au oprit la timp. Pentru a-şi alunga 
năduful pricinuit de nesupunerea Doinei, hanul porunci să vină în 
cortul său uriaş, cântăreții şi dansatoarele. Dar furia, în loc să i se po- 
tolească, crescu întunecându-i mintea. Porunci să plece toţi din fața 
sa și să fie adusă tânăra ghiaură. Îndată după aceea, intră în cort un 
străjer care-l anunţă pe marele Han că doi ghiauri din Moldova, care 
se dau mari luptători, vor să se închine măriei sale și să-i devină robi 
pentru totdeauna. 

— Bine, spuse hanul. Primeşte-i cum se cuvine şi aşteaptă po- 
runca mea. 

Doina fu adusă iar în faţa hanului. Intră tristă, cu capul aplecat 
şi fără să pară interesată de nimic. Hanul se apropie de ea şi încercă 
să pară cât mai blând. Un tălmaci tuciuriu transmitea cuvintele ha- 
nului pe înţelesul Doinei. 

— Ei, frumoasă ghiaură, tot nu te-ai hotărât să cânţi în faţa stă- 
pânului lumii?... Atunci măcar spune ceva, să-ţi aud glasul! 

Dar Doina rămase la fel de tăcută şi încremenită în durerea ei 
fără margini. Hanul se învârti în jurul ei privind-o îndelung şi spuse 
mai mult ca pentru sine: 

— Da, eşti mai frumoasă decât mi-am închipuit... 

Se apropie de o masă pitică pe care se afla o casetă şi o deschise. 
Vâri mâna înăuntru şi o scoase încărcată cu şiraguri de perle, brățări, 
inele şi alte bijuterii scumpe. 

— Priveşte ce te aşteaptă dacă vrei să-mi cânți şi să-mi vorbeşti... 
Toate comorile lumii îţi vor sta la picioare şi vei ajunge cea mai fru- 


moasă şi mai bogată împărăteasă din lume... Vrei? 

Doina însă tăcea mereu cu ochii în pământ. Hanul, văzând că şi 
după alte încercări nu reuşeşte s-o facă pe fată măcar să-l privească, 
se înfurie cumplit și începu să urle: 

— Atunci vrei să pun călăul să-ţi taie capul? 

Spre surprinderea sa, Doina dădu din cap că vrea. 

— Preferi mai bine să mori decât să ajungi împărăteasă? 

Doina dădu din cap afirmativ. 

— Aşa deci? Şi furia hanului crescu fără limite. Bine... Atunci 
vei muri în cele mai cumplite chinuri! Dar, înainte de a te da morţii, 
îţi voi arăta cum ştiu eu să pedepsesc pe cei care nu mi se supun. 

Bătu din palme şi numaidecât intră în cort un oştean. 

— Să fie aduşi aici cei doi ghiauri din Moldova şi călăul! 

Oşteanul se închină şi ieşi să împlinească porunca. Nu mult după 
aceea fură aduși în fața hanului Pâncu şi Negru. Aceştia îşi făcuseră 
din timp un plan şi, înainte de a ajunge în sălaşul tătarilor, îi lăsară pe 
ceilalți voinici din ţară între nişte stânci să aştepte acolo. Doina tre- 
sări când îi văzu pe cei doi şi-şi reținu cu greu un strigăt. Le făcu un 
semn tainic pentru a nu se demasca în fața hanului, apoi vorbi: 

— Mărite Han, îngăduie roabei tale o rugăminte. 

— Ei, aud eu bine? Ori ţi s-a dezlegat limba? întrebă hanul mirat 
şi în acelaşi timp bucuros. Nu cumva frica de moarte te-a făcut să 
vorbeşti? 

— Nu mi-i frică de moarte, mărite Han! 

— Așteaptă numai puţin şi vei vedea cum plătesc eu nesupunerea! 

Între timp în cort intră călăul. 

— Mărite Han, începu Doina cu glas şoptit, aruncând o privire 
fugară spre cei dragi, un împărat viteaz şi drept ca Măria Ta nu poate 
fi atât de nemilos cu supușii săi. lartă-i pe aceşti robi din ţara mea, că 
nu ţi-au făcut nimic rău, și dă-le drumul să se întoarcă de unde au 
venit. Iar eu voi cânta cântecul pe care mi l-ai cerut. 


— Aşa deci? Te-ai hotărât până la urmă?... Să auzim cântecul! 

Şi se aşeză bucuros pe un covor. 

— Voi cânta numai după ce-mi vei jura că vei da drumul acestor 
robi. 

— Bine, zise hanul aproape fără să se gândească. Vor fi liberi! 

— Mulţumesc, mărite Han! se închină Doina fericită. Ştiu că 
un împărat mare ca Măria Ta îşi va respecta întocmai cuvântul dat. 
Acum ascultă cântecul meu... 

Şi ochii Doinei se aţintiră asupra lui Negru, iar glasul ei, mai 
trist şi mai dulce ca niciodată, începu să vrăjească inimile tuturor 
ascultătorilor: 

Măi voinice, dragul meu, 
Plânge-n mine dorul greu... 
Bate vântul şi mă cheamă 
Dor de tată, dor de mamă, 
Dor de codrul cu mioare 
Și de satul din răzoare... 
Numai dorul de la tine 
Pare spin de mărăcine, 
Spin înfipt în inimioară, 
Care arde și omoară. 

Măi voinice, dragul meu, 
Plânge-n mine dorul tău... 

Cântecul Doinei de acea dată n-a fost un cântec obișnuit, ci o 
revărsare dureroasă de dor, un plâns al inimii zbuciumate ce urca 
mistuindu-se în înaltul cerului, ori cobora lin şi unduitor să-și caute 
tihna în adâncurile pământului... Câteva clipe rămaseră cu toţii tă- 
cuţi şi încremeniţi. Apoi hanul se apropie de Doina privind-o cu 
admiraţie şi spunându-i: 

— Frumos ţi-i cântecul, copilă ghiaură, cum n-am mai auzit încă 
altul până azi... Pentru frumuseţea lui şi a ta, nu numai că-i iert pe aceşti 
doi robi din ţara ta, dar voi trimite prin ei părinţilor tăi daruri bogate. 

— Mulţumesc, mărite Han, dar părinţii mei mă vor pe mine, 
nu darurile Măriei Tale. 

— Asta nu se poate! 

— Atunci, rosti Doina cu hotărâre, spune călăului tău să-mi 
taie capul, căci alt cântec şi alte vorbe din gura mea nu vei mai auzi 
niciodată! 

— Cum? sări uimit hanul, nu vei mai cânta pentru mine?... Şi 
nici nu vei mai vorbi?... Te-nşeli, roabă fără minte! Acum, când te-am 
auzit cu adevărat cântând şi vorbindu-mi, nu te voi mai da morţii. Dar 
te voi închide în cea mai întunecată temniţă şi te voi supune la chi- 
nuri până te vei hotări să cânți și să vorbeşti iar! Luaţi-o! porunci apoi 
oştenilor. 

Doina ieşi desprinzându-şi cu greu ochii de Negru şi de tatăl ei. 

— ar voi, se adresă furios hanul către cei doi moldoveni, sun- 
teți liberi să plecaţi spre ţara voastră, până nu mă răzgândesc! 

— Mărite Han, zise Pâncu închinându-se cu smerenie, dar noi 
am venit la Măria Ta nu cu gândul de a ne întoarce în țara noastră, ci 
pentru a-ţi robi credincioşi până la moarte. 

— Dar la ce-mi puteţi voi fi de folos când am atâţia robi care 
mă slujesc şi-şi dau viaţa pentru mine? 

— Noi suntem cei mai puternici luptători din ţara noastră, mai 
ales fiul meu, spuse Pâncu arătându-l pe Negru şi am venit aici să ne 
încercăm puterile la vrerea Măriei Tale, pentru a ne bucura şi apăra. 

Hanul îi privi câteva momente nedumerit. Nu-şi punea problema 
sub nici un aspect că ar putea fi victima vreunui șiretlic. 

— Şi credeţi voi că puteţi ţine piept luptătorilor mei atât de încercaţi? 

— Noi aşa credem, Măria Ta, răspunse Negru. Am mai luptat şi-n 
alte părți şi totdeauna am ieşit învingători. De aceea am venit să fim 
robii celui mai mare împărat al lumii. 


— Şi chiar vă încumetaţi să doborâţi luptătorii mei? 

— Ne încumetăm, Măria "Ia. 

— N-aţi venit cumva cu gânduri ascunse? 

— Nuu, mărite Han, răspunse molcom Pâncu. Se vorbeşte 
peste tot că Măria Ta îi răsplăteşte pe viteji aşa cum se cuvine. De aceea 
am venit şi noi să ne încercăm norocul. 

Hanul îi mai privi un timp cu neîncredere, apoi le spuse fără 
nici un ocol. 

— Să ştiţi însă că hotărârea mea este ca acel luptător care pierde 
să fie ucis. 

— Fie cum dorește Măria Ta. 

Hanul dădu poruncă să fie chemaţi imediat doi luptători. Apoi, 
prea încrezător în oamenii săi, mai spuse: 

— Ţineţi minte bine, lăudăroşilor, că de veţi fi învinşi de luptă- 
torii mei, acolo unde vă stau acum picioarele, vă vor sta capetele! 

— Dar dacă vom învinge noi, mărite Han? Cu ce ne vom alege? 
întrebă la fel de molcom Pâncu. 

— Nu veţi învinge! spuse încrezător hanul. 

— Dar dacă... 

— Chiar de-i veţi învinge pe luptătorii aleşi de mine, rosti mâ- 
nios hanul, nu va fi de-ajuns!... Vă voi răpune eul... Dintre toţi 
luptătorii mei, cel mai neînfricat şi mai puternic sunt eu! Pe mine nu 
m-a doborât încă nimeni la nici un fel de luptă. 

Într-adevăr, hanul avea o statură uriaşă şi atât Negru, cât şi 
Pâncu îl măsurară cu oarecare teamă. Ştiau ei însă ce ştiau... Cântă- 
riseră bine toate situaţiile tot drumul până în pustiu şi se gândiseră 
cum să facă faţă la orice viclenie. Îndată după aceea intrară în cort 
doi luptători cu trupuri uriaşe şi cu priviri fioroase. Aveau trupurile 
unse cu anumite uleiuri, iar palmele acoperite cu nisip. 

— Ei, acum să vă văd, lăudăroşilor, strigă hanul așezându-se pe 
un Covor. Începeți lupta! 

Pâncu și Negru își dezbrăcară sumanele şi cămăşile lungi de in. 
Câteva clipe se uitară atenţi unii către alţii apropiindu-se cu prudenţă. 

— "Ţine-te tare, taică Pâncule! şopti Negru. 

— N-avea grija mea! răspunse acesta. Nu mă înfricoşează pe 
mine burdufurile astea umplute cu seu. Ştiu eu cum să le fac față. 

Nici nu apucă bine să termine vorba, că cei doi luptători tătari 
se şi repeziră la ei. Tuspatru se încleştară într-o luptă aspră, pân- 
dindu-şi fiecare mișcare. Exista însă o mare deosebire între vrerile 
fiecărui luptător. Tătarii erau obișnuiți cu darurile şi onorurile 
fiecărei victorii. Cei doi moldoveni însă nu doreau nici daruri, nici 
onoruri. Pentru ei victoria însemna viaţă atât pentru ei, cât şi pentru 
toţi ceilalţi ai lor, iar înfrângerea însemna moarte. Scopul venirii lor 
acolo era victoria cu orice preţ şi nici într-un caz înfrângerea. Așa se 
face că lupta nu se desfășură în prea mult timp. Sub ochii furioși ai 
hanului, cele două trupuri mătăhăloase ale luptătorilor săi zăceau 
sub genunchii moldovenilor. 

— Am învins, mărite Han! se arată bucuros Pâncu. 

Hanul îşi muşcă buzele furios și porunci celor doi luptători 
tătari să iasă afară împroşcându-i cu sudalme şi ameninţări înfrico- 
şătoare. Apoi se adresă celor doi luptători moldoveni: 

— Aţi învins ziceţi?... Vă credeţi cu adevărat puternici, ghiaurilor? 

Îşi aruncă în dezordine mantia, turbanul şi spada şi strigă cu 
ochii aprinşi de mânie: 

— Cine se încumetă să înceapă primul lupta cu mine? 

— Eu, mărite Han, se oferi Negru. Toată viața mi-am dorit să 
ajung să-mi încerc puterile cu un împărat atât de puternic şi viteaz ca 
Măria Ia. Cel puţin, dacă o fi să mor, n-o să-mi pară rău. 

— Bine, voinicule, spuse măgulit hanul. Dacă te încumeţi la o 
asemenea luptă înseamnă că eşti cu adevărat mare viteaz. Să văd însă 


cum vei rezista. 

Şi întinse braţele gata de luptă. 

— Măria Ta, adresă Pâncu o rugă, ascultă şi sfatul unui rob care 
nu-ţi doreşte decât binele. Vrei ca tânăra roabă din Moldova să te iu- 
bească şi să te prețuiască? Cheam-o să fie de față la lupta Măriei Tale 
cu acest voinic. Fetelor din ţara noastră le plac mult flăcăii viteji şi 
puternici. Dacă te va vedea luptând, nu va mai sta niciodată la îndo- 
ială să-ţi cânte sau să-ţi vorbească. 

— Mulţumesc pentru sfat, ghiaurule, se arătă bucuros hanul. Şi, de 
va fi să se împlinească în bine sfatul tău, vei avea numai de câştigat. 

Doina fu adusă din nou în interiorul cortului şi îndemnată să 
fie martoră la luptă. 

În cort nu mai rămăseseră decât un bătrân sfetnic al hanului, 
tălmaciul și călăul. Acesta din urmă, rezemat de un stâlp, stătea cu 
mâinile încrucişate pe piept şi privea râzând nătâng către marele său 
stăpân. Cum intră Doina în cort, hanul i se adresă încrezător: 

— Te-am adus să vezi cât sunt de viteaz, frumoaso. Pentru tine 
mă voi lupta cu acest ghiaur care zice că nu se teme de moarte. 

Doina îşi stăpâni cu greu un hohot de plâns. Groaza că dra- 
gului ei i s-ar putea întâmpla ceva rău, aproape o paralizase. 

— "Ţi-ai luat rămas bun de la viaţă, ghiaurule? întrebă hanul 
ridicând braţele pentru luptă. 

— Cum o vrea Cel de sus, Măria Ta, răspunse Negru apropiin- 
du-se de han. 

— Atunci să-ncepem lupta! 

Negru respiră adânc privind câteva clipe în ochii înlăcrimaţi ai 
Doinei. Se repezi apoi asupra hanului căutând să-l surprindă nepre- 
gătit. Dar se înşelase. Hanul era un luptător încercat şi nu se lăsa 
păcălit. Aşa că reuşi să se ferească de atacul prin surprindere al lui 
Negru. În aceeaşi clipă însă, întinse piciorul şi-i puse o piedică izbuc- 
nind în râs. Negru îşi pierdu echilibrul şi se rostogoli pe covorul 
moale. Doina se trezi strigând fără să vrea: 

— Nu te lăsa, Negrule! 

Hanul, care tocmai se pregătea să se arunce asupra celui căzut, 
se întoarse imediat auzind strigătul Doinei. Tălmaciul îi spuse câteva 
cuvinte repezite şi trase spada. Călăul făcu ochii mari neștiind despre 
ce e vorba. 

— Vasăzică vă cunoaşteţi, ghiaurilor! scrâşni hanul furios. Acum 
pricep eu ce urmăriţi cu toţii. 

— Pentru ea am venit în cuibul tău, hanule, scrâșni Negru arun- 
cându-se iar asupra sa pentru a-l împiedica să strige străjerii din afara 
cortului. Călăul se prăbuşi lovit cu un ulcior de aramă de către Pâncu. 
Şi tot Pâncu reuși să-l scoată din luptă și pe tălmaci, care încerca toc- 
mai să se strecoare afară din cort. Hanul şi Negru se luptau icnind 
într-o încleştare pe viață şi pe moarte. Între timp, Pâncu, pentru a fi 
sigur de victorie, legă la spate mâinile tălmaciului, apoi îi dădu o 
mână de ajutor lui Negru printr-o piedică pusă hanului. 

— Ticăloşilor! Vă aşteaptă cea mai cumplită moarte! Vă voi... 

— Aşa ţi-i voia? răspunse Pâncu apăsând jungherul, luat de la 
brâul hanului, sub bărbia acestuia. Atunci vei muri tu mai întâi! 

— Nu! Nu! strigă îngrozit hanul. Opreşte! Ce vreţi de la mine? 

— Să ne dai fata pe care ai furat-o din ţara noastră şi un zapis 
cu care să putem trece printre toate străjile până ieşim din pustiurile 
tale. Altfel nu ai poartă de scăpare! 

Hanul, conştient că viclenia şi forţa ghiaurilor l-au învins și nu 
mai are nici o scăpare dacă nu face aşa cum i se spune, se hotări să dea 
cele cerute. Sub ameninţarea jungherului se ridică şi scrise pergamentul 
de liberă trecere. 

— Numai să ţineţi minte, ghiauri blestemaţi, pufni el mai furios 
ca niciodată, toată oastea mea va porni pe urmele voastre și toată țara 


voastră va fi trecută prin foc și sulițe odată cu voi! 

— Nu te aştepta la bucuria asta, hanule, răspunse Pâncu vârând 
pergamentul sub chimir. Până vei putea da tu poruncă, noi vom fi de- 
parte, că n-am venit singuri şi nici fără cele trebuitoare pentru a ne apăra. 

ÎI legară apoi cât mai strâns punându-i şi un căluş în gură. După 
aceea ieşiră cu mare grijă şi se întâlniră cu prietenii lor la locul știut. 


Plecară apoi cât mai grabnic pe căi ocolite. 


x 


Venise toamna în satul de lângă pădure și mama Doinei se 
topea de dor cu fiecare zi ce trecea. Nimeni nu știa nimic nici despre 
Doina şi nici despre ceilalţi săteni care s-au dus după ea în pustiuri. 
Într-una din zile, Oana şedea singură în grădină plângându-și 
amarul în cântec: 

Doină, Doină, cine știe 

Cât mi-i viața de pustie, 

Că mi-i soarta hărăzită 
Singură şi părăsită... 
Doină, Doină, vremea trece 
Și nădejdea-i tot mai rece. 
Ce mi-i drag e dus departe, 
Poate în pustiu şi moarte 
Și-n zadar aștept să vină 
Tot mai tristă și străină. 

Nu bine termină cântecul când se auziră mai multe strigăte. 
Câteva focuri pe culmi dădeau sfoară că se apropiau oameni străini. 
Toţi se gândiră la început la o nouă năvală a tătarilor şi începură să se 
pregătească pentru a fugi în pădure. Îndată apoi se zări venind un 
călăreț cu calul în spume. Fu recunoscut drept unul dintre voinicii cu 
care Pâncu şi Negru plecaseră în căutarea Doinei. Vestea adusă de 
acesta umplu de bucurie pe toţi locuitorii satului. Bucuria Oanei şi a 

tuturor celorlalți oameni a fost de nedescris. Parcă cei dragi, care se 
întorceau acum pe caii în spume, fuseseră morţi şi înviaseră. 

— Oameni buni, se adresă Pâncu celor prezenţi. Tătarii bat pe 
urmele noastre și în câteva zile ne vor călca din nou. Trebuie să ne 
pregătim să le putem ţine piept! 

În aceeaşi zi un călăreț porni grabnic înspre cetatea de scaun, 
să-i dea de ştire Măriei Sale despre atacul tătarilor. Zilele care au ur- 
mat după întoarcerea Doinei au fost pline de bucurii fără seamăn, 
dar şi de zbucium şi teamă. Ochii iscoadelor de pe culmi şedeau 
aţintiţi către munții din zare pentru a observa din timp semnalul 
tătarilor. Şi într-o după-amiază senină, mai multe fuioare de fum se 
văzură tulburând apele cerului. Doina, împreună cu ceilalți săteni s-a 
retras în adâncurile cele ascunse ale codrului. Doar cei mai mulți 
dintre tineri şi alți oameni în putere s-au unit într-o ceată mai mare 
pentru a da piept cu năvălitorii. Cu puţin înainte de năvala tătarilor, 
ajunseră în sat şi pâlcurile de oşteni trimise de Măria Sa să-i ocro- 
tească pe săteni. 

Şi trimişii hanului năvăliră în sat cu mânie. Lupta se porni aprigă 
aducând moarte, foc şi sânge în ambele tabere. Dar până la urmă 
solii pustiurilor fură alungaţi până dincolo de hotarele țării. Mulţi 
tătari, dar şi mulţi oameni de-ai Măriei Sale, printre care şi o parte din 
sătenii care o apăraseră pe Doina, îşi găsiră atunci sfârşitul. 

În ziua când cei care fuseseră refugiaţi în codri se întoarseră în 
sat, sărbătoarea păcii a fost săgetată de bocete şi chemări amare adre- 
sate vitejilor cărora li se săpau gropile. Oana sosi temătoare mânând 
vitele. Pâncu și Negru scăpaseră cu viaţă şi acum îşi oblojeau rănile. 
Tot acolo se aflau şi părinţii lui Negru. 

— Dar unde-i Doina? întrebă Oana cu strângere de inimă. Toţi ră- 


maseră încremeniți. Nimeni nu ştia nimic precis despre Doina. Unii 

spuneau că au văzut-o într-un loc, alţii în alt loc, dar Doina şi mai 
multe fete din sat nu se aflau printre ei. Negru alergă într-un suflet 
către pădure. Alături de el porniră mai mulţi săteni. 
— Doinaaa!... Doinaaa! răsună glasul îndurerat al lui Negru. 
Câteva clipe mai apoi, de undeva, din adâncul de umbre şi tăceri, 
începu să răsune tot mai clar cântecul Doinei. Şi parcă nimeni nu mai 


ascultase până atunci un cântec mai frumos: 


Codrule, la umbra ta 
Cântă veșnic inima. 

Norii vin şi trec pe zare, 
După ploaie vine soare, 
Vin şi trec hoarde păgâne, 
Codrul veșnic va rămâne. 
Brazi cu cetini de lumini, 
Voi ne-ascundeţi de străini; 
În izvoarele albastre 

Curg și sufletele noastre, 
Iar în umbra codrului 


Crește floarea dorului... 


Treziţi din vraja cântecului care venea parcă de pretutindeni, toţi 
oamenii începură să strige către depărtările pădurii: 

— Doinaaa... Doinaaa! 

Şi Doina le ieşi în cale deodată, mai frumoasă ca oricând, râzând 
fericită spre fiecare. 

Şi nimeni n-a reuşit s-o mai răpească de atunci din mijlocul oa- 


menilor acestor pământuri. 


Prinţul Cerb, feciorul lui Verde Împărat, n-avea seamăn în toată 
împărăţia. Era cel mai frumos, cel mai deştept şi cel luai viteaz prinţ 
din câţi cunoscuse împărăţia până atunci. Dar nu numai atât. Cu 
toate că Cerb se dovedise cel mai puternic între toţi voinicii care se 
întreceau în fel de fel de lupte, era deosebit de blând şi de prietenos 
cu lumea. Datorită acestui fapt, nu era om în toată împărăţia care să 
nu-l iubească. 

Când a împlinit vârsta de 20 de ani, au fost mari serbări pretu- 
tindeni în împărăție, cu cântece, jocuri, mese întinse şi fel de fel de 
întreceri. 

Verde Împărat era de-acum bătrân, abia mai mutând toiagul de 
ici-colo şi aştepta ziua când să-i pună prințului Cerb coroana împărăției 
pe frunte. 

Dar, ştiut este de când lumea şi pământul, că nici o bucurie nu 
ţine prea mult. Verde Împărat avea un vecin hapsân şi pizmaş. ÎI 
chema Negru Împărat şi, de când căpătase coroana, umbla pe toate 
căile să pună mâna şi pe împărăţia lui Verde Împărat. 

Aşa se face că, într-una din zile, se aprinseră focurile pe culmi 
şi astfel se dădu sfoară în ţară că oastea lui Negru Împărat a pornit la 
luptă. Între oştenii de frunte ai lui Negru Împărat se număra şi Prinţesa 


Ciuta, frumoasa-frumoaselor din toate împărăţiile lumii acelei vremi. 

Dar Prinţesa Ciuta nu era numai frumoasa-frumoaselor, ci şi cea mai 
vitează dintre toți vitejii lumii. La toate luptele şi jocurile la care luase 
parte ieşise învingătoare. Se spune însă, aşa s-a găsit scris în cronicile 
din vechime, că Prinţesa Ciuta avea un coif vrăjit, care avea darul de 
a-i dobori pe toţi cei care-l priveau de aproape. Ea umbla îmbrăcată 
bărbăteşte, iar pletele-i bălaie erau ascunse sub acel coif care orbea 
pe oricine-l privea. 

Oştile lui Verde Împărat se pregătiseră de luptă în grabă şi fură 
puse sub comanda Prințului Cerb. În scurt timp după aceea, oștile 
celor două împărăţii se aflau față-n faţă pe o câmpie întinsă. Înainte 
de a se porni lupta însă, cei doi împărați hotărâseră să se întâlnească 
la un scurt taifas. Aşa se obişnuia în vremea veche. De cum se întâl- 
niră, mai întâi se puseră pe mâncat şi pe băut din ce-aveau mai bun 
fiecare în traista de-acasă. Şi, cum este știut din vechimea vremu- 
rilor, băutura dezleagă limbile, iar odată limbile dezlegate începe lauda. 
Să te ferească Dumnezeu de laudele beţivilor! 

— Armata mea este mai vitează, spuse Verde Împărat, întrucât 
e condusă de cel mai viteaz voinic din lume 

— Ba a mea e mai vitează! se împopoţonă Negru Împărat, iar 
voinicul care o conduce nu poate fi doborât nici de şapte armate de-ale 
tale: 

— Ba a mea-i mai vitează! sări celălalt. 

— Ba a mea! 

— Ba nu! 

— Ba da! 

Şi începu, măi frate, o ceartă între ei, de mai-mai să se ia de păr. 
Tocmai atunci însă, de cei doi vrăjmași se apropie o bătrână. 


— Bine v-am găsit, înălțimile voastre! spuse ea. 

— Bine ai venit, măicuţă, răspunseră cei doi împărați într-un 
glas, bucuroşi că au găsit un motiv să nu se mai certe. 

— Dar ce vânt te abate tocmai pe câmpul de bătălie? întrebă unul 
din cei doi. 

— Ia, nevoile mă mână, înălțimile voastre, răspunse blând bă- 
trâna, care nu era alta decât Sfânta Duminică. Mă pornisem spre 
pădure, să culeg niște bureţi, când v-am auzit lăudându-vă că armata 
fiecăruia dintre înălțimile voastre are drept conducător pe cel mai 
viteaz voinic din lume. 

— Armata mea are un asemenea voinic! sări Negru Împărat. 

— Ba a mea! sări şi Verde Împărat. 

— Ba a mea. 

— Ba nu! 

— Ba da! 

— Opriţi vrajba, înălțimile voastre! se vâri bătrâna între cei doi. 
Aţi căpiat de vă ciondăniţi aşa? Dacă aveţi asemenea viteji, cum spu- 
neți, puneţi-i să se bată între ei şi cine o birui, acela să hotărască soarta 
bătăliei. Abia aşa n-or să-şi mai verse sângele unul altuia sutele de 
mii de flăcăi din cele două armate. Nu zic bine? 

— Ce zici, frate Negrule? întrebă Verde Împărat, fiind sigur că 
feciorul său va birui. 

— Zic şi eu ca baba, frate Verde, se bucură Negru Împărat, gân- 
dindu-se că nici o forţă din lume nu-i poate dobori fata care posedă 
coiful fermecat. 

Zis şi făcut. Răsunară trâmbiţele, bubuiră tobele, iar cei doi îm- 
păraţi ieşiră în faţa armatelor anunțând hotărârea luată. Atât Prinţul 
Cerb, cât şi Prinţesa Ciuta se pregătiră de luptă pe viaţă şi pe moarte. 


Nimeni nu ştia că acel voinic mlădios, care conducea armata lui Negru 

Împărat, este chiar fiica acestuia. Numai tatăl ei știa și mereu îşi râdea 
în barbă așteptând bucuria izbânzii. 

Cei doi luptători se apropiară amenințători unul de altul. Lângă 
împărați, şedea şi bătrâna, care ticluise un plan numai de ea ştiut. Se 
hotărâse ca lupta să se dea cu buzduganul. Fiecare luptător purta 
armură, coif care acoperea întreaga față şi scut. Când ajunseră destul 
de aproape şi era mai-mai să înceapă a se lovi, Sfânta Duminică făcu 
în aşa fel încât fata se împiedică de ceva şi-i căzu coiful de aur de pe 
cap. Pletele-i bălaie se răsfirară până la brâu, iar ochii mari şi nespus 
de frumoşi rămaseră încremeniţi în aşteptarea morţii. Prinţul Cerb, 
când văzu cu cine trebuie să se lupte, scăpă buzduganul din mână. 
Apoi îşi scoase şi el coiful şi ochii celor dor tineri se întâlniră într-o 
fermecătoare chemare de dragoste. Se apropiară şi se îmbrăţișară să- 
rutându-se prelung. În acea clipă, ostașii celor două armate aruncară 
armele, se amestecară unii cu alţii chiuind de bucurie şi se apucară 
de mâncat şi de băut. 

În acea explozie de fericire, nimeni nu şi-a putut da seama unde 
au dispărut atât prinții Cerb şi Ciuta, cât şi bătrâna care şedea lângă 
cei doi împărați. 

Deodată însă, peste toată acea mulțime fericită că nu se va mai 
scălda în sânge şi moarte, răsună glasul bătrânei izvorât parcă de 
pretutindeni: 

— Binecuvântaţi să fiţi în vecii vecilor, copiii mei! În două vietăţi 
nespus de frumoase şi blânde să vă prefaceţi, purtând numele vostru: 
Cerb şi Ciută! Iar coroana împărătească menită ţie, prinţule Cerb, să 
se transforme în două coarne de care să se teamă orice vrăjmaş. Dra- 
gostea dintre voi să rămână veşnică, iar adevărata voastră împărăție 


să devină codrul! 


Virgil Năsturel nu-şi mai aduce bine aminte când s-a petrecut 
marea aventură. Ştie doar că nu era duminică. Era o zi oarecare de 
vară, cu cer senin şi cald, grozav de cald. Şi, pentru că era în vacanţă, 
iar părinţii lui erau duşi în oraş după unele cumpărături, s-a hotărât 
să folosească toate mijloacele de convingere pentru a-i face şi pe cei- 
lalţi să termine odată cu povestea comorii. Că erau sătui cu toţii să 
tot asculte fel de fel de minciuni scornite pe seama ruinelor de pe 
dealul de lângă sat. Dar, culmea-culmilor era că toţi din grup le cre- 
deau. Absolut toți. Adică ce credeau şi ce ştiau de fapt? Că, undeva, 
nimeni nu cunoştea exact locul, în ruinele unei vechi cetăți de pe 
Dealul Ursului, se află o comoară din vremea lui Dragoş-vodă, ori 
poate mai de demult. 

— Pe cuvânt că este, a spus chiar Vlad, cel mai mare dintre toţi; 
şi Vlad nu avea nici un interes să mintă. 

— Ei, aş! s-a trezit așa, netam-nesam, să se îndoiască Ilinca, nu 
pentru că nu ar fi crezut şi ea cel puţin la fel cât Vlad, ci pentru că avea 
nevoie de mai multă siguranţă. 

— Ce, tu nu crezi? 

Şi, în faţa unei astfel de întrebări, puse cu atâta seriozitate de Vlad, 
Ilinca s-a fâstâcit deodată, s-a uitat vinovată la ceilalți colegi care o 
priveau cu reproş şi, pentru a pune capăt acelei situaţii neplăcute, s-a 
apropiat de Vlad și i-a spus râzând: 

— Ba cred, mă,... da, am zis şi eu, aşa... 

Discuţiile s-au repetat cu amănunte noi şi au fost chiar momente 
când certurile şi neînțelegerile s-au transformat în adevărat scandal. 
Adică s-au format două tabere distincte: una în care intrau cei care 
credeau în existența comorii, ca, de pildă, Vlad, Ilinca, Virgil, Culai şi 
Tomiţă, toţi din clasa a IV-a, precum şi Ticu, un prichindel pistruiat 
din clasa a III-a, căruia toţi îi spuneau Bărzăunul. În cealaltă tabără 
intrau cei care nu credeau în comoară, adică restul. Ce mai, tot satul, 
inclusiv profesorii, învățătorii şi, mai ales, domnul Nicanor, secre- 
tarul primăriei, care le-a spus odată, la căminul cultural, celor care 
tot ziceau că este, să nu cumva să-i mai prindă săpând pe islazul 
comunal, că le rupe picioarele. 

— Comoară vă trebuie vouă? mormolocilor! Şi de învăţat cine 
să înveţe, gâştele? Eeei, drăcie! 

Deci nu era lucru de şagă. Mult timp copiii n-au mai discutat 
de față cu lumea o problemă atât de importantă şi se simțeau grozav 
de ruşinaţi din cauza spuselor domnului Nicanor. Dar, de, asta era 
situaţia şi n-aveai ce face. Domnul Nicanor era domnul Nicanor şi 
nu un oarecare, ca Bărzăunul de pildă. 

Iată deci că lucrurile luaseră o întorsătură neplăcută şi trebuia 
găsită cu orice preț calea cea mai bună de a ieşi basma curată în faţa 
satului. Dar cum? Ce şi-au propus cei încrezători în comoară? În 
primul rând, evitarea oricărui scandal; al doilea, trebuiau s-o caute şi 
s-o găsească cu orice preţ şi, al treilea, domnul Nicanor nu trebuia să afle 
de planurile lor şi nici să-i prindă cumva săpând pe Dealul Ursului. 

Aşa s-a făcut că, din atâtea cauze şi în mijlocul unor astfel de 
frământări, Virgil Năsturel nu-şi mai poate aduce aminte dacă era 
luni, marţi, miercuri sau altă zi, atunci când s-a trecut cu adevărat la 
treabă. Dar se cunosc multe alte amănunte legate direct de începutul 
marii aventuri. Așa, de pildă, în noaptea dinaintea pornirii expediției, 
Virgil n-a dormit aproape deloc. Sigur că da... sunt convins că vor fi 

destui care vor strâmba din nas şi vor zice: ei, şi ce dacă n-a dormit? 
Asta-i ceva aşa de grozav? Păi, sigur că este și de asta vreau să spun, nu 
de altceva. Pentru că aici stă, într-o mare măsură, toată cheia şi lăcata. 
Virgil Năsturel a trebuit să pregătească în acea noapte întregul plan 
de cercetare a ruinelor şi a descoperit cel puţin zece locuri unde putea 
fi ascunsă comoara. Păi vedeți? A fost o noapte de nesomn foarte folo- 
sitoare, plină de gânduri creatoare, nu de ceva banal, ca o durere de 
dinte care se clatină, sau ca o coptură de la unghia degetului mare de la 
picior. Nu, nu a fost nici pe departe așa ceva. În primul rând Virgil era 
perfect sănătos. Apoi el nu era omul care să se preocupe de fleacuri. 

— Doar nu-s copil! îşi zicea el cu multă mândrie. 

Şi, la o adică, nici nu era el cel care trebuia să pregătească toată 
treaba. Atunci Vlad de ce mai era considerat șeful expediției? Dar, de, 
vedeţi voi? Virgil a făcut în noaptea aceea ce nu ar fi putut face nici o 
mie de Vlazi la un loc! Da. 

De cum a pus capul pe pernă şi-a imaginat, pas cu pas, cărarea 
ce duce în vârful dealului şi, de acolo, la cetate. Ajuns la gardul cu care, 
din porunca domnului Nicanor, erau împrejmuite toate ruinele, pentru 
a nu se prăvăli cumva bolovani peste oi sau vaci, s-a oprit. S-a oprit 
ca să judece şi să vadă ce e de făcut, nu de altceva. Și, uite-aşa, cu multă 
răbdare şi pricepere, Virgil a pregătit în noaptea aceea întregul plan 
de descoperire a comorii. 

Era sigur sută-n sută că, dacă nu va lua el taurul de coarne, se 
spulberă tot visul căutătorilor de comori. Aşa că noaptea aceea de 
nesomn i-a dat o încredere bărbătească în forţele lui şi-n reușita 
expediției care urma să aibă loc. Aşa. 

Spre ziuă, el zice că nu mai ţine minte ora la care a adormit, dar 
e sigur că nici într-un caz nu era înainte de miezul nopții, a avut cel mai 
frumos vis din viaţa lui... Se făcea că, săpând într-un loc pe care de mult 
îl bănuia ca ascunziș al comorii, a dat peste o lespede mare de piatră, 

de care era prins un belciug de aramă. În clipa aceea Ilinca l-a strâns 
în braţe (trebuie să vă spun că în vis nu participau la săpături decât el 
cu Ilinca) şi a strigat: 

— Virgil, comoara! 

Ei, ei, ce vis, ce vis! Întotdeauna când își aduce aminte de el, nu mai 
poate de plăcere. 

Într-adevăr, sub lespede au descoperit comoara... Şi când au 
scos-o de acolo nu mai ştiau pe ce să pună ochii. Toate erau extraor- 
dinare! Ilinca s-a îmbrăcat ca o zână, cu rochie de aur, cu o mantie 
lungă, pe care străluceau mii de diamante, cu coroniţă de rubin, cu 
pantofi de cleştar, cu... ce mai încolo-încoace, mai frumos nici că putea 
să existe ceva! Un lucru neplăcut însă tot s-a petrecut. În timp ce 
Virgil se uita fermecat la Ilinca şi tocmai voia să se îmbrace şi el ca un 
Făt-Frumos, a apărut deodată, din senin, domnul Nicanor cu un băț 
mare în mână şi tot încerca mereu să le rupă picioarele la amândoi. 

Impresionat de vis, s-a hotărât, imediat ce reuşi să se dezme- 
ticească, să treacă la fapte. Orice amânare s-ar fi putut transforma 
într-o renunțare definitivă, mai ales că principalul lor adversar, domnul 
Nicanor, luase măsuri atât de strașnice în privința ruinelor. Nu, nu 
trebuiau să renunţe la comoară pentru nimic în lume! 

Aşadar la treabă, fără îndoieli şi fără mofturi! 


x 


Primul contact l-a luat Virgil, în dimineaţa aceea, cu Vlad. L-a 
găsit în curtea casei, supărat şi cu ochii roşii. 

A plâns, gândi Virgil. Înseamnă că iar îl trimite maică-sa cu 
vaca la păşune. Și rămase încremenit în poartă. 

— Ce vrei? îl întrebă Vlad bosumflat. 

Virgil dădu din cap, deznădăjduit că încă de la început se ivesc 
piedici grele. Ştiau cu toţii că fără Vlad nu se putea porni o expediţie 
atât de importantă. 

— Tu nu vezi?! continuă Vlad arătându-i plasa în care maică-sa îi 
pusese de mâncare pentru prânz şi făcu semn spre şura de unde toc- 
mai ieşea vaca. 

— Nea, haram! puse punct la toate glasul mamei lui Vlad. 

Ca tras de o funie nevăzută, Virgil s-a trezit deodată lângă Vlad. 
Trebuia să facă tot ce era cu putință pentru a-l convinge să meargă după 
comoară. 

— Mergem azi, Vlad! Altfel suntem pierduţi! 

— Cum? Tu vrei să nu mă mai primească acasă? 

— Du mai repede vaca! se auzi porunca mamei. 

— O duc, mamă, o duc! Ce mai vrei?! răspunse înțepat Vlad. 

Tocmai atunci îi veni şi lui Virgil ideea salvatoare. Duse un deget 
la tâmplă şi spuse cu toată convingerea: 

— Oricum trebuie să mergem! Luăm și vaca! Aşteaptă-ne pe şes, 
lângă pădure. Eu mă duc să-i anunţ şi pe ceilalți şi aducem noi tot ce 
trebuie. E clar? 

Şi ieşi pe poartă ca o săgeată. 

Vlad n-a mai apucat să spună nimic. Câteva clipe nici n-a fost 
în stare să respire măcar. O ciudă cumplită puse stăpânire pe el... 
Cum, adică, să ia şi vaca?... Să râdă toți de el?... Şi apoi, până acolo, sus, 
aveau de mers aproape un ceas... lar sus... ce va paşte vaca printre 
ruine şi bolovani? 

— Uf, vaca asta! răbufni el distrus. 

Şi totuşi... ideea lui Virgil era foarte bună. Era singura care-l putea 
scoate din necaz. Iar ceilalți vor înțelege şi vor accepta această rezolvare. 

— Nea, slăbătură! 

leşi pe poartă puţin mai luminos la chip. Aproape fără să-şi dea 
seama, apucă din mers şi coada unui hârleţ şi porni în urma vacii 


târându-l după el. 

Virgil ajunse într-un suflet la poarta Ilincăi. Fără Ilinca putea să 
găsească o sută de comori şi altele pe deasupra, că tot n-ar fi avut nici o 
valoare. S-a urcat pe gard şi s-a uitat în curte. Nimeni, nicăieri. Dulăul, 
care-l mai mușcase o dată de picior, dădu glas de primejdie. Virgil co- 
bori de pe gard şi se piti după poartă. Câinele însă îi descoperi mişcarea 
şi începu să latre şi mai avan. 

— "Ţibă, drace! se zborşi Virgil la el. 

Degeaba. Noroc că în acel moment se deschise poarta şi apăru 
Ilinca. Era îmbrăcată cu treningul ei maron de la orele de sport. 

— Tu erai? 

— Eu... Hai! 

— Eşti nebun? Azi? 

— Da... E numaidecât... altfel... 

— Nu! Nu! se împotrivi Ilinca. Zău că nu pot azi! Ce ţi-a venit, 
aşa, deodată, fără să-mi fi spus mai dinainte? 

— Azi, Ilinco! şopti fierbinte Virgil. Trebuie! 

— Dar nu pot azi, tu nu-nţelegi? Mă trimite mama până la mă- 
tuşa Lisaveta, să-i aduc nişte lână. 

Virgil crezu că se prăbușeşte poarta peste el. Toate-i mergeau 
de-a-ndoaselea. Dacă nici de data asta nu reușea... 

Întâi mergem după comoară, Ilinca... Şi, după ce-o găsim, trecem 
şi pe la mătușa ta și aduc eu lâna. Cum s-o cari tu singură? Hai, Ilinca! 

Atâta chemare stăruia în ochii lui Virgil, încât Ilinca nu se mai 
putu opune. 

— Mmmm bine, zise ea muşcându-și o unghie. Ce să iau cu 
mine, cazma sau lopată? 

— Ia... adică nu lua tu nimic... Lasă că iau eu tot ce trebuie. Tu 
numai să vii, atât. Mă duc să-i chem şi pe ceilalți. Ne întâlnim pe şes, 
lângă pădure. Acolo ne așteaptă şi Vlad cu vaca. 

— Cu cine? se miră nespus Ilinca auzind de un asemenea par- 
tener la săpături. 

— Cuu... lasă că-ţi explic eu mai târziu. Să vii repede, auzi? 

Şi o luă la fugă. 

— Măi, măi, că tare mai eşti grăbit! clătină din cap Ilinca şi se 
duse în casă să se pregătească. 


Pe Culai nu l-a găsit acasă. Era plecat cu tatăl său să aducă nişte 
caş de la o stână din munte. 

Virgil n-a mai stat să se gândească dacă-i bine ori nu să înceapă 
o asemenea treabă fără întregul colectiv. Fericit că a convins-o pe 


Ilinca, nu-şi mai punea problema celorlalți cu așa mare interes. 


x 


Pe 'Tomiţă îl întâlni ducându-se să cumpere drojdie. 

— Nu! Nu azi! ridică el glas de împotrivire când auzi despre ce-i 
vorba. 

— Cum nu azi? N-ai decât... dacă nu vrei... 

— Nu pot eu azi! răcni Tomiţă disperat. Tu nu vezi ca am treabă? 
Coace mama şi trebuie să-i aduc drojdie din centru, că la magazinul 
nostru nu-i. 

— Ei, şi? Asta-i ceva aşa de greu? Te duci repede, vii repede şi 
ne ajungi din urmă. Noi suntem gata cu toții, aşa că... 

— Şi dacă... nu mă lasă mama? 

— Cum să nu te lase? Păi ce ești tu, copil? îi spui şi tu căă... vezi 
tu, şi vii! 

Şi Virgil o luă la goană spre Bărzăun. 

— Ce să-i spun, bre?! se năpusti întrebarea lui Tomiţă după el. 
Virgil mai întoarse o dată capul din fugă: 

— Să vii, că altfel... 

— Că altfel ce? răcni cât putu Tomiţă. O faci pe grozavul cu 
mine? Lasă căă... 

Şi o rupse şi el la fugă să caute drojdie. 


x 


Bărzăunul sări în sus de bucurie când află că, în sfârşit, s-a luat 
hotărârea de a se săpa la locul comorii. Puse imediat mâna pe cazma 
şi vru să iasă peste gardul din spatele casei, ca să nu-l vadă maică-sa. 

— Ia şi o lopată, Ticule, şi de mâncare, nu pleca așa! 

— Iau lopată, dar de mâncare nu pot, că mă vede mama şi pe 
urmă zice ca să stau acasă, că dă uliul în găini. 

— Ia, mă, ceva, că ai să crăpi de foame acolo! Măcar nişte pere, 
de colo! Şi-i făcu semn cu ochiul. 

Şi, iacă aşa, nici nu trecuse bine o jumătate de ceas, când pe 
poteca ce urca spre ruinele cetăţii de pe Dealul Ursului, se zărea gru- 
pul căutătorilor de comori în marş neîntrerupt. 

Tomiţă încă nu venise, aşa că deocamdată nu erau decât Ilinca, 
Virgil, Vlad şi Bărzăunul. 

În fruntea tuturor mergea vaca, pe care o mânau toți, din toate 
părțile. Nu reușea biata de ea să apuce nici măcar o creangă din mers, că 
de fiecare dată se pomenea cu arsura unei jordii. Timpul nu trebuia 
pierdut cu nici un preţ. 

Comoara lua în mintea fiecăruia proporții uriaşe. În curând 
toată țara va afla din presă, de la radio, de la televiziune despre marea 
descoperire a copiilor din satul Poiana. Se şi vedeau în fața microfoanelor 
şi camerelor de luat vederi dând interviuri, prezentând peripeţiile, lău- 
dând comoara de o valoare nemaiîntâlnită şi, uite-aşa, cu toţii trăiau 
bucuria înfrângerii domnului Nicanor, care nu va mai putea spune 
nimic de rău și nu-i va mai opri niciodată de la planurile lor. 

— Dar... dacă n-o găsim? 

Deşi şoptită, vocea Ilincăi îi înfioră pe toţi. Grupul s-a oprit o 
clipă ţintuind-o cu priviri în care se zbăteau nu numai reproşuri, ci şi 
îndoieli amare. 

— Cum adică? 

— Ce zici? 

— Tu vorbeşti serios? 

Şi, în timp ce în gândurile lor găsirea sau negăsirea comorii de- 
venise cea mai grea problemă din lume, vaca reuşi să smulgă o gură 
de iarbă, o rămurică de fag, apoi, ca şi cum ar fi vrut să participe şi ea 
la discuţii, începu să ragă. 

— Nea, boală! 

— Vaca ne mai lipsea! 

— Hai mai repede! 

Şi jordiile începură din nou să şuiere prin aer. 

Întrucât singura care avea ceas era Ilinca, ea păstra măsura tim- 
pului scurs, intervenind ori de câte ori considera că ritmul urcuşului 
a încetinit. 

Când ajunseră în vârful dealului, erau lac de sudoare. Au lăsat 
vaca să pască într-o poieniță mică din apropiere, mai urcară puţin, tre- 
cură peste gard şi se opriră drept în mijlocul ruinelor. De fapt nu mai 
erau decât niște urme de ziduri străvechi, multe dintre ele acoperite 
cu pământ. Peste tot linişte deplină şi singurătate. De jur-împrejurul 
cetăţii, pădure de brazi şi fagi. Doar pe coasta ce dădea spre sat, cres- 


cuseră printre stânci şi râpe nişte copaci piperniciţi şi strâmbi. 


x 


— Ei, şi acum de unde începem? întrebă nerăbdător Bărzăunul. 
— Staţi că vă arăt eu, sări imediat Virgil, sigur că presupunerile 
lui din noaptea trecută se vor adeveri întocmai. Acum să ne odihnim 


câteva minute, să mâncăm câte o pară, două, şi pe urmă... 

— Mie nu mi-i foame! strâmbă dispreţuitor din nas Ilinca. N-am 
venit până aici ca să ne aşezăm la masă! N-aveţi decât... cui i-i foame... 

— Nici mie nu mi-i foame, spuse şi Vlad. Eu zic să-ncepem mai 
repede treaba. 

— Sigur că da! întări şi Bărzăunul. 

— Păi... 

Şi Virgil se simţi deodată grozav de ruşinat. Precis că o să-l creadă 
toţi un mâncău!... Dar nici să nu ia nimic în gură nu putea, pentru 
că bietul băiat uitase, de dragul comorii şi să mănânce. Şi-l chinuia o 
foame... mamă, mamă! Dar cum să se apuce să mănânce singur? Ce-ar 
zice Ilinca? 

— Păi... continuă el cu mari sforțări, dacă nu vreţi, nu mâncăm 
acum... Lăsăm pe mai încolo, nu?... adică peste vreo jumătate de oră. E 
bine aşa? 

— Dacă ţi-i aşa de foame, i se adresă tăios Vlad, pune de mămă- 
ligă, mulge vaca şi fierbe laptele! Noi avem treabă. 

Un nestăvilit hohot de râs însoţi cuvintele lui Vlad. Se ridicară 
cu toţii veseli şi puseră mâinile pe unelte. Râse şi Virgil, mai mult de 
formă, ca să arate că ştie de glumă şi se hotări să nu se mai gândească 
la mâncare. La urma urmei au mai răbdat şi alţii de foame. N-o să 
moară el dintr-atâta! 

— Staţi aşa! strigă el preocupat de treabă, căutând să-i determine 
pe toţi să-l asculte. Doar el era autorul principal al acelei expediţii, 
nu Vlad! Eu zic să începem săpăturile în mai multe părţi deodată. Cu- 
nosc foarte bine locurile astea şi cam bănuiesc pe unde ar putea fi 
comoara. 

— Unde? Unde? întrebară cu toţii, curioşi. 

— Ei, unde, unde, se strâmbă Virgil. Ce strigaţi aşa? Păi dacă aş 
fi ştiut exact, nu săpam eu până acum? V-am spus doar că bănuiesc, 
nu că ştiu! 

— Şi... cam pe unde bănuiți dumneavoastră? întrebă ironic Ilinca, 
privindu-l dintr-o parte. 

— Uite, de pildă aici. 

Şi înfipse cazmaua într-o movilă care se contura în apropierea 
unui zid. 

— Însemnaţi locul! porunci Vlad. 

Bărzăunul, care nu se prea amesteca în vorbele celor mai mari, 
alergă numaidecât să facă rost de vreascuri, ca să poată însemna porți- 
unile de teren propuse pentru săpături. În scurt timp se și stabiliseră 
trei locuri. 

Se împărţiră, la propunerea lui Vlad, în două echipe a câte doi 
inşi, urmând ca echipa a treia să funcționeze, în cazul când va veni şi 
Tomiţă, cu un singur săpător. 

Virgil voia cu orice preţ să fie în echipă cu Ilinca. Dar şi Vlad voia 
același lucru. Ilinca s-a arătat încă de la început grozav de indiferentă 
la organizarea echipelor. 

— Tu cu cine vrei să sapi? o întrebă direct Vlad, fiind sigur că va 
zice „cu tine”. Ilinca însă dădu din umeri şi le întoarse spatele la toţi, 
apucându-se singură de săpat la prima movilă. 

— Hai să tragem la sorţi, propuse Virgil. 

— Hai! se amestecă şi Bărzăunul, numai să poată începe odată 
treaba. 

Întrucât nu aveau nici creion, nici hârtie la ei pentru a face 
bilețele, Vlad luă o pietricică și i se adresă lui Virgil: 

— Dreapta, ori stânga? 

— Dreapta! zise cu inima îndoită Virgil. 

Dar, nenorocire! Vlad îi arătă palma dreaptă goală. Nu se mai 
putea face nimic. Deci Vlad va lucra împreună cu Ilinca, iar Virgil cu 
Bărzăunul. 


— Dar mie nu-mi daţi s-aleg? se miră Bărzăunul. 


2 DUMITRU VACARIU 


— Tu? pufni Vlad dându-şi importanţă. Tu sapă cu Virgil! Ce 
mai vrei? Hai, gata! 

Bărzăunul tăcu strâmbându-şi gura într-o parte. Oricum, n-ar 
fi reuşit să-l întoarcă pe Vlad din hotărâre. La drept vorbind nu-l 
interesa cu cine sapă. Îl rodea însă ciuda că nu-i luat în seamă aşa cum 
trebuie de către cei mai mari. Şi, mai ales, aici era buba cea mare, că 
nu-i tratat de la egal la egal. Dar, de, ce să faci? 

Fără să mai spună nimeni vreo vorbă, se apucară de treabă. 

Deodată, nu departe de ei, se auzi lătratul ascuţit al unui câine. 
Toţi se opriră şi se uitară îngrijoraţi unul la altul. Cine putea fi?... Nu 
cumva le-o fi dibuit planul domnul Nicanor? 

— Hai să ne ascundem după zidul ăsta, propuse Vlad. 

Se pitiră, fiecare pe unealta lui, după un zid. Lătratul se auzea din 
ce în ce mai aproape şi, în scurt timp, se treziră lângă ei cu Napoleon! 

— Extraordinar! strigă vesel Virgil. Vine şi Tomiţă! Asta-i javra 
lui! O cunosc! Bine-ai venit, Napoleoane, măi javră pătată, măi! 

Şi, plin de duioşie faţă de solul patruped al lui Tomiţă, îl strânse 
la piept mângâindu-i urechile clăpăuge. 

Sosi, într-adevăr, după puţină vreme şi Tomiţă. Avea în spate o 
lopată, iar în mână un pachet cu biscuiţi. După ce râse din belşug, 
fericit că se află şi el acolo, spunând câte o vorbă potrivită fiecăruia, 
oferi biscuiţii, cu multă dărnicie, Ilincăi. Toţi ochii rămaseră pironiţi 
pe pachetul atât de frumos colorat. 

— Eu sap în echipă cu Tomiţă! spuse Ilinca, nemaidând nici o 
importanţă faptului că fusese trasă la sorți. 

Lui Virgil îi mai veni puţin inima la loc. 

Nimeni n-a comentat hotărârea Ilincăi, iar ea, în faţa unei astfel 
de atitudini, desfăcu pachetul şi oferi fiecăruia câte un biscuit. Adică... 
ce spun eu? Nu chiar câte unul! Şi nu la toţi la fel! Nimeni n-a 
observat că singurul care a primit nu doi biscuiţi, ci trei! a fost Virgil. 

Ce altă dovadă mai grozavă de prietenie îi putea arăta în acele momente? 
Şi, dacă atunci a existat pe întregul pământ un om cu adevărat fericit, 
desigur că omul acela nu putea să se cheme decât Virgil Năsturel! Iar 
pentru a le dovedi celorlalți că el nu-i aşa mâncăcios, cum lăsase 
impresia la început, nu muşcă nici măcar dintr-un biscuit. Îi puse pe 
toţi trei în buzunar şi luă hârlețul în mână. Darul Ilincăi, mai bine zis 
gestul ei, îi dăduse puteri să rabde la nesfârşit! 

Iată, aşadar, că echipele au suferit modificări mari. Prima deci, 
era formată din Ilinca şi Tomiţă. A doua din... credeţi că din Virgil şi 
Bărzăunul? Ori din Virgil şi Vlad? Nu! Nu, pentru că Virgil a declarat 
că vrea să lucreze singur, deoarece are planurile lui. (Adevărul, pe care 
mi l-a spus Virgil numai mie, a fost că nu voia să fie văzut de nimeni 
că are trei biscuiţi şi dorea să-i mănânce în liniște.) Așa că Vlad rămase 
în echipă cu Bărzăunul. Și, fără alte discuţii, începură din nou treaba. 


x 


Napoleon trecea pe la fiecare, privea curios şi chiar lătra la orice 
lespede întoarsă, iar uneori, mai ales când simţea miros de şobolani, 
începea şi el să scurme cu labele. S-a plictisit însă repede. Nimeni n-a 
observat când a plecat spre pădure, nu i-a simțit lipsa şi nu şi-a pus 
întrebarea ce l-a determinat să plece. Și nimeni n-a bănuit ce rol mare 


avea să joace în scurt timp acea javră cu nume imperial. 


x 


Săpăturile înaintau destul de greu. Adică, la drept vorbind, nici 
nu erau săpături în adevăratul înțeles al cuvântului. La fiecare lovitură 
de cazma sau de lopată se nimerea în câte-o piatră. Era mai mult un 
fel de scurmătură plictisitoare şi mai ales sortită să scoată şapte rân- 
duri de sudori de pe vajnicii căutători. Dar treaba începută trebuia 
dusă la capăt fără doar şi poate. Nedescoperirea comorii ar fi însemnat 


6 DUMITRU VACARIU 


o înfrângere prea dureroasă pentru întreaga echipă și orice participant 
era perfect conştient de urmări. Săpa deci fiecare cum putea, icnind, 
gemând, scuipând în palme, scoțând exclamaţii de mirare când săreau 
scântei la loviturile cazmalelor, îndemnându-se unul pe altul, mă rog, 
se cunoștea că te afli printre nişte adevăraţi căutători de comori şi nu 
printre şoricari! Mai trist era însă altceva: comoara încă nu se lăsa des- 
coperită. Nici măcar o brățară, o coroană, un inel, un cercel de domniţă, 
sau măcar un papuc, nu găsise nimeni. Doar Bărzăunul scoase dintr-o 
nişă a unui zid, acoperită cu o lespede, vreo trei tăblițe lucioase de argilă, 
cu un fel de litere sucite pe ele. Parcă el aşa ceva căuta! Dar, de. Le privi 
pieziş, scuipă pe una şi o frecă puţin cu mâneca, să vadă dacă nu cumva 
e de aur, apoi le aruncă pe toate deoparte, văzându-și în continuare 
de treabă. 

— Ce-ai găsit acolo, Bărzăune? îl întrebă Ilinca, foarte atentă la 
ceea ce făcea fiecare. 

Bărzăunul se opri o clipă şi răspunse foarte serios: 

— O coroană de aur cu pietre scumpe, o piramidă şi doispre- 
zece castraveți muraţi. 

— Ei, bravo, înseamnă că n-ai săpat degeaba! 

— Da de ce nu-ţi vezi tu de treaba ta? 

— Uite-aşa mi-a venit mie să mă uit la tine. Credeam c-ai adormit 
cu lopata în mână şi-am vrut să te trezesc. 

— Vai, ce inimă bună ai!... Merită să-ţi pun la cap, când vei muri, 
o tăbliță de asta, pe care să scriu cu litere de aur: „Aici doarme Ilinca, 
cea mai frumoasă fată de la marginea satului”. 

— Huuu! făcu Ilinca scoțând limba. Să-ţi fie ruşine! 

Şi-şi văzu mai departe de treabă, păstrând pentru un moment 
mai potrivit un dinte de otravă rezervat Bărzăunului. Curioasă din fire 
însă, nu-şi putea alunga deloc din minte gândul la tăblițele descoperite 
de Bărzăun. 

— Dar dacă pe o tăbliță din astea e planul comorii? îşi zise ea, 
rămânând nemișcată în coada cazmalei, cu ochii ţintă la Bărzăun. 

Acesta, gândind că ar fi putut-o supăra pe biata fată vorbindu-i 
de moarte, ridică fruntea, închise un ochi în care se strecurase o 
picătură de sudoare şi începu să râdă spre ea şi să facă fel de fel de 
strâmbături, pentru a o îmblânzi. 

— Mă, că prost mai eşti, îi repezi Ilinca aceste cuvinte total ne- 
potrivite cu intenţia Bărzăunului. Şi asta l-a înfuriat rău. 

— De ce mă faci prost, tu, găinuşă? 

Tii, ce mare zarvă a stârnit acest cuvânt în mintea Ilincăi! Nu 
era pentru prima dată când pocitania de Bărzăun îi spunea aşa şi, de 
data asta, mai ales că tot acum se putea uita și la tăblițe, se hotări să-l 
pocnească pe Bărzăun cu coada cazmalei. Şi, nici una nici două, 
porni spre el ca o vijelie, săltă cazmaua, ţinând-o dinspre partea 
metalică şi se răsti la el de departe: 

— Las că-ţi arăt eu ţie, fărmătură ce eşti! 

Bărzăunul însă, cât era el de mic şi de neînsemnat, se arcui 
deodată şi sări pe o margine de zid, unde era mai în siguranţă. 

— Ce vrei, tu? Nu te-astâmperit căă... 

— De ce m-ai făcut „găinuşă”, mă? 

— Da tu de ce m-ai făcut „prost”? şi începu iar să se strâmbe la ea. 

— iii, se aprinse şi mai tare Ilinca, aşa ţi-i treaba? Te-nvăţ eu 
minte, jâmbatule! 

Şi porni din nou spre Bărzăun ameninţându-l cu cazmaua ridi- 
cată. De data asta însă, Bărzăunul n-a mai fugit, cum se așteptase 
Ilinca, ci rămase neclintit la locul lui, cu cazmaua în mână, aidoma 
unui dârz apărător al meterezelor din timpurile străvechi. Şi, pentru 
prima oară în existenţa ei, Ilinca se opri neputincioasă și temătoare în 


faţa acelui monument al dârzeniei. Insemna că Bărzăunul devenise 

altul! Nu mai era cel de altădată, pe care să-l poţi trânti şi mototoli 
cum vrei. 

— Nu te-astâmperi? rânji îndărătnic Bărzăunul. 

— Mă, începu Ilinca privindu-l cu tot disprețul posibil, să nu 
mă mai faci „găinuşă”, că... 

— Că ce? 

— Căă... 

Şi Ilinca nu mai putut continua. Simți deodată că o părăsesc toate 
forțele, că nu mai găseşte nici cuvinte, că... în sfârşit, se văzu dezar- 
mată total şi izbucni în plâns. 

— Plânge Ilinca! şopti mai mult pentru el Tomiţă. 

— Da ce-i, bre, cu voi? se auzi întrebarea autoritară a lui Vlad. 

Virgil nu observase încă nimic până atunci. Auzindu-l însă pe 
Vlad vorbind şi, mai ales, ajungând până la el scâncetele Ilincăi, de- 
veni deodată foarte interesat. Lăsă totul baltă şi alergă într-un suflet 
până la locul unde Ilinca se prăbuşise pe o lespede, cu capul în palme, 
suspinând. În urma lui alergă şi Vlad. 

— Ilinca!... răsună plină de duioşie întrebarea lui Virgil, te-ai lovit 
cumva? 

Şi în imaginaţia lui o şi vedea pe sărmana fată cu un deget 
zdrelit... ori cu o rană adâncă la picior... ori muşcată de o viperă... Dar 
imediat alungă din minte astfel de vedenii groaznice, ca nu cumva să 
izbucnească şi el în plâns. 

— Ce ai, Ilinca? mai întrebă o dată. 

— N-am nimic! Lăsaţi-mă-n pace! răspunse Ilinca printre sughi- 
țuri şi-şi şterse ochii cu mâneca treningului. 

— De ce plânge? îl întrebă Vlad încet pe Bărzăun. 

— Pe cuvânt de onoare că n-am habar, răspunse acesta în totală 


necunoştință de cauză. 

— Te-ai lovit cu cazmaua? o întrebă Vlad pe Ilinca aplecându-se 
protector spre ea. 

— Nu m-am lovit cu nici o cazma! M-a... m-a insultat Bărzăunul! 

— Cuuum? răsunară în același timp trei glasuri, întrucât sosise 
la locul necazului şi Tomiţă. 

— N-am insultat-o deloc, se apără impetuos Bărzăunul. Ea m-a 
făcut pe mine prost! 

— Şi tu cum ai făcut-o, bă, moacă cu picăţele? se oțări Vlad. 

— Lăsaţi-mă-n pace odată şi plecaţi de lângă mine! 

Şi Ilinca se ridică repede şi porni spre locul ei, vrând astfel să 
înlăture cu desăvârșire posibilitatea răspândirii poreclei. Virgil, Vlad 
şi Tomiţă, după ce aruncară, fiecare în felul său, priviri cumplite spre 
Bărzăun, se îndreptară spre uneltele lor. 

Cu toată durerea pe care o mai păstra încă în suflet, Ilinca nu 
putu să treacă indiferentă pe lângă locul unde Bărzăunul aruncase 
tăblițele. Le zări de departe, se făcu că dă câteva lovituri de cazma în 
jurul lor, ca să pară descoperite atunci, apoi le ridică şi începu să le 
întoarcă pe toate părțile. 

Bărzăunul prinse viclenia Ilincăi şi, gândind că descoperirea sa 
ar putea avea vreo importanţă, nu se putu stăpâni să nu strige, ca să-l 
audă toţi: 

— Eu le-am găsit! 

Vlad, Virgil şi 'Tomiţă se apropiară imediat de Ilinca. 

— Ce-s astea? întrebă Tomiţă. 

— Eh, nimic... nişte fleacuri... Credeam căă... Uite, lut ars. 

Începură să se uite cu toţii curioşi la ele. Dar nu descoperiră ni- 
mic deosebit. Nici tu plan, nici tu indicație de comoară, nici măcar 
un ciob de piatră scumpă încrustată în vreo margine de tăbliță. Nimic, 
nimic. Doar niște litere încâlcite şi de-a-ndoaselea şi câte un minuscul 


cap de bou la colțuri. 

— Eu le-am găsit! strigă din nou Bărzăunul apropiindu-se până 
la câţiva paşi de grup. 

— Le-o fi găsit... n-am nici o pretenţie, zise indiferentă Ilinca. 
Dar le-a aruncat ca blegul aici, unde oricine le poate călca sau aco- 
peri cu pământ. Dacă erau, cumva de aur sau aveau vreo valoare? 

— Dă-i-le să facă borş cu ele, o sfătui superior Vlad. 

Nici Virgil nu se arătă mai prejos. Puse mâna pe o tăbliță și o 
răsuci disprețuitor pe la nasul Bărzăunului: 

— Şi ce credeai c-ai găsit, bă, plachie? Comoara? Ia-le şi ţi le 
leagă de gât, să te vadă aşa domnul Nicanor. Zău că meriți! 

Toţi izbucniră în hohote de râs. Chiar şi Bărzăunul râse, consi- 
derând astfel incidentul rezolvat. Ilinca puse tăblițele pe o piatră şi 
făcu o plecăciune caraghioasă spre Bărzăun: 

— Serviţi, vă rog! 

Râseră iar şi vrură să-şi reia lucrul, dar, deodată, simţiră apropierea 
unei mari primejdii. Toţi, până în clipa aceea, uitaseră de existenţa lui 
Napoleon... Acum îl auzeau însă clar, undeva, departe, lătrând într-un 
fel cu totul deosebit. Nu „ham, ham, ham, cum latră el de obicei în sat, 
ci „ţah, ţah, ţah', de parcă ar fi strănutat. Ori asta nu era bine deloc. 
Primul care se înfioră mai tare şi dădu semnalul de alarmă fu Tomiţă. 

— Îl fugăreşte cineva! 

— Cine să-l fugărească? izbucni fricoasă Ilinca. 

— Păi... 

Şi Tomiţă nu mai avu putere să continue. ÎI şi vedea pe Napoleon 
fugărit de o namilă de urs... ori de domnul Nicanor... ori de o haită 
de lupi... ori de nişte mistreți înrăiți... ori... ce mai, Tomiţă se răci de-a 
binelea. 

— Ce-l poate fugări, bre, fricosule? se năpusti spre el Virgil. Dacă 


ştii, spune! 

Tomiţă nu mai deschise gura. Se mulțumi să ridice neputincios 
din umeri. 

— Ia, ia tăceţi, să ascultăm puţin, propuse Vlad. 

— "Țah, ţah, ţah, se auzi iar glasul lui Napoleon tot mai îndârjit. 
Şi, cu fiecare clipă, răsuna tot mai aproape. 

— Hai să ne urcăm pe creasta zidului! dădu ideea salvatoare 
Virgil. Acolo nici ursul nu ne poate ajunge. 

— Crezi tu? suspină Ilinca îngrozită. 

— Hai! ziseră cu toţii într-un glas şi, cât ai bate din palme, pe 
cea mai înaltă coamă de zid se puteau vedea cinci capete înfricoşate, 
cu ochii holbaţi spre locul de unde venea lătratul lui Napoleon. 

Cum ajunseră sus însă, Vlad se simţi cea mai nefericită ființă 
din lume. Gândul că biata vacă, de care-şi aminti abia atunci, ar putea 
cădea pradă fiarelor care-l fugăreau pe Napoleon, îl paraliză câteva 


clipe. 

— Vaca! gemu el cu faţa schimonosită. 

— Ce-i cu vaca? întrebă Ilinca, sperând că poate vaca îl fugărea 
pe Napoleon. 


— Dacă o... 

Şi Vlad se opri... Chiar în aşa hal de fricos nu putea apare în fața 
Ilincăi şi a lui Virgil. Mai bine se lăsa mâncat de lupi! 

Încordarea acelei situaţii se spulberă repede, deoarece nu departe 
de ei se arătă neînfricatul Napoleon. Zic „neînfricatul”, deoarece nu 
Napoleon era fugăritul, ci cel care fugărea. Și, în goana lui, ţinea capul 
sus, cu mândrie de dulău sadea, iar coada o flutura ca pe un steag. 

— Un ied! Un ied! strigară cu toții uşuraţi de povara fricii. Napoleon 
fugăreşte un ied de căprioară! 

Într-adevăr aşa era. La câţiva metri în faţa lui Napoleon abia mai 
putea alerga de oboseală un biet ied... 

— Săriţi să salvăm iedul! strigă Virgil. 

— Marş, Napoleon! urlă cât putu Tomiţă. Lasă iedul! 

Dar Napoleon nu se lăsă intimidat de strigătele lui şi continuă 
să alerge neînfricat după pradă. 

Într-o clipă toată ceata cobori și ieşi în calea iedului. Biata ființă era 
aproape sfârşită de atâta goană şi nici nu mai vedea pe unde merge. 
Napoleon îl fugărea mereu, simțind victoria aproape. Îngrozit, pe de 
o parte de câinele care-l urmărea, iar pe de altă parte de 'Tomiţă, care 
vru să-i iasă în cale, iedul sări peste nişte bolovani, se feri să nu dea 
piept în piept cu Vlad și nimeri drept în braţele lui Virgil. Acesta avu 
senzaţia că strânge toată lumea nefericită la pieptul său. De bucurie îi 
dădură lacrimile și se străduia să-l ferească de colții lui Napoleon, 
care continua să latre şi să se repeadă la el. 

— Ţibă de-aici, criminalule! strigă cât putu Bărzăunul. 

Vlad şi Tomiţă reuşiră să-l alunge pe Napoleon şi acum aruncau 
după el cu pietre, amenințându-l cu cele mai năprasnice torturi dacă 
se mai apropie de ied. 

Ilinca începu să ţopăie fericită în jurul lui Virgil şi să-l roage de 
mama focului să-i dea şi ei iedul în braţe, iar Bărzăunul începu să 
sară într-un picior şi să strige pe toate tonurile posibile: 

— Extraordinar!... Ce grozav!... Un ied!... Am prins un ied 
adevărat! 

Eh, ce să mai zic? Oricât m-aş strădui eu, tot n-aş reuși să redau 
întreaga bucurie a acelui moment! Numai cine a salvat un ied de la 
moarte poate înţelege ce-au simţit copiii în acel moment. 

Virgil mai lăcrimă un pic, apoi îşi şterse ochii de blănița iedului. 
Îl sărută apăsat pe botişorul negru, pe urechile catifelate, îl mai strânse 
o dată la piept făcând uuuuh! şi, crezând că astfel poate aduce cea 
mai mare dovadă de cavalerism faţă de Ilinca, i-l dărui ei şoptindu-i 
fericit: 


— Poftim, Ilinca... ţi-l dau ţie... 

Ilinca se înfioră toată de o bucurie pe care n-o mai trăise. 

— Mulţumesc mult, Virgil... mult de tot, mă-nţelegi? Eşti cel 
mai.. 

Dar nu mai continuă. Îmbrăţişă iedul cât mai strâns şi începu 
să-l mângâie şi cu palmele și cu obrazul. 

— Frumosule... dragule... scumpule... măi moţoflicule... O să 
te duc acasă şi o să... 

— Ba să-l ducem la şcoală, la colţul viu, propuse Bărzăunul. 

— Ce te bagi tu? îl repezi Virgil. 

— Ba-i cel mai bun lucru, interveni Vlad. La colţul viu îl putem 
vedea mereu şi-l putem îngriji cu toții. 

Vlad nu şi-a putut da seama însă cât de mult pierde în fața 
Ilincăi cu aceste vorbe! 

— Cum să-l duci acasă? se opuse şi Iomiţă. Iu ai în curte cel 
mai colțos câine din sat. N-a rămas nici un copil nemuşcat de el. 

— Nu mă interesează câinele! Îl alung! Eu vreau să iau iedul şi 
gata! 

— Fă cum vrei, se arătă nepăsător Vlad, dându-şi seama că altfel 
ar pierde orice trecere în fața Ilincăi. 

— Hai să plecăm, se rugă Ilinca. 

— Cum să plecăm? se împotrivi Tomiţă. Și comoara? 

— Păi da, ce facem cu comoara? Doar n-am venit aici după iezi, 
glăsui cu maturitate Bărzăunul. 

— Ba eu plec acasă, fie ce-o fi, se arătă neînduplecată Ilinca. 
Mergi cu mine, Virgil? 

— Îtiâi... începu să se bâlbâie Virgil, pus în cea mai cumplită 
cumpănă din viaţa lui. Să zică nu? Mai bine moare. Să zică da? atunci 
tot visul comorii se ducea dracului. Și, totuşi, hotărârea trebuia luată 
într-o fracțiune de secundă. 

— Ştii ceva, Ilinca? începu el rar, în speranţa că amânarea pe care 


o propunea ar putea întoarce situația în favoarea sa. Hai să dăm puţină 

apă iedului... După atâta alergătură... ar putea muri până-n sat. Nu-l 
vezi cât e de mic? 

În faţa unei astfel de perspective Ilinca cedă imediat. 

— Hai, zise ea aşezându-se în genunchi. Aduceţi apă! 

Toţi se repeziră să aducă apă. Dar toate sticlele erau goale. Şi 
apoi... cu ce să-i dai iedului să bea? 

— N-are nimeni apă? strigă cutremurată de presimţiri negre 
Ilinca. 

— Mă duc să aduc eu o sticlă cu apă, zise Virgil. Dar de unde? 

— Asta-i, de unde? întrebă şi Tomiţă. 

— Ştiu eu un izvor în poiana unde am lăsat vaca, spuse bucuros 
Vlad. Cine mai merge cu mine? 

— Merg eu! sări imediat Virgil. 

Cei doi plecară, tăind de-a dreptul printre stânci şi râpe până la 
poiană. Nu zăboviră mult şi se întoarseră cu o sticlă plină cu apă. 
Deveniră cu toţii iarăşi veseli ca la început şi se strânseră în jurul 
Ilincăi. Aceasta n-ar fi lăsat iedul din brațe altcuiva nici dacă s-ar fi 
desfăcut pământul în două. Zadarnic s-au chinuit însă să-i dea apă. 
Cum să dai apă cu sticla unui ied? Încercară să toarne în palmele lui 
Vlad şi să-l apese pe ied cu botişorul acolo, dar tot degeaba. Săr- 
manul pui se uita cu ochii mari şi speriaţi la fiecare, zbătându-se 
mereu să scape din braţele care-l încolăceau. 

— Ce facem? Nu bea apă! Dacă moare de sete? se tângui cu 
lacrimi în glas Ilinca. 

— De,... ăsta-i pui... Îi trebuie lapte, nu apă, își dădu cu pă- 
rerea Vlad. 

— Şi lapte de unde? întrebă Virgil. 

— Staţi! strigă deodată Tomiţă, fulgerat de un gând salvator. Îşi 
întoarse privirile spre Vlad, implorându-l: 

— Ce-ar fi dacă... am mulge vaca ta? 

— Eu nu ştiu să mulg! se feri ruşinat Vlad. 

— O mulg eu! sări bucuros Bărzăunul. 

— Eşti grozav, Ticule! îl lăudă Ilinca. Îţi mulţumesc! 

— Haidem cu toţii în poienița unde-i vaca şi o mulg în pălărie, 
dădu soluţia tot Bărzăunul. 

Nimeni însă n-a îndrăznit nici măcar să zâmbească în fața unei 
astfel de propuneri. Era foarte bine primită şi-i scotea pe toţi la li- 
man. Aşa că se ridicară să plece. În clipa aceea însă iedul se zbătu mai 
tare ca niciodată şi scoase un fel de geamăt prelung, ca o chemare 
dureroasă. 

— Ce-o fi cu el?... Dacă moare? scânci Ilinca. Of, of, cât de rău 
mi-ar părea! Tu ce zici, Virgil? întoarse ea ochii înlăcrimaţi către 
darnicul cavaler. 

— Nu va muri! răspunse hotărât Virgil. Nu-l vom lăsa să moară! 
Doar nu i-a făcut nimeni nici un rău. Hai să-i dăm lapte şi n-o să mai 
geamă! 

Cum erau cu toţii în picioare, gata să se îndrepte spre poiană, 
rămaseră deodată încremeniţi. Nu departe de locul unde se aflau, 
chiar în faţa lor, la marginea pădurii, privindu-i neclintită, şedea o 
căprioară... Nimeni nu făcu nici cea mai mică mişcare. Doar iedul 
mai scoase o dată acel geamăt prelung şi trist, cu ochii aţintiţi spre 
mama lui, continuând să se zbată tot mai tare. 

Îndată apoi, alt strigăt, mai puternic şi mai dureros, veni din 
partea căprioarei. Şi, fără să mai ţină seama de nici un pericol, nici de 
faptul că era singură în faţa celor cinci vrăjmaşi, care-i răpiseră puiul, 
căprioara porni ca o săgeată spre ei... Copiii îi urmăreau înfioraţi sal- 
turile repezi fără să vorbească, fără să respire. Când căprioara ajunse 
la o depărtare de câţiva metri de grupul copiilor, scoase din nou acel 
strigăt, privind ţintă spre pui, făcu un ocol şi intră în niște tufișuri. 


ledul întoarse capul după ea, icnind încet. 

Toţi copiii deveniseră, în acelaşi timp, nişte iezi rătăciți de ma- 
mele lor... 

Ilinca se trezi prima din acea stare cu totul şi cu totul aparte. 
Fără să se mai uite la nimeni, ci doar la iedul care i se frământa în 
braţe, zise cu hotărâre, dar şi cu mare regret: 

— Eu dau drumul iedului... să se ducă la mama lui... 

Şi începu să plângă, cu hohote scurte, pe care încerca zadarnic 
să şi le stăpânească. 

La început nimeni n-a spus nici da, nici nu. De altfel nici n-ar fi 
ştiut ce să spună. Ochii tuturor se contopiseră cu ochii puiului 
speriat şi trist. Ce-au zărit în ei nu știu, dar în aceeaşi clipă, toţi, au 
repetat aceleaşi cuvinte: 

— Dă-i drumul! 

Şi Ilinca se aplecă și dădu drumul puiului... 

Acesta porni orbeşte, cu salturi nesigure, într-o anumită direcţie, 
apoi făcu un mic ocol şi intră în aceleași tufişuri în care dispăruse 
căprioara. 

Copiii porniră tăcuţi şi înfriguraţi pe urmele sale să vadă dacă 
şi-a regăsit mama. În pădure însă nu se zăreau decât umbrele copa- 
cilor şi câteva petece răvăşite de lumină. 

Bătea încet un vânt cald şi nu se auzea decât ciripitul păsăre- 
lelor în ramurile copacilor. 

Un fluture mare, strălucind în toate culorile, zbură prin faţa lor 
şi se aşeză pe o floare... Dar nimeni nu se uită la el. 

La fel de tăcuţi începură să coboare încet, uitându-se în toate 
părțile. Se zgâriară pe mâini şi pe față în ţepi de salcâm... Tomiţă era 
cât pe ce să-şi scrântească un picior... Ilinca luă o trântă... dar nimeni 
nu s-a plâns de nimic. Mergeau mereu pe nişte urme nevăzute, atraşi de 


o forţă străină de voinţa lor. 

Astfel ajunseră la marginea poienii unde păştea vaca lui Vlad. 
O albină se aşeză pe umărul Bărzăunului, dar n-o alungă nimeni. 

Nu departe se auzea clipocitul liniștit al izvorului... 

Iar de partea cealaltă a poienii, chiar la marginea pădurii, văzură 
cel mai frumos tablou din viaţa lor: mama şi puiul la un loc. Că- 
prioara ţinea capul ridicat, mișcând mereu din urechi, iar iedul, 
aşezat în genunchi, sugea cu nesaţ. 

O clipă... două... trei... 

— Nemaipomenit! se auzi glasul surd al Bărzăunului. 

În aceeași clipă căprioara întoarse capul spre ei, se răsuci ful- 
gerător şi intră cu salturi mari în pădure, urmată de ied. 

— Tâmpitule, nu puteai să taci? 

— Mare dobitoc! 

— Ce dracu ţi-a venit să urli? 

Toate aceste expresii şi încă multe altele, care mai de care mai 
tăioase, erau adresate Bărzăunului. Şi credeți că Bărzăunul s-a supărat, 
ori le-a răspuns cu alte cuvinte? Nuu... puteai să-i spui orice, că tot 
nu-l interesa. Aşa era de fericit. Privirile sale erau pline de o căldură 
aparte, încremenite spre marginea pădurii... Clătina mereu din cap 
şi voia să spună ceva şi nu putea. La un moment dat se întoarse spre 
ceilalți şi zise încet, ca şi cum atunci s-ar fi trezit dintr-un vis: 

— A fost extraordinar de frumos!... Nu?... N-avea cum fi mai 


frumos... De aceea n-am putut să mă opresc să nu strig... 


Nu se ştie precis, dar se pare că săpăturile de pe Dealul Ursului, 
în scopul găsirii comorii, au fost reluate după aproximativ douăzeci 
de minute de la eliberarea iedului. Numai că de data aceasta echipele 


s-au schimbat fără a se mai trage la sorți. 

După ce Bărzăunul fusese făcut în toate felurile pentru marea 
lui greşeală, datorită căreia cele două făpturi ale pădurii se risipiseră ca 
un nor, toţi cei prezenţi îşi aduseră aminte de adevăratul scop pentru 
care urcaseră pe deal. Discuţiile referitoare la modul cum s-a comportat 
fiecare, atât la prinderea, cât şi la eliberarea iedului, păreau să nu se 
mai termine. Şi, pentru că oricine ţinea morțiş să aducă noi argumente, 
cei mari, adică Ilinca, Vlad, Virgil şi Tomiţă formară o echipă, iar 
Bărzăunul altă echipă, sau, ca să fiu mai exact, o bucăţică de echipă. 

Şi săpăturile reîncepură... 

Dar nu mai aveau farmecul de la început, orice s-ar spune. 

Marele interes pentru comoară se dusese parcă pe apa sâmbetei. 
Cazmalele cădeau mai rar, lespezile se ridicau mai greu, în schimb 
cuvântul „ied” stăruia în fiecare clipă pe buzele tuturor. Şi poate că 
lucrurile s-ar fi calmat şi săpăturile ar fi recăpătat cu timpul importanța 
cuvenită, dacă nu şi-ar fi făcut apariţia în preajma lor Napoleon. 
Sosise pe nesimţite şi se aşezase, cu botul pe labe, nu departe de să- 
pători, privindu-i cu teamă şi neîncredere. Biata javră! După ce fusese 
alungată cu atâta furie, îndată după prinderea iedului, rătăcise, ni- 
meni nu putea şti pe unde, trist și cu capul în pământ, ca un mare 
nedreptăţit. Şi, la urma urmei, ce vină avea oare Napoleon? Dar, de, 
judecătorii l-au găsit, după cum aţi văzut, extrem de vinovat, chiar 
numai şi pentru faptul de a fi alergat un ied! Au vrut din nou să-l 
alunge. Napoleon însă n-a mai plecat... Era sătul de singurătate... 
Aşa că s-a întins jos, scheunând şi dând prietenos din coadă, ca și 
cum ar fi vrut să spună că el n-are nici o vină, că a vrut să se joace cu 
iedul, că nu i-a făcut nici un rău. Se pare că argumentele sale au fost 
acceptate de copii şi l-au lăsat în pace. 


x 
Trecuse cam de mult de ora prânzului... 


Şi oricât de importantă ar fi fost descoperirea comorii, oricâte 
urmări grave ar fi avut negăsirea ei în viața fiecărui participant, ceva 

nedorit, chinuitor şi duşmănos ca o hienă a apărut în faţa întregii 
echipe: foamea! Of, blestemată pedeapsă nemeritată hărăzită unor 
truditori atât de învăpăiaţi! Toată mâncarea lui Vlad din plasă, toţi 
biscuiții aduşi de Tomiţă, toate perele busuioace cărate de Virgil şi 
Bărzăun, în sfârşit, tot ce fusese bun de mâncat dispăruse de mult, pe 
nesimţite... Nimeni nu voia să spună însă că i-i foame... Dar tortura 
fiecăruia era mai presus de orice vorbă! 

— Eu zic să plecăm acasă, propuse la un moment dat Tomiţă, 
sigur că se va pomeni în fața unui refuz general şi chiar batjocorit de 
toți. Dar trebuia să încerce, o astfel de propunere trebuia să plece de 
la cineva! Şi, culmea-culmilor, nu s-a trezit nici refuzat, nici batjo- 
corit. Da de unde? În clipa în care a pomenit cuvântul „acasă”, din 
piepturile tuturor izvori aceeaşi expresie: 

— Hai să plecăm! 

Lui Tomiţă nu-i veni să creadă. Chiar la un asemenea succes 
deplin nu se aşteptase. Continuă deci cu mai multă însufleţire: 

— O să venim altădată şi atunci precis o să găsim comoara. O să 
aducem mâncare multă, multă, şi apă, și... 

— Foarte bine! Foarte bine! strigară cu toţii în cor. 

Numai Vlad nu s-a arătat bucuros ca ceilalţi. EI trebuia să ră- 
mână cu vaca la păşune până seara. Mâncarea o împărțţise în mod 
egal celor care nu-şi aduseseră, aşa că... Şi tare greu îți mai pare că 
trece timpul când ţi-i foame! Dar n-avea ce face şi nu se împotrivi 
hotărârii colectivului. 'Tomiţă observă marea lui problemă şi-i pro- 
mise în taină că o să se repeadă el de-acasă până la poalele dealului 
să-i aducă o plăcintă. 

— Chiar? întrebă Vlad cu ochii umezi. 

— Pe-onoarea mea! 


Şi faţa lui Vlad se lumină ca un crin la răsăritul soarelui. 

Coborâşul de pe Dealul Ursului a fost mult mai greu decât 
urcuşul, mai ales că fiecare trebuia să răspundă atât de apărarea 
propriului său spate, cât şi de vacă. Şi cum aceasta se ospătase din 
belşug cu iarbă proaspătă şi făcuse un burdihan destul de mare, 
coborârea ei pe coasta prăpăstioasă reprezenta o problemă. Dar toate se 
petrecură până la poalele dealului cum nu se poate mai bine. Acolo 
însă... cine-ar fi crezut una ca asta? Acolo însă lucrurile luară o în- 
torsătură nu numai tristă, ci şi amenințătoare pentru ziua de mâine a 
fiecărui membru din echipă. Şi știți de ce?... Poate credeți că-i vorba 
de vreun lup? De vreun cutremur? Nu, dragii mei... mai rău! De 
cum ajunseră la marginea poienii, se treziră cu toţii față-n faţă cu... 
domnul Nicanor! A fost ceva de-a dreptul cumplit. Lângă el se mai 
aflau inginerul silvic din comună şi un alt domn, străin, cu un aparat 
de fotografiat, spânzurându-i de gât. Toţi copiii amuţiră şi încreme- 
niră, de parcă i-ar fi transformat muma pădurii în stane de piatră. 
Singură vaca trase un răget prelung, pe semne un fel de „bună ziua” 
pe limba ei şi începu să se scarpine nepăsătoare de un copac. 

Domnul Nicanor, de cum i-a zărit, a şi pornit spre ei cu pași 
mari şi cu sprâncenele încruntate. 

— Unde-aţi fost, mă, motanilor? întrebă el cu glasul tăvălit bine 


prin oţet şi piper. 


— Unde, mă, nu s-aude? 

— Bu-bună ziua, do-domnule secretar, îndrăzni Ilinca, nu 
pentru că ar fi fost cea mai curajoasă, ci pentru că o cunoştea oarecum 
domnul Nicanor. Doar ea era cea mai bună recitatoare din comună şi 
fusese clasată pe locul întâi. 

— Tu nu cumva eşti Ilinca, fata brigadierului Iliuţ? întrebă domnul 
Nicanor în loc de răspuns la bună ziua. 

— Da, domnule secretar, eu sunt. 

— Aha! Şi-acum spune-mi repede unde-aţi fost cu lopeţi şi 
cazmale! Dar să-mi spui drept, auzi? 

— Păi... 

— Fără nici un „păi! 

— Am fost şi noi... aici, în pădure... 

— Să săpăm un izvor, răsună cutezător glasul Bărzăunului, ofe- 
rind tuturor o soluţie salvatoare. 

— Să săpaţi un izvor? se încreţi din nou domnul Nicanor. Cum, 
adică, să săpaţi un izvor? Pentru cine să săpaţi voi un izvor? N-aveţi 
destulă apă-n sat? 

Situaţia în care se afla întregul grup ar fi devenit extrem de grea, 
dacă străinul cu aparatul de fotografiat nu s-ar fi grăbit. 

— Să mergem, domnule secretar, spuse acesta, că ne apucă 
noaptea pe coclauri! 

— Mergem, mergem, domnule preşedinte, răspunse politicos 
domnul Nicanor. 

Dar, cu toate că a zis „mergem, mergem, nu se porni cu nici un 
chip din faţa copiilor. Parcă l-ar fi plantat cineva acolo. Se uită ţintă 
la fiecare, la cazmale şi lopeţi, apoi dădu furios din cap şi zise răstit: 

— Izvor, vasăzică? Lasă că ştiu eu unde-aţi fost, şobolanilor! 
He, he! Nu văd eu? Vă arăt eu vouă mâine! 

Dădu să plece, dar... (uf, şi Bărzăunul ăsta!) ochii i se opriră asupra 


Bărzăunului, care ţinea în mână una din tăblițele descoperite în ruine 

şi pe care ceilalți le dăduseră uitării de-atunci. Şi doar Bărzăunul 
luase tăblița ca să-şi ascută cuțitul pe ea, nu ca să facă vreun rău cuiva. 
Dar domnul Nicanor crezu cu totul altceva. 

— Ce ţii în mână, mă, Sarsailă? 

Bărzăunul se fâstâci cu totul. 

— 0ooo... 

— 0... ce, mă? Ia dă-o-ncoace! 

Şi numaidecât îi smulse tăblița din mână, se uită la ea pe toate 
părţile, de parcă ar fi vrut s-o mănânce, apoi tună: 

— Unde-ai găsit tu asta, mă? 

— Eu?... Am... 

— Domnule secretar, nu plecăm odată? strigă iar cel cu apa- 
ratul la gât. 

— Vin, vin, domnule preşedinte! Apoi se întoarse iar spre copii: 
Lasă că-mi spuneţi voi, n-aveţi grijă! Acum plecaţi mai repede acasă, 
că vă rup picioarele, faraonilor, s-aude?! 

Şi domnul Nicanor plecă pufnind furios, lăsând întreaga echipă 
suspendată între cer şi pământ. 

Ce-a mai pătimit Bărzăunul după aceea din partea celorlalți, nu 
vă mai spun. Cum naiba de se găsise tocmai el să ia tăblița aceea 
blestemată? Dacă fusese pusă acolo, împreună cu celelalte, tocmai de 
domnul Nicanor, pentru a-i pune pe ei la încercare? Nu putea să le 
lase la locul lor, sau să le acopere cu pământ, ori să le arunce în 
mlaştina de lângă izvor? Pe cine l-ar mai fi durut capul de ele? Iar ei 
ar fi rămas cu obraz curat şi nu le-ar mai fi avut nimeni grija. Dar 
aşa?... Mă, parcă a fost un făcut: Bărzăunul cu insulta adresată Ilincăi, 
el cu speriatul iedului şi căprioarei şi tot el cu luatul tăbliței! Păi să 
nu-ţi vină să urli? 

— Mă, tu trebuia să te naști oaie, îi spuse, în concluzie, cu o furie 
blândă Vlad. Aveai toate calităţile! 

S-au despărţit plecând fiecare spre casa lui. Numai Virgil n-a 
uitat că trebuie s-o ajute pe Ilinca să aducă legătura cu lână de la 
mătuşă-sa Lisaveta. 

Nu vă mai spun ce explicaţii au dat acasă, nici ce-au păţit de la 
mamele lor... Ce rost ar mai avea? Parcă voi nu vă închipuiţi? Mai 
dureros decât orice era însă altceva... Cum a început să înnopteze, la 
poarta fiecăruia a bătut un om de la primărie. A doua zi, la orele opt 
fix, trebuiau să se prezinte cu toţii în fața domnului Nicanor!! Nea- 
părat, că altfel... Asta umpluse cu desăvârşire paharul cu venin. Nu 
vă mai spun nici cum a dormit în acea noapte de pomină fiecare. Ar 
fi prea dureros pentru mine şi, ca să fiu sincer, nu mi-a plăcut nicio- 
dată să vorbesc despre lucruri triste. 

Virgil Năsturel fu primul dintre cei cinci năpăstuiți care s-a 
prezentat la primărie cu exact 37 de minute înainte de ora stabilită. Şi 
acest fapt l-a aflat de la paznicul Potîngă, proțăpit în uşa primăriei ca 
o momâie. 

— Ce cauţi, mă, aici? îl întrebă acesta când Virgil dădu să intre. 

— Păi... m-a chemat domnul Nicanor. 

— Aha!... făcu Potîngă, ca şi cum ar fi fost în cunoștință de 
cauză. Imediat după aceea însă strâmbă din buze de parcă ar fi mâncat 
aguridă, scoase capătul de țigară din colțul gurii şi întrebă: 

— Ce? 

— M-a chemat domnul Nicanor, repetă mai rar şi mai tare Virgil, 
crezând că paznicul n-a înţeles, ori n-a auzit. 

— Aşaaa... Te-a chemat, vasăzică... Pe tine, mă? 

— Pe mine. 

— Nu pe tattu, ori pe mă-ta? 

— Nu. 

— Aici? 

— Aici. 

— Şi de ce? 

— Nu ştiu. 

— Sssst!... Ai făcut ceva? întrebă Potîngă cu glas scăzut, închi- 
zând dintr-un ochi. 

— N-am făcut nimic. 

— Nu se poate! 

— Pe cuvânt de... 

— Mă!... şi Potingă deveni autoritar: eu zic că nu se poate să te 
fi chemat domnul secretar degeaba, ne-am înţeles? Vă ştiu eu pe voi! 
Ehe, mie-mi spui?! 

Virgil ridică din umeri şi dădu din nou să intre. Potîngă îl prinse 
de guler și-l ţintui locului. 

— Unde intri, mă orătanie, fără să-ţi dau eu drumul? Ai? 

— Păi dacă m-a chemat, intru, că pe urmă... 

— Mda... Și la ce oră te-a chemat? 

— La opt fix. 

— Aha!... Apăi vezi tu, mă surcică?... Acum e ora opt fix la tine? 
E opt, mă?... Tu nu vezi că nu-i decât şapte şi... şi... 20, 21, 22, că nu-i 
decât şapte şi 23 de minute? 

Şi bătu de mai multe ori cu degetul în cadranul ceasului, pentru 
a-l face pe Virgil să fie absolut convins. 

— Bine, bine, zise Virgil sătul de dialogul cu Potingă. 

Cobori scările şi se aşeză pe o bancă din fața primăriei. 

Chiar atunci trecu pe lângă el străinul pe care-l văzuse în ziua 
trecută cu aparatul de fotografiat. Paznicul luă poziţie de drepți și 
strigă de departe: 


— Să trăiţi! 

— Bun noroc, zise străinul, aruncând o privire fugară spre Virgil. 
Apoi urcă scările şi intră glonţ în primărie. 

— Să trăiţi, domnule! mai salută o dată Potiîngă când străinul 
trecu pe lângă el. 

— Vezi că or să vină niște copii aici, zise străinul înainte de a în- 
chide uşa. Să-i laşi să intre, că i-am chemat eu! 

— Am înțeles! 

Virgil, auzind că până şi acel străin, atât de respectat de Potîngă, 
era interesat de prezenţa lor acolo, se făcu mic de tot şi simţi inima 
bătându-i nu în piept, ci în cap. 

— Oare ce-or să ne facă? gândi el încruntându-se. 

În acel moment, aproape fără să fie observat, apăru Bărzăunul. 
Venea încet, uitându-se speriat în toate părțile, de parcă atunci ar fi 
căzut din lună. Dând cu ochii de Virgil, se opri la câțiva pași şi-l întrebă: 

— Şi pe tine te-a chemat? 

— Şi. 

— Tot pentru... 

— Cine poate şti? 

— Eh, ce-o fi, o fi... trase Bărzăunul concluzia aşezându-se pe 
iarbă, lângă bancă. Apoi începu să vorbească încet şi rar ca un bătrân: 
a venit aseară la noi... mama Ilincăi... şi s-a sfădit cu mama. 

— De ce? întrebă Virgil interesat. 

— Din cauza mea... 

— Adică de ce din cauza ta? 

— Bine... ce, parcă tu nu ştii?... Zicea că s-a trezit cu domnul 
Nicanor în casă, că i-a arătat tăblița aceea de lut pe care am găsit-o 
eu... că... multe, multe... şi că numai din cauza mea Ilinca stă cu 
nasul în pernă şi boceşte tot timpul... Auzi tu, la ea! Parcă eu am 


ştiut că o să iasă aşa? 

Virgil rămase mut cu desăvârşire. Chiar la o asemenea năpastă 
nu se aştepta. Căscă gura să spună ceva, dar nu putu. Ochii i se ume- 
ziră, iar gândul că Ilinca e atât de nefericită îl durea mai tare ca toate. 
Nici măcar nu fu în stare să observe că de ei s-a apropiat Tomiţă. 

— Vlad nu poate veni, zise acesta cu un fel de nepăsare în glas 
şi se aşeză pe bancă, lângă Virgil. L-am întâlnit ducându-se cu vaca la 
păşune. Plângea şi zicea că numai Bărzăunul ne-a băgat pe noi în 
toată grozăvia asta. 

Bărzăunul se strâmbă a lehamite și aruncă cu o pietricică după 
o cioară. 

— Sigur că da, zise Tomiţă uitându-se la el ca la un spin otrăvit, 
ţie nici nu-ţi pasă! 

— Aţi venit, mă? se auzi vocea domnului Nicanor de pe terasa 
primăriei. 

Nimeni nu răspunse, de parcă nu era vorba despre ei. Aşteptau 
să se dărâme primăria, cu tot cu domnul Nicanor, peste ei şi peste 
toţi cei care nu mai încăpeau din cauza lor. Virgil nu observă nici 
când pe scările primăriei a urcat în fuga mare mama [lincăi. 

Timpul trecea mai greu ca un compresor... 

— Veniţi sus, mă, odată, că vă cheamă domnul secretar! răsună 
plin de importanţă glasul lui Potîngă. 

Urcară scările încet, de parcă în ușa primăriei ar fi stat cu paloşul 
în mână Zmeul-Zmeilor, gata să le taie capul. Înainte de a intra în 
primărie, auziră glasul mamei Ilincăi: 

— Aşa-i vorba? lacă, mă duc să v-o trimit îndată şi pe fata mea, 
că am lăsat-o plângând acasă de mama focului. 

— Apoi uşa se deschise şi mama Ilincăi ieşi la fel de repede pre- 


cum intrase. Pe aceeași uşă pătrunseră și eroii noştri cu ochii în pământ. 

— Unde-i motanul lui Vasilescu? întrebă domnul Nicanor, când 
văzu că Vlad nu se află printre ei. 

— L-a trimis mă-sa cu vaca la pășune, răspunse curajos Bărzăunul. 

Auzind glasul Bărzăunului ridică şi Virgil ochii din pământ şi 
nimeri cu ei chiar în ochii străinului care intrase mai înainte. Acesta 
şedea pe un scaun şi privea zâmbind spre ei. Pe biroul domnului 
Nicanor se putea vedea, rezemată de o vază cu flori, tăblița luată de 
Bărzăun de la cetate. Nu era un semn bun pentru nimeni. Lângă 
birou, alături de domnul Nicanor, se mai aflau doi străini pe care 
nimeni din grup nu-i mai văzuse vreodată. Unul purta ochelari 
fumurii, iar celălalt un fel de barbă scurtă şi o mustață parcă făcută 
cu creionul. 

— Ia staţi jos, puştilor, li se adresă blând străinul cel cu aparatul 
de fotografiat. Unde aţi găsit voi tăblița asta? 

Ochii copiilor se întoarseră speriaţi spre tăbliţa ridicată cu foarte 
mare grijă de străin. Dar tăcură cu toţii mâlc. Înseamnă că de ceea ce 
se temuseră mai avan, tot nu putuseră scăpa! 

— Unde, mă, şobolanilor, nu s-aude? interveni cu glas aspru 
domnul Nicanor. 

— Lasă copiii mai încet, zise cu aceeași voce blândă străinul. Nu 
vezi cât îs de speriaţi?... Ce aveţi, puștilor, de nu vreți să scoateţi o vorbă? 

Şi străinul slobozi un hohot de râs care umplu toată camera. Se 
ridică de pe scaun, deschise o mapă neagră şi scoase de acolo câteva 
batoane mari de ciocolată. Întinse fiecăruia câte unul, ciufuli vesel părul 
lui Virgil, îl pişcă puţin de bărbie pe Tomiţă, iar pe Bărzăun îl strânse 
la piept spunându-i „pistruiat, începu să râdă chiar şi domnul Nicanor, 
dar, văzând că Virgil se uită mirat la el, se încruntă numaidecât. 


— Ei, acum putem sta de vorbă? reluă străinul. 

În aceeaşi clipă se auziră câteva bătăi uşoare în ușă. Virgil întoarse 
capul și crezu că soarele răsare chiar atunci în uşa primăriei. 

— Ilinca! şopti el fără să-l audă nimeni. 

Într-adevăr, pe ușă intrase Ilinca, îmbrăcată într-o rochiţă roz, 
cu săndăluţe albe şi cu o floricică roşie în păr. Se opri în prag râzând. 
Apoi îşi duse repede amândouă mâinile la ochi şi începu să suspine. 
Această trecere neaşteptată de la râs la plâns, nu făcu decât să stârnească 
un hohot general de râs. 

— Ce ai, frumoasă Cosânzeană, de plângi? 

Şi străinul porni spre ea cu braţele deschise. O prinse de umeri, o 
sărută pe frunte, apoi o trase pe un scaun lângă el oferindu-i o ciocolată. 

— Poftim, şi te rog să nu mai plângi. Doar eşti fetiță mare, nu? 

— Da, răspunse mai curajoasă Ilinca după ce luă ciocolata. 

— Ei, bravo, zise admirativ străinul. 

Ilinca se uită pe furiș la Virgil şi începu iar să zâmbească. În 
sufletul ei păstra însă o taină tristă. Ea fusese aceea care dăduse dom- 
nului Nicanor numele fiecărui căutător de comori... Dar nu putuse 
altfel. Doar domnul Nicanor trebuia să cunoască adevărul adevărat, 
nu bâlbâielile Bărzăunului. Așa căă... 

Şi discuţiile reîncepură fără ca nimănui să-i mai fie teamă. Aşa 
aflară copiii că străinul care le dăduse ciocolată era Preşedintele 
Consiliului Judeţean, iar ceilalți doi nu erau alții decât cei mai renumiţi 
arheologi de la Iaşi, veniţi în sat special pentru a face cercetări la cetatea 
de pe Dealul Ursului, în vederea restaurării. 

Când aflară că tăbliţa fusese găsită chiar în zidul cetăţii şi că 
mai rămăseseră încă două acolo, săriră în sus. 

— Să mergem imediat acolo! spuse repezit cel cu barbă. Nu 


cumva să dispară! 

— Nu le ia nimeni, domnule, îl asigură, stăpân pe situaţie, Băr- 
zăunul. Le-am ascuns eu bine sub nişte bolovani, ca să am cu ce-mi 
ascuți cuțitul. 

— Cuumt! sări ca ars cel cu ochelari fumurii. Le-ai pus sub 
bolovani?! Şi voiai să-ţi ascuţi cuțitul cu ele?? 

Şi ochelaristul rămase o clipă cu gura căscată, de parcă ar fi 
înghiţit un ac. Apoi începu să-i turuie gura ca o pocnitoare: 

— Păi tu ştii, puştiule, că tăbliţele astea poartă inscripţii pe ele de la 
zidirea cetăţii, de peste o mie de ani, și că-s mai de preţ decât dacă ar 
fi de aur? 

— Eeei!... făcu Bărzăunul grozav de mirat. Chiar așa? 

— Păi! continuă străinul umflându-și guşa şi uitându-se la tăbliță 
de parcă atunci ar fi trebuit s-o înghită cu apă rece. 

— Extraordinar! se miră din nou Bărzăunul nevenindu-i să creadă. 
Eu le-am găsit pe toate trei, într-o crăpătură a zidului. 

— Şi voiai să-ţi ascuţi cuțitul pe ele, mototolule, aşa-i? se zburli 
la el domnul Nicanor. 

Bărzăunul nu găsi pentru moment un răspuns potrivit şi, zdrobit 
sub greutatea privirilor domnului Nicanor, nu fu în stare decât să rupă 
o bucată mare de ciocolată şi s-o vâre toată în gură. 

Păi eu de ce nu le dădeam voie să sape acolo? se adresă străinilor 
domnul Nicanor. Nu ştiu eu de ce-s în stare popândăii ăştia? Parcă o 
dată le-am spus să-și vadă de învăţătură şi să nu mai scurme în ruine? 
De asta am îngrădit zidurile şi aşteptam să vină specialiștii, să înceapă 
lucrarea. Dar ei tot nu s-au astâmpărat şi uite ce erau să facă, dacă 
nu-i prindeam la timp! 

Deşi toţii copiii ţineau ochii în pământ şi nici măcar nu mai cli- 
peau de ruşine, nu se mai temură totuși de asprimea vocii domnului 


Nicanor. Încet-încet își ridicară privirile spre el, dar cu mult mai mare 

respect ca până atunci. Degeaba l-au crezut ei aşa şi aşa. Domnul 
Nicanor avusese dreptate! 

— Haidem cu toţii la cetate! spuse președintele. Să vedem locul 
unde au fost găsite și să le luăm şi pe celelalte. Cine ştie ce surprize ne 
mai aşteaptă? 

x 

Lângă primărie erau trase două maşini negre. Intrară în ele și 
copiii, lăfăindu-se pe pernele moi și, în câteva minute, ajunseră în 
poiana de la poalele dealului. Acolo, stând singur pe o cioată, în apro- 
pierea vacii, putea fi văzut Vlad citind cu mare interes „Winnetou”. 
Primi şi el o ciocolată din partea preşedintelui, fu pus repede în temă 
şi invitat să meargă la cetate. 

— Dar... vaca... se îngrijoră el. 

— Lasă vaca fără teamă, îi spuse râzând un şofer. O păzim noi, 
că tot nu putem urca cu mașinile până sus. 

— Mulţumesc frumos, zise el fericit şi intră în grup. 

Nu-şi găsi alt loc mai potrivit decât lângă Ilinca. 

Virgil nu dădu nici o importanţă acestui fapt. 

După câţiva pași, Vlad îi întinse Ilincăi ciocolata lui spunându-i 
că el nu mănâncă „fleacuri de astea. 

— Nu, Vlad, mulțumesc frumos, dar am şi eu una la fel de 
mare, refuză politicoasă Ilinca. 

Şi, pentru că urcuşul devenea din ce în ce mai greu, Virgil îi 
propuse Ilincăi să se sprijine de brațul său. 

— Eu urc foarte uşor, se mândri el apucând-o de mână. 

Şi Ilinca găsi cu cale că are, într-adevăr, nevoie de ajutorul lui 
Virgil, mai ales că pantofiorii o cam strângeau. Şi chiar din acea clipă 


s-a ţinut mereu de braţul său până sus, la cetate. 

Nici o altă fată din acea parte a lumii nu era atât de frumoasă, de 
harnică şi de isteață ca Rândunica, fata unui morar, căruia îi murise 
nevasta într-o vreme de cumpănă. Rândunica rămăsese astfel orfană 
de mamă tocmai când avea mai multă nevoie de ea. lar morarul, ce 
crezi? În loc să-şi vadă de fata lui, s-o crească, s-o îndrume pe calea 
cea bună și s-o înzestreze cum se cuvine, aduse după o vreme în 
moară o altă moară. Adică nu chiar o moară adevărată, cu roată, cu 
pietre şi cu celelalte de trebuinţă, ci o femeie care avea o gură ca o moară 
hodorogită. De aceea, oamenii din preajmă spuneau că morarul are 
„moară-n moară”. Faptul însă că noii morărițe nu-i mai tăcea gura 
nici măcar când bea apă sau când dormea, n-ar fi fost o pacoste prea 
mare. S-au mai văzut, de când lumea, astfel de femei. Numai că era 
mai rea ca otrava. Nu trecuse nici un an de când venise la moară și 
dădu naştere unei fetițe pe care o boteză Vrăbiuţa. Rândunica, după 
câte se cunosc, nu avea în acea vreme mai mult de trei ani. Mama vitregă 
o puse, de cum se născu Vrăbiuţa, să stea tot timpul lângă ea, s-o 
legene în. copaie şi s-o schimbe de scutece când va fi nevoie. Treburi 
grele pentru o fetiță de trei ani, care voia să se joace și nu să stea țeapănă 
lângă gâgâlicea din copaie. N-avea biata Rândunică timp pentru ea 


nici să mănânce ca lumea şi nici să doarmă. 

Şi cele două surori vitrege crescură mari. Rândunica, deşi supusă 
de mama Vrăbiuţei la cele mai grele munci ale casei, aproape tot 
timpul flămândă şi prost îmbrăcată, se făcuse deosebit de frumoasă, 
deşteaptă și harnică, în timp ce Vrăbiuţa începea să semene tot mai mult 
cu mama ei: gureşă, mincinoasă, hoaţă şi cu pretenţii de stăpână în 
toată casa. Rândunica ţinea la ea şi-i trecea cu vederea toate mofturile 
sperând să devină cu timpul mai bună la suflet. Nu era urâtă nici 
Vrăbiuţa, numai că nu prea avea gust să se îmbrace cum se cuvine, îi 
plăceau, numai hainele cenușii şi, chiar destul de mare fiind, cel mai 
mult o atrăgeau jocurile în colbul drumului. 

Necazul mare însă venea după un timp din altă parte. Cele două 
surori vitrege începură să nu se mai suporte una pe alta, iar Vrăbiuţa 
ajunse chiar s-o urască pe Rândunica. Și asta numai din cauza rău- 
tății Vrăbiuţei, care voia totul pentru ea şi încerca s-o transforme chiar 
pe Rândunica într-o slugă a ei. Eu cred însă, din câte am auzit, că 
spre astfel de răutăţi și mofturi o îndruma mama ei, cu scopul de ao 
determina încetul cu încetul pe Rândunica să-şi ia lumea în cap şi să 
nu mai aibă nici o pretenţie la averea morarului. Or, cine ştie, poate 
aşa era feleşagul Vrăbiuţei. Dar să nu uit ce voiam să spun. 

Într-o zi de vară, senină și călduroasă, cele două surori au plecat 
spre pădurea din apropiere să culeagă fragi şi zmeură. Tot drumul, 
Vrăbiuţei nu i-a mai tăcut gura, făcând-o proastă şi leneşă - auzi tu 
cine vorbea! — îi smulse la un moment dat cofița din mână şi o aruncă în 
noroi şi, văzând că nu se supără și tace, îi rupse fustiţa în două. 

Dar aşa se întâmplă uneori și între surorile cele bune, nu numai 


între cele vitrege. 

După ce au mers un timp prin pădure, au ajuns într-o rarişte 
plină cu fragi şi zmeură. Ele însă nu şi-au dat seama că au intrat în 
împărăţia Zânei Florilor, care nu ierta niciodată pe cei care-i călcau 
hotarul. Amândouă surorile se apucară de cules. Numai că Rândunica 
punea în cofiță tot ce culegea, în timp ce Vrăbiuța ducea totul la gură. 

— Tu de ce nu culegi și pentru mama şi tata? întrebă Rându- 
nica într-o vreme. 

— Pentru că aşa vreau eu! răspunse cu obrăznicie Vrăbiuţa. 
Numai ţie ţi-a spus mama să culegi în cofiță, nu şi mie! 

Tocmai în acel moment, de cele două fete se apropie o bătrâ- 
nică aproape oarbă, sprijinindu-se de un toiag. 

— Bună vremea, fete frumoase, le spuse ea. 

— Bună să-ţi fie inima, măiculiţă, răspunse Rândunica. Dar 
cum ai nimerit în acest loc dacă vezi aşa de rău? 

— Mi-a fost poftă să gust şi eu câteva bobiţe de fragi şi de zmeură, 
că de mult n-am mai gustat şi nimeni nu vrea să-mi aducă acasă. Vai 
şi amar de cei bătrâni și cu vederea slabă! 

— Dacă-i pe-aşa, spuse miloasă Rândunica, uite, ţine de la mine 
toţi fragii şi zmeura pe care le-am cules şi întoarce-te acasă la mata, 
că eu rămân să culeg altele. 

— Ba să nu-i dai nimic! sări cu gura Vrăbiuţa. Păstrează totul 
pentru mama şi tata, că n-am să mă aplec eu să culeg! 

În acea clipă se produse o lumină puternică şi, în locul bătrânei 
oarbe, răsări o tânără de o frumuseţe nemaipomenită. Era îmbrăcată 
cu o rochie lungă, ţesută din fire de aur şi bătută toată cu pietre scumpe, 
iar pe frunte îi strălucea o coroniță de diamant. Cele două surori vitrege 


au rămas încremenite de emoție. 

— Cine v-a îndemnat să cutezaţi a veni în împărăţia mea? întrebă 
tânăra uitându-se spre Vrăbiuţă nu prea prietenoasă. 

— Dar tu cine eşti? întrebă la rându-i Vrăbiuţa. 

— Eu sunt Zâna Florilor şi cine intră în împărăţia mea nu poate 
rămâne nepedepsit. Dar pentru că-mi sunteți dragi, pedeapsa voastră 
va fi mai ușoară: pe tine, Rândunică, te voi preface într-o pasăre frumoasă 
şi iubită de toţi oamenii pământului. Cuibul tău, pe care-l vei construi 
întotdeauna sub streaşina caselor omeneşti, va fi apărat şi îndrăgit 
mai ales de copii. Cântecele tale vor răsuna din zori şi până seara şi 
vor fi ascultate cu drag de toţi cei care le vor auzi. Iar tu, Vrăbiuţă, 
care ai un suflet nu prea bun şi vrei totul în viață numai pentru tine, să te 
prefaci tot într-o pasăre şi să trăieşti aproape de sora ta, poate astfel 
vei ajunge s-o iubeşti cum merită. Şi să mai ştii tu că permanent și 
pretutindeni atât copiii, cât şi pisicile vor încerca să te prindă şi chiar 
să te ucidă. 

Îndată după aceste spuse, zâna dispăru, iar cele două surori 
vitrege se prefăcură în păsări, aşa cum menise zâna. Mare păcat însă 
că zâna, cam grăbită şi aiurită, n-a observat că Rândunica avea fustița 
desfăcută în două de Vrăbiuţă şi de aceea a rămas pentru totdeauna 
cu coada despicată. Dar ea nu recunoaşte că-i despicată, ci că așa-i place 
ei, să poarte şliț. O fi având şi ea dreptatea ei. 

Şi din acea clipă, Rândunica şi Vrăbiuţa trăiesc aproape una de 
alta, pe lângă casele oamenilor, numai că, din păcate, continuă şi azi 
să se certe ca două surori vitrege. Îndeosebi Vrăbiuţa doreşte tot timpul 


să pună stăpânire pe cuibul Rândunicii. 


Demult, demult, trăia într-o cetate un mare meșter în zugrăvirea 
bisericilor şi icoanelor. Meşterul era căsătorit. Îşi iubea foarte mult 
soția, care-i dăruise cel mai scump odor de pe lume, o fetiță cu numele 
Maria. lar fetiţa creştea tot mai mare şi mai frumoasă. Ce-și putea 
dori mai mult meșterul? S-ar fi putut compara, oare, toate comorile 
lumii la un loc cu comorile pe care le avea el acasă? 

De fiecare dată când se întorcea de la muncă, Maria îi sărea râzând 
în braţe, într-o clocotitoare revărsare de dragoste, pe care nimeni şi 
nimic nu o poate oferi mai darnic decât propriu-ţi copil. 

Dar așa e datul lumii de când e lumea lume. Firea anumitor oa- 
meni, fie genii sau cetăţeni de rând, se schimbă uneori tot aşa de uşor 
precum se sparge în valuri oglinda unui lac la cea mai mică adiere... 

Meşterul zugrav fu chemat într-o vreme chiar de către domni- 
torul țării să zugrăvească pereţii unei biserici şi câteva icoane, în 
chiar cetatea de scaun a ţării. 

După ce termină de zugrăvit câţiva pereţi cu chipuri de sfinți şi 
scene biblice, veni şi vremea când pe un perete trebuiau zugrăvite 
chipurile ctitorilor, adică ale familiei domnitoare. În acest scop 


meşterul fu chemat la palat pentru a cunoaşte mai bine chipurile 

fiecărui membru. Cu acea ocazie meşterul o văzu şi pe fiica cea mare 
a domnitorului, de care se îndrăgosti apoi tot mai tare cu fiecare zi ce 
trecea. Astfel îi fu dat să uite treptat-treptat atât de soţia sa, cât şi de 
minunata lui fiică, Maria. Iar fata domnitorului nu făcea decât să-i 
râdă în nas zugravului. 

După ce termină de pictat chipurile ctitorilor, veni şi rândul 
icoanei Maicii Domnului cu Iisus în braţe. Zugravul era convins că 
totul îi va merge la fel de bine ca până atunci. Gândul său era însă tot 
timpul la fiica domnitorului. Lucrul la acea icoană însă se dovedi 
extrem de greu. Chipul Maicii Domnului nu-i reuşea oricât se străduia. 
Iar zilele treceau una după alta lungi și chinuitoare... Ce lucra într-o 
zi, ştergea în ziua următoare şi relua totul de la început. Ajunsese la 
capătul puterilor. Slăbise mult şi părea ros de o boală ascunsă. 

Domnitorul şi-a manifestat de mai multe ori nemulțumirea față 
de încetineala cu care mergea lucrul la icoană şi chiar l-a ameninţat pe 
zugrav că-i va tăia capul dacă nu-şi va termina lucrul în trei zile. 

Îngrozit de ameninţarea domnitorului şi nemaiputând suporta 
nici chinul sufletesc în care trăia, se hotări să mai încerce doar o sin- 
gură dată zugrăvirea icoanei şi, de nu-i va reuşi nici de acea dată, se 
va arunca de pe turnul cel mai înalt al bisericii, pentru a-şi pune capăt 
zilelor. 

În timpul nopţii din preziua ultimei încercări, avu un vis nea- 
semuit de frumos. Se făcea că se apropia de casa lui şi că Maria, fiica sa, 
îi sare în braţe râzând fericită. Se trezi plângând şi se apucă imediat de 
lucru la icoană. În aceeași zi reuşi să zugrăvească cel mai frumos chip 
al Maicii Domnului din câte văzuse până atunci. După terminarea 


lucrului, se retrase câţiva pași şi privi spre icoană. 

— Doamne! exclamă el deodată plin de uimire. Dar chipul Sfintei 
Fecioare nu este altul decât chipul fiicei mele, Maria. Și, cu lacrimi de 
fericire în ochi, sărută chipul de pe icoană șoptind: Iartă-mi rătăcirea 
de până acum, Mărie, minunea mea dragă... Abia acum am înţeles 
cât de sfântă ești tu pentru mine! 

Când domnitorul intră în biserică însoţit de alaiul curţii, rămase 
extaziat în faţa icoanei. Se petrecuse parcă o minune. Niciodată parcă 
nu văzuse ceva mai frumos. După ce aduse nenumărate laude zugra- 
vului, îl încărcă cu fel de fel de daruri, nemaiştiind cum să-i mulțumească. 

Îndată după aceea, zugravul porni cât mai repede către casă. În prag 
îi răsăriseră în cale soția şi fiica sa, Maria, îmbrățişându-l fericite, cu 


aceeași dragoste de totdeauna. 


CP a ia 


Boldur, fiul unui crai vestit dintr-o ţară îndepărtată, îşi petrecea 
aproape tot timpul la vânătoare. Îi plăcea să ucidă tot ce întâlnea în 
cale. Săgeţile lui dădeau rareori greş. Chiar şi vitele oamenilor sărmani, 
pe care le întâlnea în cale, le săgeta fără pic de milă. Zadarnice erau 
plânsetele și rugăminţile celor ce rămâneau sărăciți după trecerea lui 
Boldur prin locurile lor. Iar dacă cineva îndrăznea să-l oprească de a nu 
mai trimite săgețile ucigaşe spre orice vietate, ori îi cerea plată pentru 
stricăciunile făcute, era sortit pieirii. Toţi îi ştiau de frică şi fugeau cât mai 
departe din calea lui. Inimă neagră, de tăciune, avea Boldur. Prieteni 
nu avea. Doar slugi care-i îndeplineau orbeşte toate poruncile. Se 
făcuse voinic şi frumos la chip, dar nimeni nu-l privea cu dragoste. 
Doar Adam, sluga sa cea mai apropiată, un biet rob înţelept, încerca 
cu multă chibzuită să-i mai domolească setea de sânge. De multe ori 
însă era să-şi piardă viaţa pentru îndrăzneala de a-i spune unele ade- 
văruri prea dureroase. Nici Adam nu-şi putea da seama cum de scăpase 
cu viață. De biciuit însă a fost biciuit de numeroase ori până la sânge. 
Şi, totuşi, nu se da bătut. Pentru a se apropia şi mai mult de sufletul 
mândru, răsfățat şi ascuns al fiului de crai, îi spunea povești, pilde şi 
glume cu înţelesuri adânci, care păreau să-și găsească mai uşor cale 
deschisă spre inima întunecată şi rece. 

Într-o primăvară, când în parcul din jurul palatului împărătesc 
sc adunaseră fel de fel de păsări cântătoare, Boldur începu din nou să 

țintească cu săgețile bietele ființe nevinovate. După ce le numără pe 
cele ucise, se așeză pe o bancă în apropierea unei fântâni. Îndată apoi 
zări venind spre fântână o bătrână apăsată de ani, ducând în mână un 
ulcior. Boldur n-o mai văzuse până atunci şi se uita la ea ca la o arătare 
dintr-o altă lume. Bătrâna puse ulciorul pe marginea fântânii şi se 
pregătea să scoată apă cu ciutura. Lui Boldur îi veni chef de joacă nă- 
tângă. Duse săgeata la ochi, ţinti ulciorul şi-l făcu țăndări dintr-o 
lovitură. Apoi râse cu poftă. 

— Amar mie, fiule de crai. Mi-ai spart singurul ulcior pe care-l 
aveam. Cu ce voi mai duce eu apă de-acum în bordeiul meu? 

— Cu pumnii, mătușă. 

— Fă-ţi milă şi pomană, Măria a, şi dă-mi altul în loc, că sunt 
prea săracă şi n-am cu ce-mi cumpăra! 

— Cum? Să mă duc eu până la palat pentru un ulcior? Nici gând. 

— Atunci dă-mi un bănuţ, să-mi cumpăr altul! 

— Pleacă de-aici mai repede! se înfurie Boldur când văzu că 
stăruie să-i plătească până şi o biată oală de lut. 

— Fie-ţi milă, Măria Ta! 

— N-ai plecat încă? Ori vrei să te arunc în fântână? 

— Bine, Măria Ta, zise bătrâna cu obidă. Ai inima mai goală ca 
o scorbură. Voi pleca... dar ţine minte vorbele mele: să nu ai pace în 
suflet până nu vei găsi Pasărea fericirii! 

— Cum? Mai şi blestemi, hârcă neghioabă? 

Şi se repezi spre ea cu paloşul în mână. Dar cum ajunse lângă 
fântână, rămase împietrit. Bătrâna nu mai era acolo. Se uită mirat peste 
tot. Bătrâna nicăieri. Doar vorbele ei continuau să răsune încă de 
pretutindeni ca un ecou depărtat: „Să nu ai pace în suflet până nu vei 
găsi Pasărea fericirii!”. Boldur o căută furios pe după copaci, se uită 
chiar și în fântână, lovi cu paloşul în frunzişuri, dar bătrâna dispăruse 


ca o umbră. 

— Ce cauţi, Măria Ta? auzi deodată glasul lui Adam în apropiere. 

— Adame, n-ai văzut cumva o bătrână fugind încolo? 

— N-am văzut, Măria Ta. Nu-i nimeni în toată grădina. 

Încet-încet, Boldur îşi mai reveni și se aşeză din nou pe bancă. 
Pentru a uita vorbele bătrânei se hotări să plece la vânătoare şi-i porunci 
lui Adam să pună şeile pe cai. Între timp sosi lângă el crăiasa, mama sa. 

— Ce ai, fiul meu? Te văd tare amărât azi. 

— N-am nimic, mamă, minţi Boldur. Am hotărât să plec la 
vânătoare. 

— Ai grijă, Boldur, să nu-ţi facă cineva vreun rău! Ştii tu cum 
sunt oamenii din împărăţia noastră... Abia așteaptă să ne vadă morți. 

— N-avea teamă, mamă! Nu-i jivină şi nici om care să poată ţine 
piept paloşului şi săgeților mele. 

— Bine, viteazul meu. Du-te şi să te întorci cât mai repede. 

— Mamă, o strigă Boldur când văzu că pleacă. Spune-mi, tu ai 
auzit vreodată de Pasărea fericirii? 

— Vai mie, fiul meu! gemu îngrozită crăiasa. Cine ţi-a pomenit 
de ea? 

— Dar unde trăieşte această pasăre? 

— Nimeni nu ştie unde, fiul meu... E departe, departe... poate la 
marginea pământului, ori mai departe... Mulţi voinici ca tine, din 
multe împărăţii, au plecat s-o caute şi nimeni nu s-a mai întors. la-ţi 
gândul de la ea, căci n-o vei afla niciodată. Du-te mai repede la vână- 
toare şi uită de Pasărea fericirii! 

— Bine, mamă,... aşa o să fac. 

Dar Boldur nu-şi putu alunga acel gând. Tot timpul îi răsunau 
în urechi vorbele bătrânei şi nimic nu-l putea face să uite de ele. Când 
veni Adam să-l cheme la porţile palatului, unde aşteptau caii înşeuați, 
Boldur dădu trist din cap. 

— Cum, Măria Ta, nu mai plecăm la vânătoare? 

— Nu, Adame... Pregăteşte caii pentru un drum mult mai lung 
şi pune în desagi galbeni mulți, mulţi şi merinde cât încape. 

— Dar unde plecăm, Măria Ta? 

— Departe, departe, Adame. Şi, până nu voi găsi Pasărea feri- 
cirii, nu ne vom mai întoarce prin aceste locuri. 

— Ce să găsim, Măria Ta? Pasărea fericirii?... Ce orătanie o mai 
fi şi asta? Că n-am auzit până azi de ea. 

Boldur nu mai încercă să-l lămurească. Îl sili să facă precum i-a 
poruncit, apoi îşi luă rămas bun de la părinţi, se îmbrăcă aidoma unui 
om de rând, păstrându-şi doar paloşul la brâu şi plecă împreună cu 
Adam spre necunoscut. 

Şi merseră ei, merseră zile şi nopţi, trecură prin sate şi cetăţi în- 
trebând mereu pe oricine întâlneau în cale unde se află Pasărea fe- 
ricirii. Dar nimeni nu le putea spune. Nu după mult timp ajunseseră 
într-o pădure uriaşă. Când erau pe la mijlocul ei, le ieşiră în cale 
patru haiduci. 

— Hei, oameni buni, îi întrebă un haiduc, unde mergeţi cu aşa 
grabă, de nici n-aveţi vreme să daţi bună ziua? 

Boldur nici măcar nu-l privi şi vru să treacă mai departe. 

— N-am ce vorbi cu nişte trențăroşi ca voi! Merg unde-mi place 
şi nu dau seamă nimănui! Dă drumul la cal! 

— Ba, asta n-oi face-o, vericule, până nu-mi spui unde mergi şi 
ce ai în desagi. 

— Așa? făcu Boldur furios. Atunci primeşte-ţi răsplata pentru 
îndrăzneala ta! 

Şi numaidecât trase paloşul cu gândul să taie pe omul care-l 


oprise din drum. Dar cât ai clipi săriră asupra sa toți haiducii. Lupta 

care se dădu fu scurtă şi atât Boldur cât şi Adam se treziseră legați de 
câte un copac. 

— Aşa, ticăloşilor? M-aţi legat pe mine? Voi da poruncă să vă 
ardă pe toţi de vii! 

— Poruncă, zici? Dar cine eşti de poţi da porunci? 

— E Măria Sa, Boldur, fiul craiului, răspunse Adam. 

— Cum? săriră toţi haiducii uimiţi. E chiar Măria Sa, Boldur? 

— Precum aţi auzit! strigă Boldur mândru, gândind că numai- 
decât cei patru trențăroși se vor închina la picioarele lui şi vor cerşi 
îndurare. 

— Tii, mare bucurie, fraţilor! zise mai marele haiducilor. Am 
pus mâna pe cel mai blestemat tâlhar din împărăție! El mi-a răpit 
vitele şi grădina, ca să le dea boierului cu care mergea la vânătoare. 

— Mie mi-a ucis văcuţele, zise altul. 

— Pe mine m-a biciuit până la sânge, fără să ştiu nici acum de ce. 

— În lături, nemernicilor! se zvârcoli neputincios Boldur. Dezle- 
gați-mă cât mai repede, că altfel... 

Dar nimeni nu-i mai asculta vorbele otrăvite. Caii, cu toţi galbenii 
şi merindele, fură luaţi şi duşi undeva în adâncul pădurii. Pe urmă trei 
dintre haiduci plecară să adune toată sărăcimea satelor, pentru a-l 
judeca pe cel ce le făcea viaţa atât de amară. 

Adam voise la început să le spună că el n-are nici o vină, că şi el 
e un biet rob, ca şi ei, dar nu putu să-şi părăsească stăpânul într-un 
moment atât de greu. 

Haiducul care rămăsese să-i păzească se înfrupta acum din 
bunătăţile găsite în desagi. 

— Fii bun, omule, se rugă Adam, care nu mai putea de sete, şi 


dă-mi o gură de apă. 

— Apa-i departe. 

— Atunci caută în desagii noștri, că vei găsi câte o ploscă. 

— Şi caii i-am dus departe. 

— Dar mor de sete, omule! Ce rău ţi-am făcut eu? 

Haiducul porni mormăind să-i aducă apă. Îndată apoi se auzi, 
nu departe de ei, un strigăt. 

— Hei, cine strigă? întrebă Adam. 

— Eu strigam, răspunse o fată neasemuit de frumoasă, care se 
apropie ușor de ei. Mi-am pierdut văcuțţa şi o căutam pe aici. 

— Fată frumoasă, fii bună şi ne dezleagă. Nişte tâlhari ne-au răpit 
caii şi merindele şi ne-au legat ca să ne poată rupe fiarele pădurii. 

— Fata nu şezu deloc pe gânduri. Îi dezlegă cât putu mai repede. 
Tocmai atunci a început să se audă zgomot de glasuri. Se apropia 
mulțimea chemată de haiduci pentru a-l judeca pe Boldur. 

— Să fugim, Măria Ta! zise Adam. Altfel ne vor ucide. 

Şi cei doi începură să alerge din răsputeri, spre marea nedumerire 
a fetei. Un timp, mulțimea îi căută prin toată pădurea, dar nu-i mai găsi. 
Aflând că fata le dăduse drumul, o alungară dintre ei în pustiu. Într-ade- 
văr, dincolo de pădure se întindea un pustiu nesfârşit. Aici ajunseră 
aproape sfârşiți Boldur și Adam. Într-un târziu căzură lipsiţi de puteri 
lângă o stâncă și adormiră flămânzi și însetaţi. Când se treziră, încon- 
juraţi de pustiu şi singurătate, fără merinde şi apă, fără cai şi fără o 
cărare pe unde să apuce, Boldur începu să spumege de furie. 

— Ticăloșii! O să dau poruncă... 

— Încet-încet, Măria Ta, îl întrerupse Adam. Cui mai poţi da po- 
runcă în pustiu? 

— Dar o să murim de foame şi sete, Adame! 

— Ba, nu moare omul aşa ușor, Măria Ta. Abia de acum vei începe 


să trăieşti ca un om adevărat. Că până acum nu ştiai decât să dai porunci 

să ţi se închine totul la picioare. Şi mai ştiai să ucizi pe oricine fără 
chibzuinţă şi fără milă. 

— Acum începi să mă judeci şi tu? 

— De, Măria Ta... dreptu-i că până acum, de câte ori am încercat 
a-ţi zice o vorbă, m-am ales cu muşcătura biciului. De azi însă în- 
văța-vei să mai și asculţi, dacă vrei să trăieşti. 

— Vreau să mă întorc acasă! Nu pot merge aşa mai departe! 

Şi Boldur vru să se întoarcă. Dar numaidecât pustiul începu să 
vuiască şi de pretutindeni se auziră din nou vorbele bătrânei: „Să nu 
ai pace în suflet, până nu vei găsi Pasărea fericirii!”. 

Şi iarăşi porniră, tăind pustiul de-a lungul şi de-a latul, chinuiți 
de foame şi sete. Puţinii oameni pe care-i găseau rătăcind printre 
stânci şi nisipuri nu le puteau da nici un răspuns. Nimeni nu auzise 
de Pasărea fericirii. Boldur devenea cu fiecare zi tot mai tăcut şi mai 
gânditor. Ceea ce-l bucura însă nespus de mult pe Adam era faptul că fiul 
de crai nu mai avea nasul atât de sus ca înainte. Lipsurile și necazurile 
îndurate îl făceau mai înțelegător, mai apropiat. 

Într-o seară, când amândoi nu mai puteau merge de osteniţi şi 
înfometați, se opriră într-o mică peșteră să-şi caute culcuș. 

— Dar în noaptea asta cum vom dormi, Adame? 

— Cum am dormit şi-n celelalte nopţi, Măria Ta. 

— Ce? Tot aşa, pe pământul gol, bătuţi de vânt și de nisip? 

— Ba nu, Măria Ia, râse Adam într-un dinte. Facem altfel. 

— Cum? sări bucuros Boldur, visându-se într-un pat adevărat. 

— Păi uite, Măria Ta: cum vine noaptea, ne hrănim pe-ndelete cu 
răbdări prăjite, căutăm un loc bun, uite colo, pe piatra ceea, apoi ne 
culcăm pe pântece şi ne-nvelim cu spatele. Şi ne închipuim că ne 


aflăm în puf şi mătasă. 

Boldur începu să râdă, la început mânzeşte, apoi în hohote ne- 
stăvilite, cum nu mai râsese niciodată în viaţa lui. 

— Cum, Măria Ia, râzi? 

— Păi cum să nu râd, dacă spui asemenea năzdrăvănii? 

— Mare minune, Măria Ta! E pentru prima oară când te aud şi 
eu râzând ca un om adevărat, că până acum nu râdeai decât când 
făceai rău cuiva. 

A doua zi porniră din nou mai departe. Şi cum mergeau ei aşa, 
zărind deodată, rezemată de o stâncă, un fel de mogâldeaţă, care semăna 
a orice, numai a om nu. 

— Ia uite, Adame. Ce-o fi arătarea ceea de colo? 

— Arătarea ca arătarea, Măria Ta... că şi drac de-o fi, tot o fi mai 
bun ca foamea. Dar traista de lângă ea îmi face mie cu ochiul. Oare 
ce-o fi având în ea? 

— Ştiu eu? Ia să ne dăm mai lângă ea. 

Şi se apropiară amândoi cu teamă. Acum vedeau bine. În faţa 
lor se afla, după toate semnele, un om. Dar un om bătrân, bătrân, 
cum nu le-a mai fost dat să vadă altul. Barba şi pletele crescuseră așa 
de mari, încât îi acopereau aproape întreg trupul. Ţinea ochii închiși, 
iar sprâncenele stufoase îi ascundeau ochii. 

— Ia caută-l în traistă, Adame, să vedem ce are. 

— Cum, Măria Ta? Fără ştirea lui? Ce suntem noi, hoţi? 

— Hei, moșule! strigă Boldur, dându-i cu paloşul în lături pletele 
de pe faţă. Ce ai în traistă? Bătrânul rămase încremenit. N-auzi, bătrâne? 
Ori vrei să te străpung cu paloşul? 

Bătrânul deschise ochii pe rând, privindu-i cam dintr-o parte. 

— Cine-i fi fiind, străinule, de te porți aidoma fiarelor din pustiu? 

— Cum? sări țanţoş Boldur, păi eu sunt... 

Dar numaidecât glasul i se muie şi se aplecă spre bătrân cu înfă- 
țișare de cerşetor flămând: dar de ce mă-ntrebi? 

— Uite-așa, răspunse zâmbind bătrânul. Să văd dacă n-am greşit 
în bănuiala mea. Eu zic că eşti... ori împărat, ori ucigaș. 

— Ba-i şi una, şi alta, moşule, sări Adam cu vorba. Pentru că nu 
poţi fi împărat dacă nu eşti ucigaș, tot aşa cum orice ucigaș se crede, în 
felul lui, împărat. 

Boldur se uită furios spre Adam, dar acesta nu se mai temea ca 
altădată. 

— Dar eu tot n-am priceput, zise bătrânul. 

— Nici n-ai cum pricepe, moșule, că prea suntem flămânzi și în- 
setaţi, răspunse tot Adam. 

— Aha, de asta însoţitorul domniei tale voia să mă ucidă şi să mă 
prade? 

— Eh, moşule... trece-l cu vederea de data asta. Măria Sa, că-i fiu 
de crai, nu ştie decât să poruncească, iar cine nu i se supune, piere. Nu 
ştii domnia ta că şi măgarul, până nu-i pus la ham şi măsurat cu cio- 
magul, zburdă mereu şi răstoarnă totul în cale? 

Bătrânul începu să râdă cu poftă. 

— Fii bun şi mă iartă, moşule, îşi îndulci Boldur glasul, pentru 
vorbele nesăbuite, înainte de a-i da slugii mele răsplata măgarului. 

— Cum, Măria Ta? îi întoarse Adam vorba, îţi ceri iertare de la 
un om de rând? 

— Adame, nu cumva ţi-ai pierdut capul pe drum? 

— De, Măria Ta, l-oi fi pierdut. Dacă nu-l mai vezi pe gât la mine, 
atunci precis că nici unul din noi nu mai are cap. 

Bătrânul râse din nou, apoi desfăcu traista şi scoase din ea câteva 
cepe şi o pâine. Se ospătară tustrei pe săturate. 

— Grozave bunătăţi, făcu Boldur. Dacă nu m-ar fi prădat mai de 
mult nişte tâlhari, ţi-aş fi dat câteva pungi cu galbeni pentru asemenea 


ospăț, moşule. 

— Ei, crăișorule, ce vorbe aud? făcu supărat moşul. Au nu ştii 
Măria Ia că faptele bune nu au nici un preţ? Pentru mine bucuria de a 
vă şti îndestulați din puţinul meu şi de a vă face inima mai bună e mai 
prețioasă decât tot aurul pământului. 

Scoase apoi din traistă o ploscă plină cu apă şi i-o întinse lui 
Boldur. 

— Mare pomană ţi-ai făcut, moşule, zise el după ce bău. Să fii 
sănătos! Întinse apoi plosca lui Adam: bea şi tu! 

— Vezi, moşule, cât îi de darnic Măria Sa din avutul altuia? Iar 
după ce bău se întoarse spre Boldur: ei, Măria Ta... până n-ai ştiut cu 
adevărat ce-nseamnă foamea şi setea, nu te-am auzit niciodată zicând: 
bea şi tu, ori: mănâncă şi tu, măi Adame. De asta zic eu că tare ar fi 
bine dacă fiecare împărat ar fi pus, înainte de a fi ridicat în scaunul 
împărătesc, să caute păsăruica aceea, după care umbli de-atâta vreme 
Măria Ia. 

— Ce să caute, voinicule? întrebă bătrânul. 

— Ia un fel de orătanie, moșule, cu nume de mâţă blândă, care 
îmbolnăveşte minţile celor prea sătui şi-i mână apoi hai-hui, pe poteca 
dracului, pân la poarta prostului... Phii, mare poznă!... dar văd că nu- 
mai aşa pot şi fiii de crai să priceapă grijile şi amarurile celor necăjiţi. 

— Ce fel de orătanie, voinicule, că eu nu pricep ce spui. 

— Ia o hulitură de pasăre, moşule. 

— Cum, se minună bătrânul, domniile voastre umblaţi după o 
pasăre? 

— Eh, moșule, făcu Boldur a lehamite, sluga asta a mea e-un fel de 
moară de vorbe fără nici un capăt şi cine-l ascultă i se face capul mo- 
rişcă. Dar pentru că tot veni vorba, să-ți spun eu mai bine: am plecat, 
moșule, să caut Pasărea fericirii. N-ai auzit, cumva, unde-o pot găsi? 

— Cum? Doamne, ce-mi aud urechile?! făcu bătrânul uimit. 
După Pasărea fericirii umblaţi? 

— După ea, moşule, mânca-o-ar vulpea pe cuibar cu tot cu ouă! 
zise plin de năduf Adam. 

— Mare cumpănă vă aşteaptă, dragii moşului!... Ştiţi domniile 
voastre cine-s eu? Ia sunt tot un fiu de crai, dintr-o împărăție tare de- 
părtată... Şi tot cam pe la vârsta Măriei Tale am plecat şi eu după Pasărea 
fericirii... 

Şi bătrânul începu să suspine ca un copil. 

— Altul cu mintea spânzurată-n creangă! făcu Adam. 

— Da, da, fiii mei, continuă bătrânul... parc-au trecut de-atunci 
mii de ani. Am plecat cu toată oastea împărăției şi cu toţi galbenii din 
visterie, am bătut pământul de-a lungul şi de-a latul, am supus țări şi 
noroade, mi-am pierdut toată oastea și toate avuţiile, dar de Pasărea 
fericirii tot n-am dat! Cine ştie unde-o fi? 

— Măi, măi, se oţări Adam, ce taine o fi ascunzând şi gobaia asta? 
că tare i-aş mai suci oleacă gâtul la spate, dacă aş pune gajba pe ea! 

— Dar oamenii pe care-i întâlneai, nu ştiau unde-i cuibul păsării? 
întrebă Boldur. 

Oamenii pe care-i supuneau şi cădeau în robie plângeau când îi 
întrebam de Pasărea fericirii, iar cei pe care nu-i puteam supune râdeau 
când pomeneam de ea. 

— Hai să ne vedem de drumul nostru, Adame! 

Mulţumiră bătrânului pentru toate, îşi luară rămas bun şi porniră 
mai departe. Și merseră ei iar vreme îndelungată, suferind din ce în ce 
mai mult, hrănindu-se cu fructele sărace ale pustiului, ori cu rădă- 
cini, dar cu gândul tot timpul la Pasărea fericirii. 

De la o vreme, Boldur abia mai putea merge. Adam porni mai 
înainte, să vadă dacă nu dă peste vreun izvor. 

— Auzi tu minte la fiul de crai, gândea el. S-o ia razna până la 
capătul lumii pentru o dupuitură de ciocănitoare, ori pupăză, ori 
naiba mai ştie ce! Păi nu-i smulg eu toate penele şi-i fac guşa pungă 
dac-o găsesc? 


92 DUMITRU VACARIU 


Zări undeva, departe, nişte copaci şi bănui că acolo trebuie să 
fie şi un izvor. Se aşeză bucuros pe o stâncă să-l aștepte şi pe Boldur. 
Dar cum se aşeză, adormi buştean. Curând ajunse lângă el şi Boldur. 
Privindu-l mai cu atenţie, crezu că-i mort. ÎI strigă, dar nu-i răspunse. 
Îl scutură, tot degeaba. Adam părea mort, mort. Şi, pentru prima 
oară în viaţa sa, Boldur începu să plângă. Trăind atâta vreme alături 
de Adam, se obişnuise cu el, îl îndrăgise şi nu-l mai considera slugă, 
ci prieten. 

— Plângi, Măria Ta? se auzi deodată glasul lui Adam. 

— Adame! strigă fericit Boldur, trăieşti? Cât îmi pare de bine că 
n-ai murit! 

Şi îl îmbrăţișă cu drag, numindu-l frate. Adam părea că visează. 

— Cum, Măria Ta, plângi cu adevărat? 

— Iaca plâng, Adame. 

— Ptiu, mare minune! Plângi pentru o biată slugă tocmai Măria 
Ta, în fața căruia tremura o întreagă împărăție? Și mă numeşti frate 
pe mine, pe care m-ai biciuit de atâtea ori ca pe un câine? 

— Lasă vremurile acelea, Adame... Nu-mi mai aminti de ele! 

— Nu cumva te-o fi ciocănit zburătoarea aceea, de-mi vorbeşti 
aşa? 

— Nu râde de mine, Adame. Când am crezut c-ai murit, am simţit 
că nu mai are rost să trăiesc nici eu singur. Ce să fac numai eu cu 
Pasărea fericirii? 

— Iar îmi pomeneşti de năpasta aceea? Vedea-i-aş ciolanele-n 
lingură şi coada mătură! 

În vreme ce vorbeau ei așa, auziră un geamăt după o stâncă. Se 
apropiară şi nu mică le-a fost mirarea descoperind o căprioară prinsă 
într-o capcană. Adam se bucură grozav la gândul că vor avea cu ce-şi 
astâmpăra foamea. După ce scoase căprioara din capcană cu mare 
grijă, Boldur începu s-o mângâie cu drag. 

— Niciodată n-am ţinut o căprioară în braţe şi n-am privit-o în 
ochi Adame! Vezi? Parcă ne-ar ruga să-i dăm drumul... 

— Dar până acum le ucideai cu săgețile şi câinii, lăsându-le 
apoi, pradă ciorilor. la dă-o-ncoace, s-o-ntreb eu o vorbă, iar Măria Ta 
scapără şi aprinde focul, s-o putem pârpăli oleacă. 

— Ba nu, Adame! N-aş putea s-o ucid acum nici dacă aş şti că 
mor de foame, înţelegi? 

— Ce să mai înţeleg, Măria Ta? Văd că pe toate le faci pe dos. Ori 
crezi cumva că poţi spăla tot răul din trecut dând drumul căprioarei? 

— Dar nu pentru a spăla relele mai vechi îi dau drumul, Adame, 
ci pentru a purta şi eu în suflet licărirea unui bine.... Că prea mi-i 
sufletul ca o scorbură! 

Deodată se stârni o furtună din senin. Începu să se întunece tot 
mai tare şi un vuiet surd părea că vine de pretutindeni. Cei doi se priviră 
miraţi. Numaidecât dintr-un nor de fum şi scântei se închegă un chip de 
monstru uriaș şi urât şi le strigă furios: 

— Cine sunteţi voi, tâlharilor, şi cum aţi îndrăznit să furaţi că- 
prioara prinsă în capcana mea? 

— Dă-i căprioara, Măria Ta, şopti Adam, că altfel ne omoară di- 
hania asta! 

Boldur însă nu se înfricoşă de gândul morţii și dădu drumul 
căprioarei. Monstrul s-a mâniat cumplit şi vru la început să-i ucidă. 
Apoi se hotări să-i ia robi în împărăţia sa. Aşa aflară Boldur şi Adam 
că monstrul e Duhul pustiului, stăpânul acelei împărăţii fără sfârşit. 

— Mii şi milioane de rătăciţi ca voi sunt acum robii mei, râse 
fioros duhul. Nimeni nu mai scapă din robia mea! Veţi munci mereu 
şi niciodată nu veţi vedea rodul muncii voastre! 

Îi lovi apoi aprig cu biciul şi-i mână într-un loc unde foarte mulți 
tineri, ca şi ei, construiau un zid înalt, pentru care trebuiau să care în 
spate bolovani grei. Şi așa, flămânzi şi însetați cum erau, trebuiră să se 
apuce şi ei de cărat bolovani. Tot în rândurile acelor robi o descoperiră 


9% DUMITRU VACARIU 


şi pe Alina, fata frumoasă care le dăduse drumul din legăturile haidu- 
cilor şi care fusese alungată în pustiu. De la ea aflară că tot ce construiau 
robii ziua, duhul le strica noaptea şi a doua zi porneau de la capăt. 
Puţina apă şi mâncare ce le-o da nu era deloc de-ajuns pentru săr- 
manii înfometați şi însetați. Nimeni nu mai credea că va mai fi liber 
vreodată. Doar Boldur nu putea accepta un asemenea gând. Ar fi 
vrut să se lupte cu duhul, s-o scape măcar pe Alina din acea stare 
ticăloasă, dar singur nu putea, încercă să-i atragă şi pe ceilalţi robi de 
partea lui, însă nu reuşi. Toţi purtau groaza duhului. Până şi Adam 
stătea în cumpănă dacă e bine ori nu să pornească o asemenea luptă. 

Lui Boldur începu să-i fie tot mai tare milă de suferinţele celor 
din jur. Duhul apărea deseori acolo unde nu te aşteptai şi ardea cu biciul 
pe toţi cei care nu munceau destul de repede. La o astfel de apariţie a 
duhului, Boldur vru să se repeadă asupra lui cu paloșul. Alina l-a oprit 
însă şi l-a sfătuit să nu încerce astfel de luptă zadarnică. Mulţi au în- 
cercat, de multe ori, să-l răpună, dar nici o lance și nici un paloş nu 
pătrunde în pieptul monstrului. Trebuia deci găsită o altă formă de 
luptă. 

Tot cărând ei bolovani, lui Adam i s-a făcut rău şi a căzut în nisip. 
Boldur a alergat repede la el şi i-a oferit singura coajă de pâine pe care 
o avea, pentru a mai prinde puteri. 

— Nu foamea mă omoară, Măria Ta, ci setea, gemu sfârşit Adam. 

— Adame, se rugă Boldur, nu-mi mai zice niciodată „Măria Ta. 
Nu mai sunt decât o biată slugă, ca tine şi ca toţi ceilalți. Şi de-o fi să 
mai scăpăm vreodată de-aici, nu voi mai fi pentru nimeni împărat şi 
nu-mi vor mai trebui slugi! Cine ar fi crezut că poate fi atâta răutate 
şi silă pe lume?! 

— Fi, frate Boldur,... tu vorbeşti aşa? Dar şi tu erai la fel de rău 


ca şi acest duh ticălos. 

Fiului de crai nu-i venea să creadă că tot aşa fusese privit şi el în 
trecut. Ceilalţi robi îi tot chemau la treabă, ca nu cumva să-i vadă 
duhul stând. 

— Nu mai pot, zise Adam către Boldur. Lasă-mă pe mine morții 
şi du-te tu. 

— Niciodată! făcu hotărât Boldur. Nu te voi părăsi, chiar de va fi 
să mor cu tine alături! 

Deodată se auzi iar acel vuiet groaznic şi în fața lor răsări Duhul 
pustiului. 

— Aha, urlă el, staţi degeaba? La treabă, trântorilor! 

Voi să-l lovească pe Adam, care stătea culcat, dar Boldur îl acoperi 
cu trupul său, primind loviturile biciului. 

— "Te-a lovit tare, Boldur? îl întrebă Alina după plecarea duhului. 
Boldur înghiţi cu greu durerea şi privi cu recunoştinţă spre fata care-i 
lega cu atâta grijă şi blândeţe rănile. Adam continua să geamă cu 
gura arsă de sete. 

— Fraţilor, strigă Boldur către ceilalți robi, nu are nimeni o gură 
de apă? 

Nimeni nu-i răspunse, pentru că toți răbdau de sete. 

— Atunci voi săpa eu o fântână! se hotări Boldur. Să scăpăm 
măcar de chinul setei! 

Şi numaidecât începu să sape cu paloșul şi mâinile în nisip. 
Trebuia să găsească cu orice chip apă. Altfel murea Adam de sete. 
Ceilalți se uitau la el îngroziți. Auziseră că apa este cel mai mare vrăj- 
maș al duhului și că toţi cei care încercaseră să sape fântâni pieriseră 
de mânia lui. Dar Boldur nu mai asculta nimic. Săpa mereu, mereu, 
cu un singur gând: să găsească apă pentru Adam. În jurul gropii se 


adunaseră mulţi, foarte mulţi oameni. 

— Fraţilor, priviţi: lut moale! strigă fericit Boldur. În curând 
vom da de apă! 

— Apă! Apă! Apă! 

Şi cuvântul trecu din gură în gură, înconjurând pustiul. Dar 
iarăşi se auzi vuietul care-l anunţa pe duh şi lumea începu să fugă 
îngrozită în toate părțile. 

— Vine duhul! Vine duhul! răsunară peste tot strigăte de spaimă. 

Boldur continua să sape. Cu ultimele forţe ridică o lespede şi 
dădu peste un izvor puternic de apă rece şi limpede. 

— Apă! Am găsit apă, fraţilor! strigă el bucuros. 

Lângă groapă însă îşi făcu apariția duhul, mai mânios ca niciodată. 

— Păzeşte-te, Boldur! Te ucide! strigă Alina. 

Biciul monstrului se ridică în aer. Boldur abia avu timp să ia 
apă în căuşul palmelor şi să o arunce în ochii duhului, pentru a-l face 
să greşească lovitura. Într-adevăr, acest gest îl salvă de la moarte. Apa 
nu numai că-l făcu pe duh să greşească ţinta loviturii, dar avu un rost 
la care nimeni nu se aştepta. Duhul scoase un urlet prelung şi începu 
să se clatine. Văzând despre ce-i vorba, Boldur continuă să arunce cu 
apă. Numaidecât îi săriră în ajutor mai mulţi robi. Izvorul umpluse 
groapa şi se revărsă în toate părțile. Apa care cădea peste duh sfârâia 
de parcă ar fi căzut pe o plită încinsă. În scurt timp uriaşul se prefăcu 
în scrum. Oamenii îl călcară în picioare, iar pulberea fu risipită de 
vânt. Toţi însetaţii băură apoi apă pe săturate şi scoaseră din cămările 
duhului bunătăţile ascunse din care se înfruptară. Lui Adam îi duse 
apă Boldur cu palmele sale, apoi îl ajută să se ridice în picioare. În 
ochii lui Adam râdea, odată cu soarele, toată mulțimea foştilor robi. 
Se aşeză în genunchi în faţa lui Boldur şi-i spuse fericit: 

— Mulţumesc, Măria Ta! 


Boldur îl ridică numaidecât mustrându-l prieteneşte: 

— Ţi-am spus să nu-mi mai zici niciodată „Măria Ta”! 

— Ba da, frate Boldur... Abia acum îţi zic din toată inima „Măria 
Ta” nu ca unui împărat, ci ca unui om adevărat. 

Boldur nu mai putea de fericire. Se urcă pe o stâncă, privi cu 
nesaț spre oamenii care râdeau la el plini de bucurie şi întinse braţele, ca 
şi cum ar fi vrut să-i strângă pe toţi la piept. Adam se apropie de el: 

— Ştii ceva, frate Boldur? Mai dă naibii coțofana aceea, sau cum 
îi zici tu păsării care ne-a făcut atâtea zile fripte la amândoi şi hai să ne 
apucăm de o treabă sănătoasă cu toţi oamenii! 

— Hai, zise Boldur mai convins ca niciodată. Să-ncepem să mun- 
cim pentru noi, oameni buni! Să facem din acest pustiu o grădină a 
fericirii tuturor! 

Din ziua aceea au trecut mulți ani. 

Foştii robi de altădată erau oameni liberi, cu gospodării înflo- 
ritoare, iar fostul pustiu arăta într-adevăr ca o grădină. Cât vedeai cu 
ochii lanuri, livezi, vii, fântâni şi turme nesfârşite de oi şi vite. Pe 
locul unde era zidul care nu se mai termina niciodată de construit se 
ridica un palat mai frumos ca-n basme. Şi în el se adunau, în fiecare 
seară, oamenii să cânte şi să joace. Fântânii săpate întâia oară de 
Boldur i-au făcut acoperiş de aur şi ziduri de diamante. 

Într-o zi, Boldur se întorcea, împreună cu Adam, dintr-o poiană. 
Fuseseră la cosit. A doua zi urma să aibă loc nunta lui Boldur cu 
Alina. Nuni erau Adam și logodnica lui. Boldur s-a oprit puţin la 
fântână, să bea apă, iar Adam a intrat în casă, să-i aducă Alinei florile 
culese pentru cununița de mireasă. 

Era aproape de seară şi din toate părţile se auzeau tălăngi şi chi- 
otele păstorilor. În copacul de lângă fântână cântau mai multe păsărele. 


Boldur le privi îndelung, ascultându-le trilurile minunate. 

Cum sta el aşa, zări deodată apropiindu-se de fântână o bătrână 
purtând în mână un ulcior. Când era la un pas de fântână, se împiedică 
şi căzu spărgându-şi ulciorul. Boldur alergă la ea şi o ridică, scutu- 
rând-o de praf. Apoi îi aduse din casă alt ulcior. Bătrâna îi mulțumi şi 
dădu să plece. Nu făcu însă decât câţiva paşi şi de pretutindeni începu 
să se audă un vuiet ciudat însoţit de cuvintele: „Să nu ai pace în suflet 
până nu vei găsi Pasărea fericirii!”. Boldur tresări ca trezit din somn 
şi alergă spre bătrână. 

— Mătuşă, spune-mi drept, nu domnia ta fost-ai, demult, să iei apă 
de la o fântână şi fiul craiului din acea împărăție ţi-a spart ulciorul? 

— Aşa-i, precum zici, voinicule. 

— Iartă-mă, măiculiță,... eu sunt acel fiu de crai! 

— Ba, nu poţi fi domnia ta... acela era un om rău... 

— Eu sunt, mătuşă, şi te rog să mă ierți, insistă Boldur. 

— Atunci, dacă ești domnia ta acela, spune-mi, găsit-ai Pasărea 
fericirii, au ba? 

— N-am găsit-o, măiculiță, începu să râdă Boldur, şi nici nu mă 
mai interesează. Sunt atât de fericit acum, încât chiar dacă aș ști că 
Pasărea fericirii e la doi pași, tot nu m-aş mai duce s-o caut. 

— Ba ai găsit-o, voinicule! zise bătrâna zâmbind. 

— N-am găsit-o, mătuşă! 

În clipa aceea începură să se audă din toate părţile chemările 
Alinei şi ale tuturor prietenilor: 

— Boldur! Boldur! Boldur! 

— Vin îndată! strigă el bucuros. 

— Ai găsit-o, fiul meu... N-o auzi? N-o simţi peste tot în preajma 
ta? Boldur făcu ochii mari, uitându-se mirat în toate părțile. 

— Pasărea fericirii e-n inima ta, voinicule, continuă bătrâna, 
acolo îşi are ea cuibul... şi-n toţi oamenii pe care-i iubeşti și pentru 


care lupţi să le faci viața mai frumoasă,... mai fericită... 


(Oul atei 


La marginea pădurii cerul se topise într-o apă lină în care se oglin- 
deau, de o parte câteva vârfuri de brazi, iar de altă parte chipul meu 
cu ochi întrebători și osteniți. 

Liniştea se cuibărise pretutindeni şi o puteai aduna în priviri 
din firele de iarbă, din florile de câmp şi din aripile de liliac alb ale 
depărtărilor. 

M-am oprit să mă-ntreb nu cât am de mers, ci unde merg. Pă- 
răsisem ţinta iniţială care mă ducea spre nicăieri. 

Dincolo de tăul singuratic lângă care mă oprisem, se întindea, 
tăcută şi nesfârşită, pădurea copilăriei mele. Spre Apus, dealuri cu 
coame domoale şi poieniţe nostalgice păreau parcă pregătite să spri- 
jine cerul istovit de atât albastru, iar de jur împrejur munții înalți, tot 
mai înalţi, ale căror creste se contopeau cu infinitul într-o umbră 
difuză, aidoma chemărilor ultimelor regrete... 

Mă oglindeam în apele tăului şi nu-mi dădeam seama dacă 
umbra e a mea sau a singurățății. 

— Te-ai întors? m-a întrebat deodată umbra mea din apă. 

Întrebarea m-a întristat, lăsându-mă fără răspuns. 

De ce m-a întrebat dacă m-am întors? Convingerea mea era că 
nu părăsisem niciodată copilăria. Umbra din apă păru că mi-a pri- 
ceput nedumerirea şi începu să râdă necontrolat, aşa cum râdeam eu 
atunci când copiii cu care mă jucam de-a v-aţi ascunselea se ascundeau 
exact în locurile pe care le bănuisem eu drept ascunzători. 

— "Te-ai rupt de mult de copilărie! mi-a strigat umbra din apă cu 
mult reproş. Încă de mic doreai să te considere lumea mai mare decât 
erai cu adevărat şi, din această cauză, îi minţeai pe toți, minţindu-te 
totodată şi pe tine însuţi. 

Ascultând reproşurile umbrei, m-am căutat prin ani și m-am 
descoperit mereu altul, mânat de dorința de a fi crezut de cei din jur 
mai mare, mai altfel... 

Undeva, departe, a răsunat chemarea tristă a unui cocor. L-am 
căutat cu ochii, dar nu l-am descoperit. Pesemne că se rătăcise în 
întunericul de linişti al pădurii. 

Umbra mă privea tot mai insistent şi parcă încerca să se convingă 
dacă nu cumva ea, ca umbră, era mai reală decât mine. 

— Eu sunt EU! am strigat cu oarecare nesiguranţă în glas, dar 
dorind nespus de mult să conving propria-mi umbră de acel adevăr 
în care nici eu nu mai credeam pe de-a-ntregul. 

Umbra a râs şi am recunoscut în hohotele ei glasul meu curat şi 
cristalin din copilărie. 

— Tu n-ai fost TU cu adevărat, mi-a spus ea privindu-mă pieziş, 
decât atunci când erai copil şi-i căutai pe cei ascunşi dincolo de 
minciună. 

Din adâncurile întunecate ale pădurii a răsunat iar strigătul 
cocorului, parcă mai disperat ca înainte. 

— Ce-o fi păţit oare bietul cocor? m-am întrebat eu cu glas tare. 

— Nu e nici un cocor, m-a contrazis umbra, apoi a început să 
chicotească năstruşnic unduindu-se pe valurile mărunte. Ţi-aduci 
aminte din vremea când scoteai, împreună cu alţi copii, „Dumnezei” 
la mal? schimbă ea total mersul normal al discuţiei. 

M-am întors iar în copilărie şi am descoperit momentele când 
aruncam, într-un fel de întrecere cu alți copii, cu pietre în apele Ozanei. 


Copilul a cărui piatră reușea să salte de mai multe ori pe luciul apei şi 

să ajungă pe malul opus, era declarat câştigător. Dar, înainte de a începe 
un astfel de concurs, se făcea între parteneri o anumită prinsoare sau, 
cum îi spuneam noi, un rămăşag. De obicei se făcea rămăşag pe nasturi 
sau chiar pe bani. Puteau fi orice valori care ispiteau ochii partene- 
rilor. Iar formula obişnuită la fiecare rămăşag era: „Să fie al dracului cine 
n-o da?” „Să fie!” răspundea partea opusă. Apoi urma întrecerea. 
Odată, cred că n-aveam mai mult de 4-5 ani, m-am prins la un astfel 
de rămăşag cu un copil mai mare ca mine. Eu însă voiam să dau 
impresia că sunt la fel de mare. Şi chiar mai grozav. 

Am întins palma rivalului meu şi, la întrebarea „Să fie al dracului 
cine n-o da?” am răspuns hotărât şi convins că voi câştiga: „Să fie!'. 
Apoi a început întrecerea. Am pierdut la început toţi bănuțţii pe care-i 
aveam la mine, câştigaţi de la un unchi al meu venit în acea zi de la 
Iaşi și în faţa căruia am sărit într-un picior până am transpirat, apoi 
am început să continuăm întrecerea „pe datorie”. Niciodată pietrele 
aruncate de mine nu făceau mai multe salturi pe apă şi nu ajungeau 
la mal atât de clar ca ale rivalului meu. Dar eu trebuia să câştig cu 
orice preţ. Am ajuns astfel la o sumă uriaşă, pe care n-ar fi putut-o 
plăti nici urmaşii urmașilor mei. Dându-mi seama în ce dramă cum- 
plită intrasem, am început să plâng în hohote şi am pornit în fugă 
spre casă. Din urmă m-a ajuns glasul adversarului căruia îi deve- 
nisem atât de dator: 

— Bagă de seamă că ai jurat „să fie al dracului cel care n-o da!'. 

Cred că în acea zi am trăit primul mare dezastru sufletesc din viața 
mea. Având certitudinea că nu voi putea plăti niciodată o asemenea 
sumă şi că astfel voi avea toate şansele să devin „al dracului”, am în- 
ceput să plâng şi m-am dus să-i spun mamei despre cumplita mea 
dramă. Mama, văzându-mă că plâng cu atâta jale, m-a cercetat peste 
tot, să vadă de nu cumva m-am tăiat sau lovit iar, cum aveam obi- 


ceiul, apoi mi-a ascultat spovedania printre suspine. N-am apucat 

însă să termin tot ce aveam de spus şi, clătinând din cap, i-am ascultat 
concluzia pe care n-am s-o mai pot uita niciodată: 

— Doamne, oare cum de poţi fi așa de prost?! 

Umbra din apă parcă şi-ar fi dar seama că mi-am amintit de acea 
întâmplare de demult şi a strigat la mine: 

— Vezi? de asta ai vrut să fugi de copilărie, pentru că ţi-ai vândut 
sufletul dracului şi te-ai crezut mereu mai mare decât cei ca tine! 

Şi chicoti din nou, aşa cum chicoteam eu atunci când cel care 
mă căuta în jocul de-a v-aţi ascunselea nu-mi descoperea ascunzişul. 

— Ba nu mi-am vândut sufletul nimănui! am ripostat eu cu 
amar, deşi ştiam că umbra are dreptate. 

— Ba da! Ba da! mi-a strigat umbra îndepărtându-se de mine. 

Atunci am auzit din nou chemarea cocorului rătăcit. M-am 
desprins definitiv de umbra din apă şi am început să caut de jur- 
împrejur locul de unde ar fi putut răsuna glasul chemător al coco- 
rului. Deşi auzeam mereu strigătul său venind parcă de peste tot, nu 
reuşeam să-i descopăr locul. 

— Degeaba cauţi! am auzit la un moment dat strigătul îndepărtat 
al umbrei. Totdeauna te-ai minţit singur, fără să-ți dai seama. Nu vei 
descoperi nici un cocor! 

— Nu se poate! m-am opus eu. Cred că e un cocor rănit, care 
are nevoie de ajutor. Îl voi descoperi singur. 

Şi am pătruns, căutând, în adâncurile codrului... 

De departe, de foarte departe, am auzit pentru ultima oară glasul 
umbrei, dar măcinat de o tristeţe sfâşietoare: 

— Cel pe care-l crezi tu cocor, nu-i decât propria ta copilărie ră- 
tăcită în adâncuri de pădure... Ea te cheamă mereu, dar nu vei reuși 


s-o mai descoperi niciodată!... 


(o natia 


Nu mai ţine minte nimeni când s-au petrecut aceste fapte. Se ştie 
doar că, într-o zi călduroasă de vară, Sfântul Petru s-a plictisit stând 
singur de pază la Poarta Raiului şi s-a dus să-i facă o vizită lui Dumnezeu. 

— Doamne, i-a spus el posomorât, iar s-a înrăit lumea. Nici un 
suflet curat nu s-a mai îndreptat spre Rai de-o groază de vreme. Nu 
crezi c-ar fi bine să tragem o raită pe pământ, să vedem dacă nu-i putem 
aduce pe oameni pe calea cea dreaptă? 

— Dar e prea mare căldura, Petre, răspunse Dumnezeu plic- 
tisit. Apoi căscă îndelung şi se şterse cu poala cămăşii de sudoare. 

— Ei, parcă trebuie să mergem tot timpul, ca după urs, insistă 
Sfântul Petru. Ne-om mai hodini din când în când la umbră, când s-o 
zborşi prea amarnic Soarele. Hai să mergem, zău, că altfel simt că mă 
ia naiba de plictiseală. 

— Hai, Petre, dac-o ţii una şi bună, dar să ştii că numai de 
hoinăreală pe coclauri nu-mi arde azi, se învoi în cele din urmă 
Atoatefăcătorul. 

Şi coborâră pe pământ alegând şi ei un loc la nimereală. Trecură 
prin câteva sate, mai-mai să-i rupă niște javre parşive hărhăţite de copii, 
răbdară de foame și de sete, ca orice drumeţ, că doar scopul călătoriei 
lor era să vadă cum trăiesc oamenii. Pe unde trecură nu-l răbdă sufletul 
pe Dumnezeu să nu facă şi câteva minuni: cu un copil care-şi pierduse 


trişca într-o încăierare cu alte haimanale, cu o babă care-și uitase 

cârja la o crâşmă, cu o fată mare care se scălda într-un iaz, iar un ho- 
ţoman de flăcău i-a şterpelit hainele, şi altele de acest soi. Tuturor, 
Marele Creator le-a înapoiat, doar printr-un semn al mâinii, lucrurile 
pierdute, uitate sau furate. 

Tot drumul însă, atât Dumnezeu cât şi Sfântul Petru, se plângeau 
unul către altul de nemaipomenita obrăznicie a muştelor, ţânţarilor, 
viespilor, bondarilor şi altor insecte scârbavnice care li se aşezau ba pe 
obraz, ba pe frunte, ba pe chelie şi mâini, dornice să sugă sânge divin. 

— Blăstămate vietăți! spuse la un moment dat Dumnezeu scărpi- 
nându-se, furios la culme. Auzi tu, Petre? Eu cred că prea mare pedeapsă 
am dat oamenilor prin aceste lighioane spurcate care bâzâie în jurul 
nostru. Cred c-ar fi bine să... 

— Eh, iartă-le şi sfinţia ta, Doamne, spuse împăciuitor Sfântul 
Petru, că doar fac parte din creaţia ta. Şi apoi... îşi fac şi ele treaba lor, ce 
vrei? Dă-le pace să bâzâie şi să piște cât vor. Le-o fi şi lor foame, săracele. 

— Cum pot să le dau pace, Petre? se înfurie şi mai tare Cel Atot- 
puternic. Tu nu vezi că m-am beşicat tot pe obraz, pe mâini și pe chelie 
din cauza înțepăturilor lor? Păi, treabă-i asta? 

Aproape morţi de osteneală şi de foame, ajunseseră spre seară 
la un han într-o margine de sat. După ce se ciorovăiră câteva minute 
bune cu hangiţa, care nu voia să-i primească de teamă să nu-i umple 
hanul de păduchi, cei doi drumeţi se ospătară cu câţiva chitici pe 
care-i prinsese într-o ştioalnă Sfântul Petru, făcând o minune fără să-l 
vadă Dumnezeu. Apoi fură trimiși de zgripțuroaica de hangiţă într-o 
odăiță bântuită de țânțari, molii, urechelnițe, ploșniţe, purici, muşte şi de 
alte vietăţi create de Dumnezeu cu scopul de a-i chinui pe cei păcă- 
toşi înainte de a fi trimiși în iad. Încercară să adoarmă, dar în fiecare 
clipă se auzea când de la unul, când de la altul, pleosc! pleosc! lovituri cu 


palmele peste tot unde se aşezau la supt sânge acele lighioane parşive. 

— Eu nu mai pot răbda, Petre! răcni Dumnezeu ridicându-se 
în şezut. Cu ce-am păcătuit noi, oare, de trebuie să răbdăm asemenea 
chinuri? 

— Iartă-le, Doamne, se rugă iar Sfântul Petru scărpinându-se 
până la sânge. Când mai au ele ocazia să sugă asemenea sânge? 

— Cum? să le mai şi iert, Petre, după ce mi-au umplut trupul de 
bubuliţe și de mâncărime?! Nici dacă mă omori nu mai iert ase- 
menea gângănii nerușinate! 

Şi, cât ai zice peşte, adună într-un sac uriaş, printr-o minune, 
bineînţeles, toate insectele dăunătoare: țânțari, muşte, lăcuste, bon- 
dari, coropişniţe, urechelnițe, ploşniţe, purici, păduchi, molii, omizi, 
mă rog, tot ce se ocupă cu supt sânge, ronţăit frunze, înțepat, muşcat 
şi alte activităţi de acest fel. Apoi strigă cât putu de tare, de răsunară cale 
de şapte poşte tunete şi trăsnete. 

— Hei, hangiţo! Ia acest sac şi aruncă-l în iazul morii din apro- 
piere! Dar să nu rămână nimic din el la suprafață, ai înţeles? 

— Dar cine-i fi fiind tu de-mi dai mie porunci? se învârtoşă hoţo- 
mana de hangiţă. 

— Nu mă face să-ţi arăt cine sunt, că zbori cu tot cu han până la 
mama dracului! Marş mai repede şi aruncă sacul! 

Niciodată nu-l văzuse aşa de furios pe Cel Preaînalt Sfântul 
Petru şi începu să se teamă chiar şi el. Hangiţa ieşi cât putu mai repede, 
scuipându-şi în sân, cu sacul în spinare. 

— Ce-o fi oare în sac? se întrebă hangița curioasă foc de cum ajunse 
pe malul iazului. Nu cumva or fi pietre scumpe şi aur? Că prea-i greu. 
Şi desfăcu repede sacul. Tiii! ce i-a fost dat să vadă îndată apoi! Cât ai 
clipi, din sac îşi luară zborul sau ieşiră cum putură toate bâzdâgăniile 
închise de Dumnezeu. 

— Ptiu, drace! scuipă hangiţa în cele patru zări şi o luă la goană 
spre han. 

Îndată după aceea Dumnezeu simţi iar o pişcătură de ţânţar. 

— Petre, spuse el cătrănit, să ştii că hoaşca de hangiţă a deschis 
sacul și a dat drumul bâzdâgăniilor din el. 

— Aşa-i omul, curios, Doamne, spune molcom Sfântul Petru. 

— Cum? îndrăzneşti să ţii partea unei hoaţe fățarnice? Hangiţăăă! 
strigă Dumnezeu de se auzi până-n cer. Cum intră hangița pe uşă, o şi 
blestemă: în pasăre să te prefaci! Şi cât va fi lumea tu să umbli să aduni 
de peste tot insectele cărora le-ai dat drumul! 

Aşa se face că de atunci și cât va dura lumea şi celelalte vietăți pe 
pământ, acea pasăre, numită Ciocănitoare, umblă mereu din copac în 
copac şi bate cu ciocul în toate scorburile pentru a descoperi locurile 
unde s-au ascuns gângăniile cărora le-a dat drumul călcând porunca 
Celui de Sus. 


Piaf E; bă dă 


Nimeni pe lume nu cânta mai frumos din fluier ca micuța 
ciobăniță, Privighetoarea, copila orfană dintr-un sat de munte. 

Părinţii săi şi ceilalţi fraţi şi surori mai mari fuseseră ucişi în 
timpul unei năvăliri vrăjmaşe. Cel mai mic frățior însă, care dormea 
într-o copaie de lângă o căpiţă de fân, scăpase cu viaţă. Doar îl văzuse 
Privighetoarea după ce plecaseră dușmanii din sat. Îndată după 
aceea însă dispăruse de lângă căpiţă cu tot cu copaie. Nimeni nu ştia 
nici cine l-a luat şi nici unde l-a dus. 

Înainte de acea năvală pustiitoare, Privighetoarea avea obiceiul 
să-şi adoarmă frăţiorul cântându-i din fluier. Şi atât de frumos suna 
fluierul Privighetorii, încât copilul adormea de fiecare dată zâmbind 
la auzul sunetelor vrăjite. 

Cine l-o fi luat oare pe frățiorul Privighetorii şi unde l-o fi dus? 
Drept e şi faptul că cele mai multe dintre mamele din sat îşi pierdu- 
seră pruncii în timpul năvalei. Poate că una dintre ele, găsind copaia 
cu fratele Privighetorii, l-a luat şi l-a dus acasă la ea, zicând că e co- 
pilul ei. Adevăratele mame nu vor niciodată să facă deosebire între 
copiii lor şi cei ai altor mame. 

Aşa se face că, după trecerea acelei cumplite năpaste, Privighe- 
toarea a rămas singură pe lume. Nici n-avea măcar unde să locuiască, 


întrucât casa părintească fusese arsă în întregime. Unui gospodar din 

sat i s-a făcut milă și a primit-o pe micuța Privighetoare ciobăniță la 
puţinele oi care-i mai rămăseseră. N-avea, după câte spune lumea, 
mai mult de zece ani pe vremea aceea. Şi era aproape tot timpul tristă, 
rătăcind prin păduri şi poiene după oiţele care i se daseră în grijă. 
Marea ei bucurie şi alinare sufletească era fluierul de care nu se des- 
părţea niciodată. Cum ajungea în câte o rariște sau poieniță, ducea 
fluierul la gură şi începea să cânte. Şi, au spus-o martorii acelei vremi 
îndepărtate, nici un cântec de pe lume nu răsuna mai trist şi mai me- 
lodios. De fiecare dată când cânta, Privighetoarea se gândea la frățiorul 
ei mai mic. Spera ca acesta, auzind-o cântând, îi va putea da vreun 
semn pentru a se vedea. 

Într-una din zile, când se afla cu oiţele sale într-o rarişte, se trezi 
lângă ea cu o tânără nespus de frumoasă, îmbrăcată cu o rochie ţesută 
cu fire de aur şi argint. Pe frunte purta o coroniţă bătută cu pietre 
scumpe. 

— Cine eşti? o întrebă micuța ciobăniță privind-o cu admiraţie. 

— Eu sunt Zâna izvoarelor, fetița mea. Te-am auzit cântând din 
fluier şi am venit să te ascult mai de aproape, De la cine ai învățat să 
cânţi atât de frumos? 

— Dragostea față de fratele meu mai mic m-a învăţat să cânt, 
răspunse Privighetoarea, numai că... şi începu să suspine. 

— Ce s-a întâmplat? A murit? întrebă îndurerată zâna. 

— Nu, n-a murit, se mai ogoi din plâns fetiţa, dar nu ştiu unde 
se află din timpul năvalei vrăjmaşe... 

Şi îi povesti zânei toată durerea ei: 


— Sărmana de tine, şopti cu glas de amar zâna. 

Apoi îi dărui un fluier de aur şi-i mai spuse: 

— Ia acest fluier fermecat şi păstrează-l cât timp vor exista 
tristeţe şi suferință pe lume. Atunci când vei cânta din acest fluier, 
frățiorul tău te va auzi de oriunde s-ar afla şi te va asculta fericit. Iar 
în zorii zilei de mâine, te vei transforma în pasăre, cu cel mai frumos 
cântec de pe pământ, pentru a nu mai trăi durerile şi suferinţele 
oamenilor... 

Apoi zâna o îmbrățişă pe micuța ciobăniţă şi se făcu nevăzută. 

În seara aceleiași zile, după ce duse oile în curtea gospodarului, 
ieşi între pomii din grădină şi începu să cânte gândindu-se la fră- 
ţiorul ei. Şi atât de frumos a răsunat cântecul Privighetorii în acea 
seară, încât toate mamele din sat cu copii mici s-au apropiat de grădina 
în care cânta ea din fluier. Fetiţa îşi dădu imediat seama că în braţele 
unei mame se află şi frăţiorul ei. 

Îndată după aceea adormi fericită ţinând fluierul de aur strâns 
la piept. Avea convingerea că în fluier se află dragostea ei pentru fră- 
ţiorul rătăcit. 

În zorii zilei se trezi pasăre şi-şi luă zborul cântând, plină de bucurie, 


pentru toţi copiii lumii. 


CD iad Se aha 


Nici un tânăr din cetatea aceea nu era mai arătos şi mai fercheş 
ca Păun, fiul bogatului negustor de peşte. Înalt, cu plete negre, cu ochi 
albaştri şi mustăcioară „ca pana corbului”, Păun săgeta cu priviri în- 
drăzneţe inimile tuturor fetelor şi nevestelor. 

Unii ziceau despre Păun că l-au auzit spunând că a ţinut singur 
piept unei năvale vrăjmaşe, față de alţii s-a lăudat că de mai multe ori 
a doborât cu pumnul câţiva urşi, iar faţă de alţii s-a lăudat în multe 
alte feluri. 

— Numai lauda-i de el! spuneau cei mai mulți. 

— Ferească-te Dumnezeu să ajungi la mila lui! susțineau nevoiaşi. 

— Pe cât e de bogat şi de meşter la vorbe, pe atâta-i de zgârcit, de 
hapsân şi de întunecat la inimă, se auzeau spusele altora. 

Cine ştie care o fi fost adevărul? Dar nu despre așa ceva am vrut 
să vorbesc, ci despre dragostea dintre Păun şi frumoasa țărăncuță 
Lebăda. 

Într-una din zile, Păun a plecat la vânătoare de cerbi în pădurea din 
preajma cetăţii. Şi, în timp ce gonea călare după un cerb, a descoperit-o 
într-o rarişte pe tânăra țărăncuţă Lebăda culegând fragi. A fost destul să se 


privească în ochi şi numaidecât s-au îndrăgostit unul de altul. Şi câte 

jurăminte n-au urmat şi câte nu i-a promis Păun Lebedei! Drept e că şi 
Lebăda era cea mai frumoasă fată din câte văzuse Păun până atunci. Era 
mlădioasă ca o trestie, cu plete aurii care cădeau în valuri acoperindu-i 
gâtul lung și alb. Se întâlneau aproape zilnic într-o poieniță din pădure sau 
la marginea satului. 

— Tu vei fi soția mea! îi promitea Păun Lebedei. 

— Cât de fericită aş fi să trăiesc alături de tine în cetate! 
răspundea prea încrezătoare Lebăda. 

Într-o zi, Lebăda îi spusese lui Păun că a rămas însărcinată şi că 
nu peste mult timp îi va dărui un copil. 

A doua zi Păun nu se mai duse s-o întâlnească pe Lebăda. Ba, 
mai mult, le spusese părinţilor săi că pleacă pentru mai mult timp 
într-o cetate îndepărtată pentru a-şi căuta singur de grijă. 

Zadarnic şi-a aşteptat Lebăda iubitul după aceea mai mult timp. 

Crezând că s-a întâmplat ceva rău cu dragul ei, se duse în cetate 
dorind să-l întâlnească. Ajunse chiar acasă la Păun. Nimeni însă nu 
i-a spus nimic demn de crezare. Dându-și seama că a fost înşelată şi 
peste măsură de îndurerată, s-a aruncat în adâncurile unei bulboane 
cerându-i iertare lui Dumnezeu pentru gestul disperat. 

Dumnezeu s-a înduioşat de sacrificiul tinerei țărăncuţe şi a pre- 
făcut-o într-o pasăre mare, albă şi nespus de frumoasă, care poartă şi 
azi numele de Lebăda. Iar pe mincinosul şi înfumuratul Păun l-a 
transformat tot într-o pasăre, care se umflă mereu în pene şi se crede 
cea mai grozavă din lume, purtând în continuare numele de Păun. 
Iar pentru fapta sa, Dumnezeu l-a pedepsit să aibă o nevastă mult mai 
urâtă ca el, al cărei cântec să fie la fel de nesuferit precum croncănitul 


ciorii. 


CB Peotemul, cueului, 


În vremea veche, trăiau într-un oraș un bărbat și o femeie. După 
căsătorie, s-au retras în căsuţa lor de la marginea oraşului înstrăinân- 
du-se de ceilalți oameni. Amândoi soţii aveau sufletele rele şi pizmaşe. 
Toate încercările vecinilor de a-i atrage în rând cu lumea n-au dat 
nici un rezultat. Atât femeia, cât şi bărbatul nu trăiau decât pentru ei, 
refuzând orice cerere de ajutor din partea celor nevoiaşi. Toate aces- 
tea însă ar fi rămas uitate ca atâtea alte rele de care e plină lumea, dacă 
cei doi soţi nu s-ar fi făcut vinovaţi de rele mult mai mari. Ani şi ani 
la rând, copiii care s-au născut în casa celor doi singuratici au fost 
părăsiţi prin diverse locuri dosnice din oraş. Descoperiţi, mai mult 
morți decât vii, de către unii oameni mai miloşi, fuseseră luaţi și 
crescuţi fără ca nimeni să ştie care sunt adevărații lor părinţi. Dar, 
vorba veche, ulciorul nu merge de multe ori la apă fără să se spargă. 
Se pare că plânsetul copiilor părăsiţi l-au făcut pe Dumnezeu să-şi 
întoarcă ochii şi către ei. 

Ultimul copil născut în casa celor doi înstrăinați de lume a fost 


un băieţel deosebit de frumos și de cuminte. Dar, ca și ceilalți fraţi ai săi, 

se născuse fără noroc. Părinţii săi, mai mult în bătaie de joc decât în mod 
serios, i-au pus numele Cucu, după felul cum începuse să gângurească 
micuțul îndată după naștere. Nu le-a fost însă nici de acea dată milă 
să-l părăsească în loc să-l crească aşa ca toţi oamenii. Nici nu împli- 
nise bietul copilaş o lună, când părinţii l-au înfăşat cu ce au găsit prin 
casă şi l-au lepădat lângă ușa unei biserici. Alţi oameni cu suflete cu- 
rate şi miloase l-au descoperit şi pe acesta aproape mort de foame şi 
de sete. L-au luat şi l-au dus acasă la ei. Noua lui mamă, chinuită de milă 
față de bietul copil părăsit, a îngenuncheat plângând la icoana Maicii 
Domnului cu Pruncul în braţe şi a început să se roage cum nu se mai 
rugase niciodată până atunci: 

— Maică Preacurată şi binecuvântată de toţi copiii lumii. Tu, care 
ai suferit odată cu suferințele cumplite ale Fiului Tău şi ai plâns cu 
lacrimi de sânge lângă picioarele însângerate ale Fiului Tău răstignit 
de ura şi răutatea fără de margini a oamenilor, numai Tu mă poţi 
înţelege şi ajuta, ca o mamă adevărată! Ocroteşte, Maică Sfântă, pe 
acest copil înstrăinat de părinţii săi şi dă-mi puterea şi dragostea de 
a-l creşte ca pe propriul meu copil! Iar pe cei care l-au născut şi l-au 
aruncat de lângă ei fără milă, fă-i să înțeleagă acum şi pururea şi în 
vecii vecilor chinul dorului după copilul înstrăinat! 

Iar Sfânta Fecioară, ascultând ruga plânsă a mamei adoptive, i-a 
transformat pe cei doi părinţi în păsări singuratice, care nu-şi au cuibul 
lor şi nu-şi cunosc niciodată puii... Şi i-a menit să umble mereu în 


căutarea copilului părăsit strigând zadarnic: Cucu! Cucul! 


(ice pa 


Frumoasă era Lia, fata lui Alb Împărat de peste mări şi țări! 

Şoaptele vântului răspândiseră pretutindeni vestea frumuseţii 
ei şi nu rămăsese fiu de împărat pe toată întinderea pământului care 
să nu fi făcut tot ce era cu putinţă, pentru a o duce pe Lia mireasă la 
palatul său. 

Numai că Lia nu se uita la nimeni, oricât de frumos, de bogat şi 
de măreț ar fi fost, fiu de împărat sau oricare altul. 

Din turnul palatului unde-şi avea iatacul, nu privea niciodată 
în jos, lângă temelia uriaşelor ziduri, loc unde zile şi nopţi întregi aş- 
teptau peţitorii din toată lumea pentru a-i cerşi măcar o privire. Lia 
nu privea decât în sus, către strălucitorul Împărat Soare, de care era 
îndrăgostită încă de copilă. Privea către el şi cânta cât era ziua de 
lungă. Cânta atât de frumos, încât vântul îşi domolea aripile la auzul 
glasului ei şi adormea vrăjit printre crengile copacilor sau lângă fe- 
restrele palatului. 

În zilele noroase, când razele Soarelui nu puteau străbate perde- 
lele groase ale norilor, Lia suferea cumplit de dorul dragului ei. Suferea 
şi plângea închisă în iatacul ei. Şi nimeni nu-i mai putea intra în voie. 


Nici chiar Alb Împărat, care o iubea mai mult decât orice pe lume. 

— De ce eşti mâhnită şi plângi, copila mea? o întreba atunci în- 
grijorat tatăl său. 

— Mi-e dor de Soare, tată... răspundea printre suspine Lia. Fără 
el nimic nu-şi are rost pe lume. 

— a-ţi gândul de la Soare, copila mea, stăruia chinuit Alb Îm- 
părat. El are lumea stelelor și galaxiilor sale şi nu se va putea uita ni- 
ciodată la o pământeană muritoare, oricât de bogată şi frumoasă ar fi 
şi oricât de mult l-ar iubi. 

— Zadarnic stărui să-mi schimbi firul dorului, tată! Nu vei 
reuşi nici tu şi nici chiar Dumnezeu! Așa mi-i mie datul sorții, să nu 
am pe lume nimic mai drag ca Soarele... 

Şi vremea trecea, iar chinul dorului Liei după Soare devenea tot 
mai aprig. 

Într-o dimineaţă, așteptând lângă fereastră răsăritul dragului ei 
de dincolo de perdeaua zării, Lia începu să se roage plângând: 

— Doamne al dorurilor neîmplinite şi al speranţelor deşarte, 
dacă-mi cunoşti cu adevărat chinul dorului, ascultă-mi plânsul rugii şi 
dă-mi aripi să pot zbura oricând spre dragostea mea... că nimic altceva 
nu mă va putea face fericită, decât să mă știu veşnic în apropierea 
iubitului meu... 

Iar Dumnezeu, înduioşat de plânsul frumoasei pământene, a 
transformat-o într-o păsărică, numită Ciocârlie, menită să încerce mereu 
zborul spre Soare, dar să nu poată ajunge niciodată la el, drept pedeapsă 
pentru visul de a trece dincolo de graniţele iubirii pământene. 

Şi de atunci, în zilele cu soare, şi nu numai atunci, Lia-Ciocârlia 
porneşte mereu cântând spre Soare, până ce aripile-i ostenite încetează 


să mai bată, iar ea se prăbuşeşte tristă şi descurajată spre pământ. 


Sci puseania le, 


Ancuţa se trezi în ciripitul rândunelelor şi vrăbiuţelor, încercă 
să deschidă ochii, dar o rază de soare o sili să ţină pleoapele închise. 
Întoarse capul în altă parte şi o strigă pe bunica. Nu primi însă nici 
un răspuns. 

— Bunică!... strigă ea şi mai tare. 

Tot degeaba însă. Atunci se hotări să deschidă ochii după ce puse 
paravan ambele palme în fața razei jucăuşe. Patul bunicii era gol. 

— Uf, spuse ea bosumflată, iar s-a dus în piaţă și m-a lăsat singură. 
Căscă îndelung, iar apoi se sculă şi se aşeză pe marginea patului. Raza de 
soare începu iar să se joace cu ochii ei. Se duse să deschidă fereastra 
şi să tragă perdeaua în aşa fel încât să împiedice raza de soare s-o mai 
gâdile. Cum deschise fereastra, auzi din toate părțile: 

— Bună dimineața, Ancuţa! 

Fetiţa privi nedumerită afară, de unde veneau glasurile şi rămase 
înmărmurită. Rândunelele, florile, soarele, copacii, vântul și câțiva 
fluturaşi se uitau la ea râzând și-i făceau semne prietenești. 

— Bună dimineaţa, Soare, bună dimineaţa tuturor care mă priviţi! 


Nu vreţi să vă jucaţi cu mine? 

— Eu abia m-am trezit, spuse Soarele căscând şi n-am vreme 
nici măcar să stăm de vorbă. Trebuie să dau lumină și căldură în 
toate părțile. 

— Nici eu n-am vreme, spuse Vântul sărutând în treacăt obrajii 
fetiţei. Eu trebuie să aduc răcoare plăcută peste tot. 

— Iar noi trebuie să ducem de mâncare la puişori! ciripiră în 
același glas Rândunelele şi celelalte zburătoare. 

— Noi trebuie să parfumăm văzduhul, spuseră şi Florile. 

— Şi noi ne cerem iertare, spuseră Copacii, dar trebuie să facem 
aerul cât mai curat. 

— Şi eu... eu cu cine mă joc? întrebă fetița îmbufnată. 

— Cu noi! cu noi! auzi ea mai multe glasuri venind din cameră. 
Cum întoarse capul, fetița rămase încremenită. Toate păpușile ei dragi 
se strânseseră în jurul ei vorbind şi râzând ca nişte făpturi vii. 

— Martine!! strigă Ancuţa speriată privind spre ursulețul de ca- 
tifea. Tu, vorbeşti? 

— Sigur că vorbesc! Păi eu... 

— Dar pe mine mă cunoşti? întrebă vulpea tăindu-i vorba 
ursuleţului. 

— Dar pe mine? Dar pe mine? întrebară în cor şi Scufița Roşie 
şi Leul și lepurașul și Donald Răţoiul şi cățelușul Grivei... 

Abia atunci pricepu Ancuţa că raza de soare dăduse viaţă tu- 
turor păpuşilor numai şi numai ca să aibă cu ce se juca fetița. Şi, nici 
una, nici două, toate păpuşile începură să sară în toate părțile, să se 
dea de-a tumba pe pat şi să facă o hărmălaie formidabilă. 

— Stai! Opriţi-vă! strigă intrigată fetița. Trebuie să ne jucăm 


cât mai frumos cu putinţă, aşa ca la grădiniţă. 

— De-a ce să ne jucăm? Cum să ne jucăm? întrebară păpuşile. 

— Păi... stătu Ancuţa în cumpănă, eu zic să ne jucăm de-a... 
de-a grădiniţa. 

— Cum, adică, de-a grădinița? întrebă posac iepurașul. Eu zic că-i 
mai bine să ne jucăm de-a grădina, că acolo găsim morcov, varză... 

— Eu zic să ne jucăm de-a pădurea, că acolo găsim zmeură, 
mure... spuse ursul. 

— Ba eu aş vrea să ne jucăm de-a curtea cu găini! Strigă vulpea. 

— Gata! Ce-i atâta vorbărie? se înfurie fetița. Ne vom juca aşa 
cum spun eu: de-a grădinița! Eu voi fi educatoare, iar voi... 

— Dar eu nu pricep cum vine jocul ăsta, de-a grădinița, spuse 
leul. 

— Păi uitaţi-vă cum, începu să explice fetița. Mai întâi o să vă 
învăţ o poezie, apoi ne vom juca de-a... 

— Vrem! Vrem! sări iepuraşul în sus de bucurie. 

— Ia domoleşte-te, bre urecheatule! răcni leul furios. Ce-ţi veni? 
Tu nu vezi că eu mă usuc de foame? 

— Şi eu mă usuc pe picioare! mormăi ursuleţul. 

— Şi eu leşin de foame! strigă Grivei. 

— Întâi să ne dea de mâncare la toți, așa cum scrie la carte, și apoi 
învăţăm şi şapte poezii! propuse leul. 

— Aşa-i mai bine! strigară cu toții. Să mâncăm întâi! 

— Vai ce mâncăcioşi sunteţi! o făcu pe mirata fetița. 

— Lasă că te ştim noi şi pe tine, se strâmbă vulpea la ea. Toată 
ziua îi ceri de mâncare bunicii. 

— Gata! se supără Ancuţa. Terminaţi odată cu prostiile! Dacă vreţi 
neapărat să mâncaţi, o să mâncaţi... Şi apoi învăţăm poezia. Până 


pun eu masa, spălați-vă cu toţii pe lăbuţe și staţi cuminţi! S-aude? 

— Uraa! Uraa! strigară cu toţii în cor fericiți că vor sta la masă. 

Ancuţa întinse fața de masă, puse farfurioare şi tacâmuri pentru 
fiecare păpuşă, aduse solniţa cu sare, câte un pahar pentru apă şi... 
ce-a mai crezut ea de cuviinţă că trebuie la o masă. Înainte de a aşeza 
masa însă, nu uită să-şi pună dinainte un şorțuleţ, așa cum fac toate 
gospodinele. 

— Ei, şi acum poftiţi la masă în cea mai mare linişte! făcu 
Ancuţa invitație către păpuşi. Tu, leule, pentru că eşti mai mofturos, 
stai aici. Tu, ursulețule, stai lângă el. Tu, vulpe, aici. Tu, Grivei, din- 
coace. Tu, iepuraşule, stai acolo, tu dincolo şi așa mai departe. Dar să 
n-aud nici o vorbă! La masă nu se vorbeşte! Ne-am înţeles? 

Nici n-au apucat să se așeze bine, că leul a şi dat un răget de s-a 
cutremurat toată casa. 

— Ceee?? strigă el furios la culme... Să-mi pună mie să mănânc 
o bucăţică de morcov, ca la un pârlit de iepuraş?... Mie, dom'le? 

— lar mie vezi ce mi-a pus? se sclifosi vulpea. Un cartof prăjit! 
Nemaipomenit! 

— Uitaţi-vă şi la mine! Mor, mor, mor! începu să se plângă şi 
ursul. Mi-a pus o ceapă!... Mie, ceapă? 

— Ham, ham! sări şi Grivei cu gura. Mie mi-a pus un pătrunjel! 

— Iar mie un os! se răsculă şi iepurașul. Ce înseamnă asta? 

Şi, Doamne, când începu o hărmălaie de glasuri nemulțumite şi 
O gâlceavă între toți, îţi venea să-ţi iei lumea-n cap. Leul, Grivei şi vulpea 
se băteau care mai de care să poată fura osul din farfuria iepurașului. 
lepuraşul se zbătea din răsputeri să fure morcovul din farfuria leului, 


iar ursul se uita pofticios prin toate farfuriile să vadă ceva pe placul său. 

În zadar striga Ancuţa din răsputeri la fiecare păpușă să înceteze de-a 
mai face scandal, că nimeni nu voia să audă strigătele ei. Deodată se 
auzi scârțâitul uşii de la intrare. Se întorcea bunica de la piaţă. Într-o 
clipă toate păpuşile îşi reluară locurile lor obişnuite şi rămaseră 
încremenite. Ancuţa se uită nedumerită spre păpuşi, apoi ieşi în în- 
tâmpinarea bunicuţei. 

— Bunică, bunică! îi strigă ea cu reproş. Mi-ai speriat toate 
păpușile şi nu mai vor să stea la masă... De ce te-ai întors așa repede 
din piață? 

Bunica o mângâie pe părul ciufulit, o sărută pe frunte şi-i în- 
tinse o ciocolată întrebând-o nedumerită: 

— Dar tu de ce te-ai sculat aşa de dimineaţă? Nu vezi că abia a 
răsărit soarele?... Hai, intră iar sub plapomă şi mai dormi niţel, până 
fierbe laptele. Şi ce ţi-a venit de-ai întins pe masă atâtea farfurii şi ta- 
câmuri? Măi, măi, că numai de pozne eşti bună! 

Ancuţa privi uimită atât către bunică, spre masa plină de ta- 
câmuri, cât şi spre păpuşile care o priveau cu un anumit înţeles. Vru 
să-i spună bunicii ce se întâmplase, dar ceva tainic o determină să tacă 


şi să păstreze numai pentru ea acea mică poveste de dimineaţă... 


Ceganda legendelo 


La începutul începuturilor pe pământ, primii oameni visau în 
fiecare clipă întoarcerea în Rai, de unde fuseseră alungaţi de Dumnezeu 
din cauza înfruptării din fructul oprit. Dorinţa întoarcerii în fericirea 
pierdută îi îndemna să fie tot mai buni, tot mai toleranţi, mai ier- 
tători unii față de alții și tot mai supuşi credinţei în Marele Creator. 

În acea vreme însă, pământul era sterp și în cea mai mare parte 
acoperit cu ape. Puținele seminţe pe care le aduseseră oamenii din 
Rai se transformaseră cu timpul în lanuri şi în pomi cu fructe din 
care se îndestulau cu toţii. Dar vulcanii, furtunile cumplite, cu inun- 
daţii şi incendii, devastau deseori recoltele şi, astfel, datorită lipsurilor, 
foamei şi condiţiilor din ce în ce mai grele de viață, oamenii căpăta- 
seră primele sentimente contrare voinţei lui Dumnezeu: ura, răutatea 
şi invidia. Datorită acestor trăiri începură şi luptele dintre ei şi, im- 
plicit, dorinţa de răzbunare. Se pare că diavolul s-a născut din ură, 
răutate şi, îndeosebi, din dorinţa de răzbunare. 

Primele victime ale luptelor dintre oameni au fost copiii. 

Dumnezeu, Care urmărea din Cer greutăţile şi suferințele pă- 
rinților rămaşi fără copii, le-a oferit acestora, drept alinare, frumuseţea, 
puritatea şi parfumul primelor flori răsărite din sufletele copiilor 


ucişi: crinii şi ghioceii. 

Din sufletele mamelor nemângâiate au răsărit pe morminte 
lăcrămioarele, toporaşii, panseluţele şi alte flori închinate suferințelor 
sufleteşti. 

Trandafirii au răsărit din dragostea neîmplinită a fetelor ucise 
sau moarte din diverse motive. 

Garoafele, mușcatele şi petuniile au răsărit din dorurile nesfâr- 
şite ale tinerilor care-şi ucideau răsăriturile şi amurgurile în aşteptări 
zadarnice. Şi câte alte flori şi plante n-au răsărit din tristeţile şi sufe- 
rinţele omeneşti! 

Dar şi nenorocirile mari, care aveau să însoțească omenirea de-a 
lungul întregii ei existenţe, s-au născut tot din trăirile omeneşti, total 
străine de dragoste, bunătate, înţelegere şi iertare. 

Astfel, răutatea şi invidia lui Cain, care l-a ucis pe Abel, propriul 
său frate, au născut tigrul, cea mai temută fiară de pe uscat. Mitocănia, 
nepăsarea şi însingurarea l-au născut pe urs, egoismul şi sadismul l-au 
născut pe rechin, cea mai fioroasă fiară din adâncurile apelor, ca şi 
pe crocodil, pe caracatiţă şi alte fiare de acest soi, viclenia a născut-o 
pe vulpe, frica l-a născut pe iepure, laşitatea şi cruzimea l-au născut 
pe şarpe, în multele sale înfăţişări... dar câte alte vietăţi cumplite la 
înfăţişare şi la modul de a se comporta printre celelalte vieţuitoare 
nu s-au născut din defectele omenești! 

Dumnezeu i-a oferit omului posibilitatea de a se cunoaște mai 
bine pe sine cu ajutorul cunoaşterii celorlalte viețuitoare. Câţi oameni, 


care la un moment dat spun într-un fel, iar imediat după aceea în alt fel, 

nu sunt denumiți drept cameleoni? Sau alţii, înfumuraţi și nemărginiți 
în prostie şi laude deşarte nu sunt comparaţi cu păunii? 

Aidoma modului în care s-au născut fiarele au apărut în lumea 
vieţuitoarelor şi acele vietăți blânde, prietenoase şi folositoare omului. 

Blândețea și dărnicia au născut oile și vacile. Unele popoare au 
ajuns chiar să declare vacile animale sfinte. Copilul Iisus a fost denumit 
„Mielul lui Dumnezeu” datorită acestei vietăți neasemuit de blânde 
şi de folositoare omului. Câinele, datorită credinţei şi ataşamentului său, 
a fost denumit drept „cel mai bun prieten al omului”. La fel a fost 
denumit şi calul. 

Încet-încet, de-a lungul întregii evoluţii a lumii, oamenii s-au 
împărțit în buni şi răi. La fel şi animalele. La fel şi plantele. 

Lupta dintre bine şi rău s-a dat de la începutul-începuturilor şi 
se va da încă foarte multă vreme. Cine va învinge? 

Oamenii buni sunt datori să lupte pe toate căile pentru triumful 
binelui, frumosului, toleranţei, iertării şi armoniei universale. Pentru 
această reușită însă este nevoie, în primul rând, de credinţă în Dum- 
nezeu. Pentru că numai Dumnezeu reprezintă în totalitate ideile de 
bine, frumos, toleranţă, iertare şi armonie! 

Toate aceste calități divine sunt şi vor rămâne mereu străine 


vieţuitoarelor rele, fie că este vorba de oameni sau de alte ființe. 


Stefana şi păd 


Nu-l mai văzusem de aproape zece ani pe inginerul Victor Pre- 
descu. E drept că multă vreme fusese în străinătate, trimis de statul 
nostru. Când l-am reîntâlnit, era cât pe ce să nu-l mai recunosc. Se 
schimbase mult şi cu greu reuşeam să-i smulg câte o vorbă. Suferinţa 
pe care o trăise, în urma pierderii soţiei şi unicului copil într-un 
accident de avion, îl făcuse tăcut şi retras. 

Anul trecut l-am invitat pentru câteva zile în munţii mei, să 
hoinărim prin păduri, să pescuim, să culegem fragi şi să ne reamintim 
de anii copilăriei şi ai studiilor liceale pe care le făcusem împreună. 
Prima oară m-a refuzat pe motiv că are foarte multe probleme de 
rezolvat la minister, unde lucra ca inspector. La insistenţele mele însă 
a acceptat să plecăm împreună, dar cu o condiţie: să mai meargă cu 
noi în maşină încă o persoană. Nu l-am întrebat cine. Bineînţeles că 
am spus da, însă propunerea lui mi-a produs o strângere de inimă. 
Îmi venea greu să-l văd alături de altcineva. 

Începusem deja să regret că nu vom mai fi numai noi amândoi, 
ca altădată, şi că o persoană necunoscută ne va umbri cu prezenţa ei 
călătoriile spre lumea trecutului, care era numai a noastră. 

Ziua hotărâtă pentru plecare se apropia, iar eu căutam un motiv 
pentru a evita călătoria alături de ei. 

Maşina opri în fața casei unde locuiam, la ora fixată. M-am uitat 


o clipă pe geam și am rămas surprins că nu se vedea decât el. Ce s-o fi 

întâmplat oare? m-am întrebat nedumerit, dar, în sinea mea, satis- 
făcut că era singur. 

I-am ieşit în cale. M-a privit cu zâmbetul său cald şi însorit de 
altădată şi, după ce a închis încet portiera, a dus un deget la buze 
făcându-mă părtaş la o taină. N-am bănuit nici pe departe despre ce 
poate fi vorba. 

— Doarme, mi-a şoptit el, arătându-mi spre scaunul din spate. 

— Cine? 

— Ea. 

— Care „ea? 

— Păi nu ţi-am spus că mai merge cu noi cineva? 

— Ba da, dar... 

Şi n-am mai știut ce să zic. M-am apropiat de maşină şi m-am 
uitat cu atenţie. Întinsă pe pernele moi și acoperită cu un pled, 
dormea o fetiță... Nu putea avea mai mult de 7-8 ani. 

M-am întors curios spre Victor. Ochii lui mari şi negri, atât de 
trişti în ultimul timp, căpătaseră acum o lumină cu totul nouă, un fel 
de duioşie aparte, cu care eram atât de obişnuit în anii copilăriei noastre. 

— Cine-i? l-am întrebat din ce în ce mai mirat. 

— Ştefana... 

— Ştefana... Nepoată? 

— Nu. 

— Vreo rudă mai depărtată? 

— Nicidecum. 

— Atunci? 

— E... prietena mea cea mai bună... sau, dacă vrei, e fetița mea... 
Ea a dat vieții mele un rost nou. De aceea te-am rugat să accepţi să 


meargă şi ea cu noi. 

Puteam oare să-i mai spun că nu mai vreau să plecăm împreună? 
Pentru nimic în lume! 

Victor rămăsese acelaşi om minunat de totdeauna, acelaşi prieten 
al copiilor. 


Pe drum întorceam mereu ochii spre Ştefana... Dormea profund, 
cu o mânuţă sub cap. 

— Am trezit-o prea de dimineaţă, sărmana de ea, mi-a şoptit 
Victor. Vezi cât de frumos doarme? 

Nu i-am răspuns. Somnul fetiţei mă odihnea şi pe mine şi mă 
făcea să visez atât de frumos! 

— Am întâlnit-o pentru prima dată acum câteva luni, şi-a în- 
ceput prietenul meu povestea. Şi totul a pornit de la o întâmplare 
banală şi destul de neplăcută în felul ei... Dar dacă nu era întâm- 
plarea aceea, n-o mai aveam azi pe Ştefana... 

Mă dusesem la un magazin alimentar să cumpăr zahăr, ulei şi 
alte lucruri care-mi trebuiau pentru casă. În magazin lume multă, 
îmbulzeală ca totdeauna. La un moment dat, ferindu-mă cam repede 
să nu răstorn o stivă uriaşă de cutii cu conserve, am simţit că lovesc ceva 
cu piciorul... Ori poate aşa am avut eu atunci impresia... În aceeași clipă 
am auzit spărgându-se câteva sticle şi, chiar lângă mine, un scâncet 
de copil. Când mi-am întors privirea, ce crezi?... M-au pironit ochii 
mari şi speriaţi ai Ştefanei... Probabil eu îi lovisem coşul când m-am 
ferit şi îi spărsesem două sticle cu ulei și una cu vin, pe care le avea puse 
acolo... La început nici n-am ştiut ce să fac. Am rămas încremenit, 
cu ochii ţintă la biata fetiță. De obicei sunt foarte atent şi mă feresc pe 


cât pot să nu dau peste nimeni în drumul meu... Dar uite că atunci 

n-am reușit să mă feresc... Vezi tu? Cred că tot restul vieţii mă vor ur- 
mări privirile Ştefanei din acel moment. Aveau în ele o disperare mută, 
un fel de spaimă amestecată cu tristeţe, în sfârșit, ceva ce nu poate fi 
exprimat exact în cuvinte... S-a uitat la mine o clipă sau două, apoi la 
coşul unde nu mai avea decât nişte cioburi, din care curgea pe mozaic 
şi pe picioruşele ei uleiul amestecat cu vin. Imediat s-au adunat în jurul 
nostru fel de fel de curioşi, iar una din vânzătoare a și înhăţat-o pe 
Ştefana de guler, să plătească sticlele sparte... Bietul copil!... Nu-ţi 
mai povestesc nici ce zicea vânzătoarea, nici lumea adunată în jurul 
nostru... Ce greşit judecă lumea la prima impresie! Un lucru m-a 
uimit de la bun început: Ştefana nu zicea nimic... dar absolut nimic, 
mă-nţelegi? Am crezut la început că-i mută... Ochii ei, plini de lacrimi, 
s-au mai întors o dată spre mine, apoi au rămas pironiţi în coşul cu 
cioburi. Îţi închipui că nu puteam lăsa lucrurile aşa... Nu-mi pot da 
seama dacă eu am fost vinovatul principal, la drept vorbind nici nu 
mă mai interesează lucrul ăsta, dar ştiu că atunci, de-ar fi trebuit să 
plătesc la nesfârşit toate mărfurile din magazin pentru a n-o mai 
vedea pe Ştefana plângând, o făceam din tot sufletul. I-am spus vân- 
zătoarei să lase fetița în pace, că nu are nici o vină. Convingerea mea 
este că nici nu avea vreo vină. Am plătit sticlele sparte, am luat alt 
coş, în care am pus, pe lângă sticlele cu ulei şi vin, pentru care fusese 
trimisă la magazin, mai multe cutii cu bomboane, napolitane, bis- 
cuiți... Mi-aduc aminte că am umplut coşul cu vârf. Am plătit totul, 
am pus cumpărăturile în două plase noi, am luat fetița de mână și am 
ieşit afară. În apropiere era un parc. Am rugat-o să stea puţin lângă 
mine pe o bancă... Eh, dragul meu... câtă tristeţe poate fi în vocea 
unui copil, deşi la prima vedere pare zburdalnic şi fericit ca oricare 


altul... Vorbea foarte puţin, răspunzând doar la întrebările mele. De 

altfel nici acum nu-i prea vorbăreaţă, dar, ca prieteni buni, stăm 
deseori de vorbă. Tot timpul dorea să plece cât mai repede acasă, zo- 
rită de teama să nu întârzie... Când am aflat că nu-şi cunoaşte părinţii 
şi că locuieşte la un fel de mătuşă, o zgripțuroaică, pe care am cunos- 
cut-o tot atunci, m-am întristat teribil!... I-am făcut mai multe zile la 
rând vizite fetiţei... Şi ştii ceva? De fiecare dată o găseam cu ochii plânşi. 
Cred că se purta foarte urât cu ea mătușă-sa, dar nu-mi spunea nimic. 

— Dar părinţii ei? întrebai eu. 

— Eh, părinţii ei!... făcu a lehamite Victor. S-au despărțit imediat 
după naşterea fetiţei şi n-au mai vrut să ştie de ea... Or cine mai ştie care 
o fi adevărul. Dar pe mine nu mă interesa decât soarta fetiţei. Părin- 
ţilor ei le-au scris cei de la tribunal şi le-au cerut consimțământul ca să 
pot înfia eu fetița. Au răspuns că vor, bucuroşi că scapă de o obligație 
în plus... 

— Cum, ai înfiat-o tu pe Ștefana? mă mirai eu. 

— Da... Ce, nu-ţi pare firesc? 

— Ba da, cum să nu-mi pară firesc?... Tu, care... ai avut... Era 
foarte firesc... ai făcut foarte bine! 

Aproape fără să pot lega cuvintele între ele vorbeam, privind cu 
admiraţie spre prietenul meu, care mi se apropia tot mai mult, aidoma 


munţilor ce se zăreau în depărtare... 


x 


Nu mai ştiu pentru a câta oară mi-am întors ochii din nou spre 
Ştefana... Mai dormea?... Nu mai dormea?... Nu mi-am putut da 
seama. O clipă am avut impresia că-i surprind un tremur al ochilor 
sub pleoape... O privii cu mai multă insistenţă şi-mi dădui seama că 


nu doarme... 

Şi-a acoperit faţa cu braţul, continuând să rămână în aceeaşi 
poziţie... 

Victor tăcu mai multă vreme. I-am respectat tăcerea. Mi-am 
dat seama că s-a legat de fetiță ca de propriul său copil. 

— Locuieşte la tine? am rupt tăcerea la un moment dat. 

— Da. 

Răspunsul însă nu l-am primit de la Victor, ci de la Ștefana. Se 
sculase între timp în capul oaselor şi ascultase, pesemne, ultima parte 
a discuţiei noastre. 

Când m-am întors spre ea, mă privea surprinsă, cu sprâncenele 
puţin încruntate, temătoare parcă. 

— Fănuca, i se adresă Victor cu blândeţe, nenea e un bun pri- 
eten al meu, de care ţi-am vorbit. Faceţi cunoştinţă. 

I-am întins mâna zâmbind, dar Fănuca s-a făcut că tocmai 
atunci are nevoie de batistă şi începu să scotocească cu înfrigurare 
într-o gentuţă. Începui să râd. După câteva clipe m-am întins peste 
scaun şi am prins-o uşor de sub bărbie. Avea o faţă atât de frumoasă 
şi de senină! 

— Măi, gândăcelule... de ce nu-mi dai mâna? 

Mi-a zâmbit neîncrezătoare, fără să-mi răspundă. Mă privea cu 
aceiași ochi miraţi, trăgându-se încet din strânsoarea mea. Era îm- 
brăcată într-un costumaş alb, cu dungi roșii; un păr bogat, de culoare 
brună, îi încadra chipul minunat de copil. 

Nu-mi amintesc ce i-am spus atunci... Cred că mai mult am 


privit-o râzând din toată inima de farmecul timidităţii ei. 


x 


Munţii se apropiau de noi ca o poartă de culori şi lumini fan- 


tastice, deschisă spre liniște și singurătate. 

Aproape tot timpul, până am ajuns în satul de la poalele Hălăucăi, 
am vorbit cu Ştefana. E drept că ea nu vorbea decât foarte puţin şi, la 
fiecare întrebare a mea, se uita întâi la Victor. Dar am reușit, totuşi, 
să aflu că a trecut în clasa a II-a, că-i plac mult gimnastica şi muzica 
şi că „nenea Victor e cel mai bun om de pe suprafața pământului”. Iar 
vorbele ei sunau ca cele mai calde şi mai senine clinchete de clopoței. 
M-am împrietenit cu Ştefana. În fiecare zi, cât am stat în munți, 
ne-am petrecut timpul mai ales în pădure. Ştefana ne culegea fragi şi, 
întotdeauna, pe cei mai frumoși îi dădea lui „nenea Victor”. Tot lui 
i-a împletit şi o cunună de flori, pe care a ţinut neapărat s-o poarte pe 
cap măcar „un minut. 
— N-ai vrea să-ţi spună „Iată”? l-am întrebat pe Victor în taină. 
O undă de tristețe i-a întunecat o clipă ochii. Apoi a zâmbit cald. 
— Mi-ar plăcea foarte mult să-mi spună „tată”... e tot ce-mi doresc 
de la ea... numai că vreau să trăiască ea mai întâi dorinţa de a-mi 
spune așa. 


Ultima dată când am fost în pădure, ne-am oprit chiar la poalele 
Hălăucăi. Din acel loc se vedea o mare parte a poienii largi de pe culmea 
muntelui şi o nesfârşită turmă de oi. 

Ştefana nu mai putea de bucurie. Nu mai văzuse până atunci o 
turmă de oi şi tare ar fi vrut să se urce până la ele. I-am promis că al- 
tădată o să urcăm până în vârful culmii și o să ascultăm împreună 
cântecele din fluier ale ciobanilor. M-a privit cu ochi neîncrezători, 
de parcă ceea ce-i spuneam eu nu s-ar fi putut petrece în realitate. 

La un moment dat s-a despărţit de mine şi de Victor, spunân- 
du-ne că vrea să caute singură fragi. Nu s-a depărtat prea mult de 
noi. Ne-am dat seama repede că nu fragii o atrăgeau. Nu-şi mai lua 


ochii de la turma de oi. Noi o urmăream din când în când cu privirea, 

discutând de-ale noastre. Nu după mult timp s-a oprit lângă un 
trunchi gros de brad. 

— Ce-o fi cu ea? am întrebat eu. Spunea că vrea să culeagă fragi, 
şi când colo... 

— Dă-i pace, mi-a spus Victor. E-atât de străină de asemenea 
frumuseți, încât o impresionează totul. 

În apropierea noastră curgea Ozana. De altfel eram foarte aproape 
de izvoarele ei. 

După câteva minute, Ştefana începu să cânte... La început încet, 
ca un freamăt de frunze, îngânându-se mereu cu murmurul Ozanei, 
apoi tot mai tare, minunându-ne pe amândoi cu frumuseţea unei 
voci atât de suave şi de cristaline... 

Niciodată n-am ascultat un cântec mai cu atenţie ca atunci şi 
niciodată nu mi-a părut mai frumos ca atunci! 

O ascultarăm amândoi cu respiraţia tăiată. Eram uimiţi şi fer- 
mecaţi de toată splendoarea acelor clipe. 

Când a terminat cântecul, s-a lăsat jos, lângă trunchiul copa- 
cului, ascunzându-și capul în mâini. Victor se ridică imediat și porni 
spre ea. 

— Fănuca, ţi-e rău? 

Dar Fănuca nu-i răspunse... Stătea în continuare cu capul ascuns 
şi hohote mocnite de plâns îi zguduiau trupul firav. 

— Ce ai, draga mea? strigă nedumerit Victor aşezându-se cât 
mai aproape de ea. 

M-am dus şi eu până la câţiva paşi de ei. 

Ştefana s-a ridicat cu ochii plini de lacrimi şi s-a repezit spre Victor 
încolăcindu-i gâtul cu brațele. Victor a strâns-o la piept, continuând 
s-o întrebe mereu de ce plânge. 

Puțin mai târziu, fetița s-a oprit din plâns și a șoptit cu glas de 


rugăciune: 

— Iartă-mă, tăticule... 

(Seara, târziu, după ce adormiră toţi ai casei, Victor mi-a des- 
tăinuit că atunci a fost prima dată când i-a spus „tăticule”.) 

— De ce să te iert? Ce-ai făcut? 

— "Te rog să mă ierţi, tăticule... eu... 

Şi toată făptura ei începu să se frământe iar de suspine. 

— Dar ce-i cu tine? Ce s-a întâmplat? 

Ştefana a stat puţin pe gânduri, s-a uitat peste umăr la mine, 
apoi mai aruncă o privire spre turma de oi şi începu încet, încet, să 
nu audă decât „tăticul” ei: 

— Ştii, tăticule... mereu mi-ai spus şi mie... şi i-ai spus şi lui nenea 
în maşină... că tu mi-ai spart atunci sticlele în magazin. 

— Da, şi? 

— Şi nu-i adevărat, tăticule, nu-i adevărat! 

Aceste cuvinte au fost rostite cu o voce mai tare şi mai hotărâtă. 

— Cum nu-i adevărat? se miră Victor. 

— Eu le-am spart... ferindu-mă de tine... dar nu ţi-am spus până 
acum... n-am putut... Mi-a fost teamă că o să mă alungi de la tine... 
Dar acum trebuia să-ţi spun... Nu mai puteam! 

Şi continuă să plângă ascunzându-şi faţa la pieptul lui Victor. 
Acesta se uită la mine cu ochi de pădure bântuită de furtună. Eu m-am 
făcut că sunt atent în altă parte şi am plecat spre malul Ozanei. 

Nu mai ştiu ce-au discutat amândoi şi nici dacă au mai discutat 
ceva. 

O undă de tristeţe nebănuită mi s-a strecurat în suflet, iar ecourile 
cântecului Ştefanei păreau repetate de întreaga pădure... 

După puţină vreme, veniră amândoi lângă mine şi-mi aduseră 
fragi şi flori... Mâna fetiţei se odihnea încrezătoare în cea a tatălui ei... 


Şi a fost apoi atâta soare şi atâta veselie în pădure! 


Cristina auzi ciripitul unei rândunele la fereastră. 

— A venit primăvara! şopti ea. Ce frumos trebuie să fie afară! 

Încercă să ridice capul cât mai sus, pentru a privi pe geam în 
grădina din fața casei, dar simţi o durere apăsătoare în ambele picioare. 


Se lăsă să cadă pe pernă cu un geamăt uşor. 


x 


Mersese aproape toată iarna la şcoală, se jucase zi de zi alături 
de ceilalți copii în pauze, învățase atâtea lucruri frumoase şi fusese 
atât de fericită şi de veselă tot timpul! 

Dar a venit boala aceasta nemiloasă și atât de grea! Îşi aduse aminte 
de șederea îndelungată în spital, de dorinţa zilnică de a se reîntoarce 
acasă şi la școală, de vizitele părinţilor, învăţătoarei şi copiilor... 

Venise de câteva zile acasă, dar şedea tot în pat. Doctorul o sfă- 
tuise aproape în fiecare zi să încerce să meargă. Oricât se străduia însă, 


nu putea... O dureau picioarele la fiecare mişcare. Și era aşa de tristă! 
x 
Bunica îi citea mereu poezii şi poveşti, pentru a-i alunga urâtul. 


Odată i-a citit o povestire frumoasă, cu o căprioară pe care o chema 


Năluca şi care se juca cu copiii într-o grădină... 

Cristina a ascultat-o cu foarte mare atenţie, gândindu-se cât de 
frumos trebuie să fie jocul căprioarelor în pădure. După ce bunica 
termină de citit, faţa Cristinei se lumină de bucurie şi spuse cu voce 
rugătoare: 

— Cât aş vrea să am şi eu o căprioară! 

Dorinţa fetiţei rămase adânc întipărită în mintea bunicii. 

Tatăl Cristinei era mecanic pe o locomotivă. 

— Oare el n-ar putea face rost de un ied? gândi bunica. Câţi 
cunoscuți are el prin toată ţara asta, ar putea să-l ajute. 

Câteva zile mai târziu un alt mecanic aduse vestea mult aştep- 
tată. Un pădurar, dintr-un sat de lângă Rădăuţi, are îmblânzite pe 
lângă casă mai multe sălbăticiuni, printre care iezi şi căprioare. 

A doua zi tatăl Cristinei bătea la poarta pădurarului. 

— Uite, începu mândru pădurarul, când află că musafirul vrea 
să-i vadă viețuitoarele din grădină: pe ţapul acela, care vrea să răstoarne 
gardul cu coarnele, îl cheamă Popică. Pe cerboaică, Măriuţa. Vezi cum 
aşteaptă să-i dau zahăr? Pe bursucul de colo îl cheamă Todiriţă, iar 
pe veverița asta, care nu se mai dă jos de pe umerii mei, o cheamă 
Suveicuţa. Şi-i jucăuşă de mama focului! 

Şi tot aşa, pădurarul înşiră toate numele prietenilor săi din curte 
şi grădină. 

— Dar pe ăsta cum îl cheamă, că n-ai spus, întrebă tatăl Cris- 
tinei când ajunse lângă un ied de căprioară care şedea singur într-un 
colţ, cu un picior din spate bandajat. 

— Vai de capul lui, săracul! Aista-i Milică. Ia vină-ncoa, Milică, 


îl strigă pădurarul arătându-i palma. 

ledul se apropie sărind în trei picioare. Pădurarul îl mângâie şi-i 
dădu puţin lapte dintr-o sticlă cu biberon. 

— Săracul de tine, că tare mai eşti mic! 

— Dar ce-a păţit? întrebă tatăl Cristinei. 

— lacă, mai zilele trecute l-am scos din colții unui lup. L-am în- 
grijit cum am putut şi eu, i-am dat lapte, precum vezi, şi l-am pus pe 
picioare. Uită-te la el: cum mă vede, cum vine la mine. Eu i-s mamă 
acum. Ce mai faci, prichindelule? 

Şi pădurarul ridică iedul în braţe, alintându-l blând. 

— Dă-mi-l mie, se rugă tatăl Cristinei, şi ţi-l voi plăti cum se cuvine. 

— Ba, asta n-oi face-o, se feri pădurarul. Cum să vând eu vieţui- 
toarele pădurii? Nici pentru o avere nu ţi-l dau. Ş-apoi e încă beteag, 
săracul. Mai trebuie îngrijit până i-o veni vremea să-i dau iar drumul 
în pădure. 

Tatăl Cristinei clipi de mai multe ori, vrând să-şi alunge un gând 
întunecat şi întoarse capul în altă parte. 

— Da, adică, de ce ţii dumneata așa de mult să ai un ied? Nu 
cumva ţi-i gândul să-l tai? 

Mecanicul îi spuse în câteva cuvinte adevăratul motiv pentru care 
a venit acolo şi vru, amărât, să plece. 

— Stai, bre, omule, oleacă, îl opri pădurarul înduioşat, că n-oi fi 
eu chiar aşa de neguros la inimă. Dacă-mi grăieşti aşa de copila du- 


mitale... şi dacă zici că vrea să se joace cu un ied... 


Bucuria mecanicului fu fără margini când se văzu cu iedul în 


braţe urcându-se în trenul care urma să-l ducă spre casă. 

A doua zi Cristina scoase un strigăt de uimire când se trezi. Culcat 
lângă patul ei, iedul o privea nedumerit mișcându-şi mereu nările 
negre şi urechile lungi. 

Din ziua aceea fetiţa se juca aproape tot timpul cu iedul. Bunica i-l 
dădea în braţe, pentru că ea încă nu se putea cobori din pat. Îi făcea 
culcuş între pernele moi, îi dădea lapte, zahăr, îl mângâia şi îi oblojea 
cu mare grijă rana de la picior. 


În scurtă vreme iedul se făcu sănătos. 


Într-una din zile, bunica plecă până la o vecină, lăsând uşile 
larg deschise. 

Cristina şedea în pat şi se juca cu iedul. 

Tocmai se necăjea să-l culce lângă ea şi să-l învelească cu pla- 
puma. Milică însă nu se arătă deloc dornic de somn. EI voia să zburde în 
grădină şi nu să stea ghemuit lângă Cristina. 

Când fetiţa nu fu destul de atentă, sări jos din pat şi începu să 
ţopăie pe lângă masă. 

— Milică! Obraznicule! Vină-ncoace, tu n-auzi?... Eee... Las că 
pun eu mâna pe tine! 

Cum însă nu-l putea ajunge din poziţia în care şedea în pat, se 
întinse tot mai mult până căzu pe duşumea. Simţi iarăşi aceleaşi jun- 
ghiuri în picioare, dar nu mai avu timp să se gândească la ele. Trebuia să-l 
prindă cu orice preț pe Milică. Cum se întoarse însă, iedul nu mai era 


în cameră. Se speriase când căzuse fetiţa şi ieşise afară. 

— Milică! Milică! vino îndărăt! strigă ea disperată. 

Dar iedul nu se întorcea. 

Ce să facă biata copilă? Cum să-l prindă? începu să se târască 
uşor spre uşa deschisă, uitând cu totul de durerile din picioare. 

Când ajunse în prag, se cutremură de spaimă. Îşi dădu seama că 
din curtea cea mică iedul putea trece foarte uşor în grădină, iar portița 
ce da spre pădure era deschisă... Şi pădurea se vedea aproape, aproape... 

— Bunicăăă! strigă din toate puterile Cristina. 

Dar bunica nu-i răspunse. O mai strigă de câteva ori cu glas 
tremurat de plâns, dar tot degeaba. 

Se târi cum putu pe scări și ieşi în curte. 

ledul făcu câteva salturi jucăuşe în jurul ei, fericit că poate alerga 
din nou, apoi, printr-o spărtură a gardului, trecu în grădină. 

Cristina privi în toate părţile, dar bunica nu se zărea... Şi ni- 
meni nu era pe aproape ca s-o ajute. 

Deschise cu greu portița spre grădină... 

Nu mai putea nici să plângă, nici să strige. Groaza că iedul ar 
putea fugi în pădure o amuţise cu totul. 

Ah, de-ar fi putut alerga ca altădată! 

Nu era departe până la portiţa ce da spre pădure, dar ea trebuia 
să se târască până acolo. În acest timp iedul ar fi putut ieşi. 

Stătu o clipă la îndoială, apoi se hotărî. 

Sprijinindu-se cu o mână de gard, iar cu cealaltă de un băț, se ridică 
în picioare. Durerile o încercau iar, dar nu chiar aşa de tare ca altă- 


dată. Prinse curaj. Făcu un pas... încă unul şi încă unul. Îşi dădu 

seama că poate merge! Dar nu putu să trăiască din plin fericirea acelei 
clipe. Teama că-l va pierde pe Milică îi alunga bucuria. ledul ţopăia 
mereu în jurul ei, iar portița ce da spre pădure părea că-l atrage tot 
mai mult. 

— Of, de n-ar fi portița asta, gândi fetița. Milică, puiule, vină-ncoace! 

Cât mai avea până la portiţă? Câţiva pași. 

Şi iedul se zbenguia mereu, mereu... 

Cristina îşi adună ultimele forţe şi, fără să mai țină seama de 
nici o durere, făcu cei câţiva paşi până la portiță fără băț şi fără să se 
mai sprijine de gard. 

Închise portiţa... răsuflă uşurată, privi încă o dată iedul care 
cutreiera grădina în lung şi-n lat, apoi... deodată simţi că se învârte 


totul în jurul ei şi se lăsă să cadă moale în iarbă... 


Îi părea că merge, alături de Milică, printr-o pădure cu copaci 
mari, în ramurile cărora străluceau mii de luminiţe... auzea cântece 
de păsărele şi-i era atât de cald şi bine! Pe urmă simţi că zboară sus, 
mereu mai sus, iar pe pajiştea albastră a văzduhului Milică nu se mai 


sătura de joacă... 


— Cristina! auzi ea un strigăt. 
Era vocea doctorului. 
— Uite-o, deschide ochii! se auzi şi vocea bunicăi întreruptă de 


suspine. 

Cristina deschise ochii mari. 

— De ce plângi, bunică? 

Se uită mirată în jur. Nu mai era în grădină, nici în pădure, nici 
nu mai zbura... Se afla culcată în patul din camera ei. 

— Unde-i Milică? întrebă ea speriată, căutându-şi cu ochii par- 
tenerul de joacă. 

— E în grădină... paşte... râse printre lacrimi bunica. 

— Hai să ne jucăm şi noi un pic cu el, zise doctorul și făcu câţiva 
paşi spre uşă. Nu vii, Cristina? 

Cristina nu mai aşteptă să i se spună a doua oară. Cobori încet 
din pat şi porni spre uşă cu oarecare teamă. 

— Hai, nu te opri, insistă doctorul. 

Bunica nu mai putea spune nimic, nimic... Rămăsese încre- 
menită, privind-o pe Cristina. 

— Milică! Milică! strigă Cristina din uşă când zări iedul în mij- 
locul grădinii. 

Porni spre el cu paşi tot mai vioi şi mai siguri. 

Bunica râdea şi plângea în acelaşi timp. 

— 'Ţi-am spus eu că se va îndrepta? şopti doctorul la urechea 
bunicii. 

Iar Cristina nu mai ştia ce să facă mai întâi: să-l strângă pe Milică 
în braţe ori să alerge cu el prin grădină, prin pădure? 


Doar acum putea merge! Putea să colinde lumea întreagă! 


Judecata păpuşilo» 


În magazia unui teatru de păpuși, printre resturi de decoruri şi 
diverse obiecte necesare unui spectacol, zăceau, după ce fuseseră 
jucate pe degete sau trase pe sfori, fel de fel de personaje fantastice, 
comice sau tragice, fără să le mai aibă nimeni de grijă. Găseai acolo 
feţi-frumoşi, cu şi fără stea în frunte, zâne, elefanţi, cenuşărese, lei, 
baroni, măgari şi alți eroi cunoscuţi din lumea basmelor şi fabulelor. 

lată însă că în viaţa acestor făpturi de cârpă, dar cu mari pretenţii 
de personaje adevărate, au intervenit evenimente cumplite. 

Într-una din zile, niște tehnicieni care reparaseră caloriferele, 
au uitat, pe lângă o ţeavă care ieşea din zid, o gaură. Ei, şi ce? ar putea 
zice oricine. Lucruri de astea se întâmplă oriunde, nu numai într-o 
magazie. Păi nu-i chiar aşa, că prin locul acela au început să vină 
şoarecii, cu gândul să roadă păpuşile de cârpă. Şi de aici s-a născut 
pozna. Că era să se petreacă mare grozăvie! 

Abia adormiseră bietele păpuşi, obosite de preocupările şi cer- 
turile lor neştiute de nimeni din afară, când a răsunat un strigăt înfiorător 
(că au şi cârpele nişte strigăte...). Făt-Frumos fusese muşcat de nas şi 
acum se chinuia să-l afle pe făptaş. Cosânzeana l-a învinuit pe zmeu, 
dar acesta s-a jurat pe ochii lui că n-are ştiinţă de cauză. 

— Şi nu mai băga zâzanie, Cosânzeano! s-a răţoit la ea zmeul plin 


de năduf. 

Vulpea a zis că măgarul e vinovat, dar s-a dovedit a fi o pâră din 
ură personală. 

S-au culcat din nou, cu ameninţarea din partea celui mușcat, că 
dacă mai încearcă şi a doua oară să-l muşte, bestia respectivă o să viseze 
toată viaţa numai nas de Făt-Frumos! 

Şoarecii însă, doi la număr, au revenit. De data asta a urlat ele- 
fantul. Ancheta a durat mai mult. Măgarul s-a ales cu o ureche ruptă, 
cocoșul a rămas fără punguţa cu doi bani, dar, în cele din urmă, s-au 
domolit. 

Şoarecii erau pur şi simplu derutaţi. Nu ştiau cine ţipă. De fiecare 
dată fugeau îndărăt în zid şi reveneau când nu se mai auzea nimic. 

A treia oară au răcnit leul şi Cenușăreasa. Grozav de tare au mai 
răcnit. Mai ales Cenuşăreasa. Zicea că a muşcat-o cineva de ureche şi 
chiar a dat vina pe Făt-Frumos. 

Cosânzeana n-a putut crede aşa ceva. De aceea, în auzul tuturor, 
i-a strigat Cenuşăresei: 

— Tu nici nu ai urechi, pătato, de ce mai boceşti degeaba? 

Leul era indignat peste măsură că a fost muşcat de coadă. În- 
seamnă că printre ei se află un criminal. Dar cine-i acela? 

— Număr până la trei, a urlat leul. Dacă nu recunoaşte cine m-a 
muşcat, atunci... 

— Vezi să nu greşeşti la numărătoare, mărite leu, l-a ironizat 
vulpea. 

— Taci, codano, că dacă-ţi dau o labă, râde de tine şi măgarul! 

— Ha, ha, ha, porni măgarul să necheze, păi ce crezi, bă cârpă 
umplută cu câlţi, că de tine nu pot râde? 

— Hauuu, pui de zdreanţă! Tu, un măgar caraghios, să râzi de 
regele junglei? 

— Ce regele junglei, amice, se viteji măgarul, nu cumva te crezi 


leu adevărat? 

Ei, aceasta a fost picătura care a umplut paharul răfuielii dintre 
cei doi. Leul, trezit o clipă la realitate de insulta teribilă a măgarului, 
începu să-şi dea cu labele peste cap şi să urle: 

— Ooof, of, of, ce soartă amară! Nu mi-i necaz aşa tare că nu-s 
leu adevărat, cât mi-i necaz că a ajuns să râdă de mine un măgar! Şi 
încă unul de cârpă! 

— De cârpă suntem cu toţii, prietene, interveni Zmeul-Zmeilor, 
aşa că nu te necăji. 

— Ba mă necăjesc, zmeule, pentru că nimic nu te poate necăji 
mai mult ca un măgar! 

Şi suspină de patru ori, trăgându-se de coamă. Apoi se ridică în 
două labe şi se adresă tuturor: 

— Am totuşi o mângâiere: una e să fii de cârpă, dar să te cheme 
leu, şi alta e să fii de cârpă şi să te mai cheme şi măgar pe deasupra! 

Bietul Făt-Frumos, iritat peste măsură de atâta vorbărie, se urcă 
pe o masă şi se rugă mulțimii: 

— N-are nimeni o ţigară? 

— Vrei cu filtru, voinice? întreabă vulpea. 

— Indiferent. 

— N-am, că zău te-aş servi. 

— Baroane, tu n-ai o havană? 

— Nu fumez, iubitule, că mi se aprinde gura. 

— Ia mai tăceţi odată, urlă furios leul. 

— Vrei să tragi o concluzie, stăpâne? întrebă măgarul. 

— Taci, urecheatule, că să fiu al naibii de nu te cârpesc! 

— Da ce, eşti croitor, mărite leu? interveni iarăşi vulpea. 


Elefantul nu mai putu răbda ironiile vulpii şi sări furios: 

— Leule, dacă ești leu, atunci fii leu! Dacă-i mai admiţi să râdă 
de tine, atunci o omor eu! Ai cuvântul meu de elefant! 

— De ce s-o omori, nene elefantule, se împotrivi măgarul, pentru 
că e mai deşteaptă ca tine? 

Elefantul rămase ca trăsnit și nu mai putu scoate o vorbă. 

— Auzi, elefantule, filozofă leul, uitându-se chiorâș la măgar, 
uite, aici e toată nenorocirea: vulpea e deşteaptă nu pentru că e deş- 
teaptă, ci pentru că există măgari care o laudă! 

— Opriţi! strigă Făt-Frumos. Văd că nu ne mai înțelegem! Trebuie 
să stabilim o dată pentru totdeauna cine-i criminalul! 

— Cine va recunoaşte singur, continuă leul, nu va păţi nimic. 
Cine muşcă însă şi nu recunoaşte... 

Dar n-a recunoscut nimeni. 

— Bineee, se îndârji Făt-Frumos. Atunci trebuie să luăm măsu- 
rile cele mai drastice! În afară de mine, de leu, de elefant şi de zmeu, 
toată lumea la culcare! Imediat! 

Zis şi făcut. Cei rămaşi de pază au făcut un plan de luptă grozav 
de ingenios. 

Nu după multă vreme, şoriceii au apărut iar. La semnalul dat de 
Făt-Frumos se produse o luptă teribilă, care a solicitat întreaga lume 
a păpuşilor și cei doi şoricei au fost făcuţi prizonieri. Toate păpuşile 
s-au strâns în jurul lor privindu-i cu o dușmănie de nedescris. 

— Lăsaţi-mă să-i strivesc! răcni elefantul. Am fost rănit de două 
ori şi am dreptul să-i ucid eu! 

— Ba eu, ba eu, ba eu! răsunară glasuri de peste tot. 

— Făt-Frumos, interveni vulpea, opreşte măcelul! Oricine ar fi, 
mai întâi trebuie judecat şi abia după aceea omorât! 


— Dacă tot îi omorâm, de ce să-i mai judecăm? mormăi ursul. 


Panănea fericirii 153 

— Aşa! Pentru că suntem civilizaţi, ce naiba! Vrei să moară fără 
să afle sentința? 

Elefantul, împreună cu alți aliaţi, nu şi nu. 

— Nu mai pot scăpa decât morţi! zbieră măgarul. Să-i judecăm! 

— Să-i judecăm! Să-i judecăm! răsunară strigătele mulțimii. 

— Bine, o să-i judecăm, trase concluzia Făt-Frumos. Trebuie însă 
să întocmim completul de judecată. Pe cine propuneţi preşedinte? 

Vulpea a spus că cel mai potrivit e măgarul, pentru că e calm, iar 
la nevoie poate zbiera foarte tare. S-a opus însă majoritatea, de- 
oarece, chiar în situaţia de preşedinte, măgarul e tot măgar. Voturile 
cele mai multe le-a obținut Făt-Frumos. Mai grea a fost alegerea 
procurorului. Prima propunere, pentru elefant, a căzut, spunându-se 
că el vrea moartea vinovaţilor fără drept de apel. 

A fost votat leul. 

Avocatul apărării a fost ales în persoana vulpii, dar cu foarte 
multe abţineri. Ceilalţi membri contau mai puţin, aşa că n-au mai 
fost aleşi, mai ales că şi şoriceii începuseră să roadă legăturile şi puteau 
evada înainte de a se pronunţa sentința. 

— Ei, asta-i nemaipomenit, se revoltă un şoricel, să fim noi jude- 
cați de nişte cârpe? 

— Cum? Noi, cârpe, noi? se indignară cumplit păpuşile. 

— Da, toate sunteţi de cârpe umplute cu câlţi! 

— Aţi insultat instanţa, monştrilor! urlă leul. 

— Vă arătăm noi vouă, criminalilor! se auziră alte glasuri. 

— Hai să-i ardem de vii, propuse elefantul. 

— Nu le putem da foc, se opuse ursul, că ardem şi noi. Eu aș zice 
să-i tragem în ţeapă. E mai simplu. 


Preşedintele lovi cu ciocanul în masă: 

— Liniște! Primul criminal: numele şi prenumele! 

— Chiţ. 

— Şi mai cum? 

— Chiţ. 

— Mă, tu îţi baţi joc de noi? Ce tot mereu chiţ, chiţ, că dacă-ţi 
dau un picior... 

— "Te lauzi degeaba! Tu nici n-ai picioare. Nu ştim noi? Leul s-a 
repezit să-i înghită, dar s-a oprit în faţa lor, cu o labă ridicată. Tocmai 
atunci i-a venit o idee extraordinară. 

— Ascultaţi la mine, acuzaţi, zise el răspicat, dacă mai sunteți 
obraznici, chem pisica! 

Cuvântul „pisică” a schimbat într-o clipă totul. 

— Cuuumt s-au îngrozit şoriceii, aveţi şi... şi pisică? 

— Avem! Vreţi s-o chem? 

— Nu, n-o chemaţi, onorată instanţa! Cât de orbi am fost! 

— Adică cum? întrebă nedumerit leul. 

— N-am ştiut că sunteți ființe adevărate şi că.. 

— Ce? Ce? se auziră strigăte din toate părţile. 

— Vă rugăm să ne iertaţi, domniile voastre, dar am crezut greşit 
că sunteți de cârpă! 

— Uraa! uraa! să repete! Să repete! strigară păpuşile în cor. 

— Am fost duși în eroare! lertaţi-ne, onorată instanţă! 

— Aşa, acuzat, continuă! cerură membrii juriului. Vulpea a propus 
să nu li se mai spună „acuzat”, dar nu a acceptat leul, de teamă să nu 
fie vreo manevră periculoasă. 

— În faţa noastră, continuă un șoricel, stă adevăratul Făt-Frumos, 
cel mai viteaz, cel mai... 

— Bravoo! Bravoo! 

— Ne dăm seama că onoratul leu este cu adevărat regele junglei, 
că Măria Sa este... 

Leul s-a ridicat în două labe şi a strănutat de plăcere. 

— Să trăiţi, mărite leu! îi urară şoriceii. 

— Vă mulțumesc! Vă mulțumesc, dragii mei. La fel! Continuaţi! 

— Ştim că avocatul nostru este cea mai deşteaptă şi mai cinstită 
vulpe şi că... 

Vulpea a sărit pe capul elefantului de bucurie strigând: 

— Onorată instanță, propun ca acuzații, care sunt nişte adevăraţi 
cavaleri ai politeţei, să fie dezlegaţi, pentru a putea vorbi liber! 

— Încă nu! Încă nu, avocato! se opuse elefantul invidios. 

Cer permisiunea onoratei instanţe, chițcăi un acuzat, să-mi dea 
voie să adresez cele mai cuvenite laude mândrului, deşteptului și 
uriaşului elefant şi voi fi fericit să mor strivit de trompa acestui măreț 
stăpân! Omorâţi-mă, domnule elefant! 

— Vezi-ţi de treabă, iubitule, eu să omor o persoană aşa de aleasă 
ca tine? Vino şi te joacă cu trompa mea, puişor! 

— Păi cum să vină dacă sunt legaţi, călăilor? strigă vulpea. 

Imediat s-au repezit cu toţii şi i-au dezlegat. Leul le-a dat voie 
să-i roadă mustăţile, vulpea le-a oferit pălăria baronului, mă rog, toate 
păpuşile nu mai ştiau cum să facă pentru a fi pe placul distinşilor 
oaspeți. Ba, Cosânzeana și Cenuşăreasa le-au adus, pentru a se odihni 
după ospăț, covorul fermecat. 

— Mulţumim, ziseră şoriceii încântați, mulțumim, zânelor, fru- 
moaselor, imaculatelor... 

— Aţi văzut? ridică glas fericit Cenuşăreasa, eu am spus întot- 
deauna că şoriceii sunt cele mai adorabile şi mai delicate ființe. 

După ce s-au întreţinut toată noaptea în cea mai plăcută şi mai 
prietenească atmosferă, cei doi şoricei au fost conduși cu alai până la 
gaura de lângă ţeavă. Şi-au fluturat îndelung batistele, iar când şoriceii 
nu s-au mai văzut, toate păpușile s-au repezit şi au astupat intrarea 
cu câlți. 


Sabia Onujei 


— 'Tăticule, cumpără-mi şi mie o sabie, s-a rugat într-o zi Onuţa. 
O sabie cu teacă, s-o pot purta la brâu, așa cum purtau strămoşii noștri 
în vremurile vechi. 

— Dar tu eşti fetiță, Onuţa, ce să faci cu sabia? i-a răspuns tăticul. 
Apoi, vrând să pară cât mai convingător: cu săbiile umblă numai 
băieţii. Tu ai destule păpuşi. 

— Ba nu-i adevărat! răspunse îmbufnată fetița. Cum, adică 
„numai băieții”? Ce, numai ei trebuie să fie viteji? Vreau să ajung şi 
eu aşa caa... Ştefan cel Mare, ori caa... Mihai Viteazul. 

— Dar aceia erau bărbaţi, Onuţa, nu fetiţe ca tine. 

— Ei, şi? Nu-mi spuneai tu că în multe războaie au luptat şi 
femeile și că au fost foarte viteze? 

— E-adevărat... numai că... tu eşti mică... ai abia 7 ani. Cum 
crezi că poți fi aşa de vitează? 

— Ştiu eu cum. Tu numai să-mi cumperi sabia, că eu... 

— Bine, bine, oftă tăticul morocănos. O să-ţi cumpăr şi sabie, 
să văd cât de vitează poţi fi. 

Şi plecă în altă cameră să-şi vadă de treburile lui, convins fiind 


că Onuţa va uita repede de sabie. 

— Mi-ai luat sabie, tăticule? îl întâmpină fetiţa a doua zi de cum 
intră pe uşă. 

— la mai lasă-mă-n pace cu sabia ta! răspunse cam răstit tăticul, 
supărat că făcuse o promisiune pe care nu o respectase. Ţi-am spus 
doar că fetiţele nu se joacă cu sabia. Uite, ţi-am adus o ciocolată cu 
lapte, de care-ţi place ţie. 

— Nu-mi trebuie ciocolată! suspină Onuţa. Eu te-am rugat să-mi 
cumperi sabie, nu ciocolată! 

Ochii ei mari şi umezi de lacrimi rămaseră totuşi aţintiţi spre 
batonul din mâna tăticului. 

— Bine, îşi îmblânzi el vocea. Îţi promit că mâine vei avea o 
sabie, așa cum îți doreşti. Acum, uite, ia ciocolata asta, că tot pentru 
tine am adus-o. 


Şi cei doi se împăcară. 


A doua zi, tăticul îi aduse într-adevăr o sabie de lemn cu mâner 
înflorat, într-o teacă de carton la fel de înflorată. Un dar mai frumos 
nici că se putea. 

Bucuria Onuţei fu fără margini. 

Îndată după aceea toată casa se transformă într-un adevărat 
câmp de bătălie. Din toate părțile năvăleau duşmani cărora Onuţa 
trebuia să le ţină piept cu mare străşnicie. Era când Ştefan cel Mare, 
când Mihai Viteazul, când Făt-Frumos, când Zorro ori alt viteaz pe 


care-l văzuse ea şi-l îndrăgise la televizor sau cinema. 

Dar, cum orice război aduce mari distrugeri şi necazuri pentru 
toți oamenii, în timpul luptelor pe care le purtă Onuţa cu vrăjmaşii, 
se sparse un geam, se rupse o față de masă, iar bunica se alese cu o 
vânătaie la picior. 

— Ia să nu te mai prind că-ţi faci de cap prin casă cu reteveiul 
ăsta, că ţi-l rup! spuse bunica supărată. 

Onuţa rămase câteva clipe descumpănită. Nu se necăji că nui 
se mai dă voie să poarte războaie prin casă, dar o mâhni grozav de 
tare denumirea de „retevei” pe care o dăduse bunica sabiei. 

— Nu-i retevei, bunică! Tu nu vezi că-i sabie? se răsti Onuţa 
întinzând sabia până sub nasul bunicăi. 

— Sabie, nesabie, fie ce-o fi, să nu te mai prind cu ea prin casă, 
că ţi-o rup, m-ai înțeles? Afară cu ea! 

Onuţa nu mai întinse discuţia cu un vrăjmaş atât de puternic 
cum era bunica şi ieşi în grădină. 

Tii, ce idee grozavă să iasă afară! Cum de nu-şi dăduse ea seama 
până atunci că adevărații duşmani se află în grădină? 

Şi, mai vitează decât orice vitează a existat vreodată pe acest 
pământ, unde începu, măre, o luptă atât de cumplită, că în scurt timp 
se speriară toate orătăniile din vecini. 

— La luptăăă! uraa! uraa! 

Plopul era unul dintre principalii vrăjmaşi. Se repezi la el cu 
toată furia: 

— Na, na, tâlharule! să nu mai calci niciodată în ţara mea! 

La fel de neînfricată se purtă şi cu merii, cu vişinii şi chiar cu 


câteva scânduri putrede de la gard prin care sabia trecea cu uşurinţă. 

Aşa căzură, nimiciţi de sabia neînfricatei Onuţa, Zmeul-Z.meilor, 
Muma pădurii, Balaurul cu şapte capete și alți căpcăuni. Nimeni nu 
putea rezista unui astfel de iureş. 

Ostenită după atâtea victorii, se aşeză pe iarbă să se odihnească 
puţin. 

Deodată însă... printr-o spărtură a gardului, tot de ea făcută în 
timpul luptelor, îşi făcu apariția în grădină un duşman adevărat, un 
monstru, ce mai, o adevărată pacoste: curcanul! Da, curcanul cel mare, 


cumpărat nu de mult de bunica şi pus la îngrăşat. 


Onuţa îl privi la început mândră că are cu cine-şi măsura cu 
adevărat forțele, aşteptând cu sabia pregătită ultima şi cea mai teribilă 
luptă. Trebuia să termine odată cu toţi duşmanii şi, mai ales, trebuia 
să fie recunoscută de toate fiinţele de pe pământ drept cea mai 
vitează! Altfel nu mai era de trăit. 

Se ridică şi întinse sabia în direcţia curcanului. Nu era hotărâtă 
dacă e bine să înceapă ea atacul sau să-l aştepte pe el. Şi tocmai această 
nehotărâre era s-o ducă la pierzanie! 

Curcanul, zărindu-i rochiţa roșie, începu să se umfle în pene şi 
să facă rotocoale cloncănind ameninţător. La urma urmei toată 
curtea îi ştia de frică şi el era conştient de acest fapt. Onuţa îl preveni 
de la bun început, să știe cu cine are de-a face: 

— Vrei să te lupţi cu mine, monstrule?! Să piei din calea mea, 
că acuși te fac una cu pământul! 

— Clone, clonc, clonc! răspunse fără să dea înapoi duşmanul. 

— Tu n-auzi să pleci din calea mea? strigă Onuţa, de data asta 
puţin cam speriată de faptul că monstrul cu gâtul roșu se pregătea 
foarte serios de atac. Își lungise moţul de pe frunte, iar buburuzele 


din jurul gâtului se umflaseră de furie. 

Onuţa îşi dădu repede seama de marele pericol care o ameninţă şi, 
pentru prima oară în acel război purtat cu atâta vitejie până atunci, 
se simţi înfricoşată. 

— Pleacă, mă, tu n-auzi odată? mai strigă ea sperând totuşi să 
încheie o pace onorabilă, fără încăierare. 

— Dar ţi-ai găsit! Curcanul era pus pe harță adevărată şi nu se 
lăsa domolit cu una, cu două. 

— Clone, clonc, clonc! dădu el ultimul semnal de luptă şi, înfo- 
indu-şi aripile, porni vijelios la atac. 

Onuţa scăpă sabia jos şi începu să alerge din toate puterile 
strigând: 

— Ajutor! Ajutooor! Mă omoară! Tăticuleee! 

Tăticul, care-i urmărise pe fereastră toate vitejiile, râzând de 
fiecare victorie obținută, nu putu să rabde o înfrângere așa de ruşinoasă 
şi-i veni repede în ajutor. 

Alungă curcanul înapoi în curte, luă fetița în brațe, nu uită să 
ridice şi sabia de unde căzuse şi intră în casă. 

Aflându-se la adăpost, Onuţa răsuflă uşurată, apoi vâri sabia în 
teacă cu tristețea unui înfrânt. 

— Cum, Onuţa, o întrebă tăticul nedumerit, ai învins tu pe 
Zmeul-Zmeilor, pe Muma pădurii şi pe atâţia căpcăuni şi te-ai temut 
de un pârlit de curcan? Şi încă având sabia în mână?? Păi ce fel de 
vitează eşti tu?... M-ai făcut de râs! 

Onuţa înghiți de mai multe ori în sec, se uită pieziş la sabie, 
apoi pe fereastră, spre curcan, şi răspunse: 

— Ba s-o crezi tu că m-am temut! Dar n-ai văzut cât era de 
pornit? Și se făcuse așa de mare şi de urâcios! 

— Dar e o pasăre, Onuţa... pe când tu.... cu sabia-n mână... 

— Eh, tăticule... ce ştii tu? Eu nu m-am temut, aşa să ştii! Mi-a 
fost ciudă numai că n-a văzut că am sabie, că dacă vedea... nu se mai 
punea el cu mine cât lumea și pământul! 


O îngheiată, a ciocolată ă 
fi aa Da ai x 


Mult s-a mai mirat Ancuţa în ziua aceea că a putut fi prinsă aşa 
de uşor cu minciuna. Şi doar gândise ea destul de bine tot planul, 
dar, uite că nu i-a mers. Să vă spun însă cum s-a întâmplat. 

Într-o zi, bunica i-a spus: 

— Ei, de-acum eşti fetiță mare, Ancuţa. Poţi să te duci şi sin- 
gură să cumperi o pâine. Nu? 

— Sigur că da, bunică, sări bucuroasă Ancuţa. Mă duc. Doar 
am mers de-atâtea ori cu tine şi ştiu de unde să cumpăr. 

— Uite, ia una împletită, de trei lei, ştii tu. Poftim hârtia asta de 
zece lei, că n-am mărunt. Vezi că o să-ţi dea şi rest, să nu-l pierzi 
cumva pe drum. 

— Nu-l pierd, bunică, cum să-l pierd? 

— Bine, du-te... Dar să vii repede! 

Ancuţa luă o plasă și plecă fericită că de-acum i se cere şi ei să 
facă treabă, așa cum fac oamenii mari. 

Uitasem să vă spun însă, că pe atunci Ancuţa nu învățase încă 
să socotească. Era abia în grupa mare la grădiniță. 


x 
Până la colțul străzii, unde se afla un magazin alimentar, nu 


avea prea mult de mers. Păşea deci liniştită, uitându-se mândră la 
fiecare trecător, de parcă ar fi vrut să spună tuturor: 

— Vedeţi? De-acum sunt mare, mă duc singură după cumpărături! 

Nu merse mult şi îi apăru în cale, parcă anume ca să o pună în 
încurcătură, ce credeţi?... o tonetă unde se vindea îngheţată. Dar ce 
înghețată!... De cacao!... tocmai de care-i plăcea ei mai mult. 

Se apropie încet de vânzător, privi spre cele câteva pahare expuse 
pe tonetă, înghiţi în sec de mai multe ori, apoi, nu să tacă şi să-și 
vadă de drum? întrebă şi ea, ca oricare cumpărător: 

— Nene, nu vă supăraţi... aveţi îngheţată la pahar mare, ori la 
pahar mic? 

— La pahar mare, frumoasă fetiță, răspunse politicos vânzătorul. 
O bunătate! Acum a sosit. Proaspătă şi dulce, cum n-ai mai mâncat. 
Să-ţi dau un pahar sau două? 

Ancuţa se topi cu totul când văzu cât de frumos poate fi servită. 
Înseamnă că vânzătorul n-o mai consideră o... furnică, sau o... lăcustă, 
cum îi zicea uneori tăticul. Şi, mai ales, îi lăsa gura apă închipuindu-şi 
cât de grozav ar fi la ora aceea un pahar cu îngheţată! 

Of, cum ar mai fi luat şi două! Dar aşa, fără ştirea bunicii? Vru să 
plece, dar înghețata nu se astâmpăra deloc. Mereu îi făcea cu ochiul şi 
o ruga să nu treacă nepăsătoare pe lângă paharele albe şi brumate. Ce 
să facă, ce să facă? Nu era uşor să ia o hotărâre în faţa unei astfel de 
ispite. Se mai gândi o clipă... două... apoi se hotări totuşi să mai 
pună o întrebare. 

— Nene, îmi ajung banii ăştia pentru o pâine, o îngheţată şi să-mi 
mai rămână şi rest? 

— Dar câtă pâine vrei să iei şi de care? 

— Una împletită, de trei lei. 

— Aşa? Păi sigur că-ţi ajung să iei și pâine, şi înghețată şi-ţi mai 
rămâne şi rest destul. 


Ţii, ce bucurie pe Ancuţa! întinse repede banii şi comandă: 

— Atunci, daţi-mi, vă rog, paharul acela mai plin, de colo. 
Ancuţa luă îngheţata şi restul de bani: o hârtie de cinci lei şi 

două de câte un leu şi porni gustând cu mare plăcere din pasta rece, 


dulce şi parfumată. 


Ajunsă la magazin, luă pâine, o puse cu grijă în plasă, nu uită să 
întindă mâna şi după restul de la hârtia de cinci lei şi dădu să por- 
nească spre casă. Dar ţi-ai găsit! Când e să se ţină necazul de tine, 
apoi se ţine ca scaiul. Chiar în clipa când se pregătea să iasă pe ușă, 
ochii îi rămaseră încremeniți pe o grămadă de batoane de ciocolată 
cu alune dintr-un raft, așezat în aceeași încăpere. 

Ei, spuneţi şi voi, cum să plece fetița nepăsătoare din faţa unor 
astfel de bunătăţi? Şi, atunci, ce să facă? Se dădu mai aproape, privi 
îndelung batoanele şi mai mici şi mai mari, atât de frumos aranjate şi 
începu să-şi facă fel de fel de planuri. De plecat aşa, cu mâna goală, 
nu era chip. Dacă ar fi fost vorba de morcovi, pătrunjel, cartofi sau 
chiar roşii, nu s-ar fi uitat cu atâta jind. Dar la ciocolată... crocantă... 
cu alune! cum să nu se uite? 

— Ce-ar fi dacă... începu să-i dea târcoale un gând, dar imediat 
îşi zise tot ea: nu, nu! doar am luat înghețată, mi-ajunge! Altfel nu-i 
mai pot duce rest bunicii şi... 

Vru să plece, din nou, dar picioarele nu se clintiră din loc. Şi nici 
ochii nu se dezlipeau de grămada de batoane. Ce-ar fi oare dacă ar 
întreba-o pe vânzătoare? Doar n-are cum s-o supere. 

— Nu vă supăraţi, vă rog, începu ea cu voce la fel de dulce ca şi 
ciocolata, din banii care-i am în mână îmi mai rămâne rest dacă iau o 


ciocolată cu alune? 

Vânzătoarea numără repede banii şi răspunse: 

— Ai patru lei. Dacă iei o ciocolată de doi lei, îți mai rămân încă 
doi lei. Fi, să-ţi dau? 

La o asemenea surpriză plăcută încă nu se aşteptase Ancuţa. 
Auzi, tu, să poată cumpăra şi o ciocolată cu alune şi să-i mai rămână 
încă şi rest pentru bunica! Mai bine nici că se putea. 

— Daţi-mi, vă rog. 

Luă batonul, îl puse bine în buzunarul pardesiului, cu gândul 
să-l aibă pentru a doua zi la grădiniță şi porni spre casă. 

Termină pe drum îngheţata, aruncă paharul gol într-un coş şi-şi 
continuă drumul plină de voie bună. Așa să tot faci cumpărături! 


x 


Întră în casă cu fruntea sus, convinsă că totul este în ordine. Avea 
şi pâinea şi restul. Exact ceea ce-i ceruse bunica. 

Bunica însă, de cum o văzu, pricepu că ceva nu-i cum trebuie. 

— Ei, ai cumpărat pâine? o întrebă ea. 

— Sigur că da, aşa cum mi-ai zis tu. Uite şi pâinea... uite şi restul. 
Acum mă duc afară să dau firimiturile astea la vrăbii. 

Şi vru să iasă cât mai repede. 

— Dar eu ţi-am dat zece lei, zise bunica uitându-se cam pieziş 
la ea. De ce-mi dai rest numai doi lei? 

— Păi... se fâstâci Ancuţa, înroşindu-se până la vârful urechilor. 
Atâta a costat pâinea. De unde să știu eu? 

— Cum?... Ţi-a luat vânzătoarea opt lei pentru o pâine de trei lei? 

— De ce te miri, bunică? Mi-ai spus să-ți aduc o pâine şi restul. 
Iar eu ţi-am adus așa cum ai cerut. Nu-i bine? 

— Sigur că nu-i bine, se răsti puţin bunica, pricepând că Ancuţa 
a făcut o boacănă. Înseamnă că vânzătoarea ţi-a luat opt lei pe o pâine. 
Lasă că-i arăt eu ei! 

Şi se făcu că vrea să plece spre magazin. 

Ancuţa înlemni de frică şi ruşine. Îşi dădu seama că în curând va 
afla nu numai bunica de minciuna ei, ci tot oraşul. Şi atunci?... Cum 
va mai da ea ochii cu lumea? 

— Bunică, începu ea să suspine, nu te duce la vânzătoare, că ea 
mi-a dat tot restul. 

— Dar ce-ai făcut cu el? 

— Poate... poate am pierdut banii pe drum. Am venit repede şi... 

— Cum să fi pierdut banii pe drum? Nici atâta încredere nu pot 
avea în tine? N-am să te mai trimit niciodată, nicăieri! 

— Of, of, bunică, nu fi aşa de supărată! Mi se pare... mi se pare căă.. 

— Ce ţi se pare? Hai spune odată! 

— Mi se pare că... am luat o îngheţată când mă duceam încolo.. 

— Şi cât ai dat pe ea? 

— Trei lei. lartă-mă, bunică! 

— Aaa, deci m-ai minţit! se supără de-a binelea bunica. N-ai vrut 
să-mi spui drept de la început. Ce ruşine!... Şi cu toate astea, tot nu 
mi-ai adus restul cum trebuie. Trei lei pâinea, trei lei înghețata, doi lei 
aduşi, fac taman opt lei. Unde-s doi lei? 

Ancuţa nu-și putuse închipui că bunica îi va descoperi minciuna 
până la capăt. Chiar la aşa ceva nu se gândise. Se uită țintă în ochii ei, 
izbucni în plâns şi-i spuse cu glasul cel mai trist din lume: 

— Iartă-mă, bunică, iartă-mă!... Vezi? Eu am făcut altfel soco- 
teala... Și mi-am cumpărat şi o ciocolată cu alune... de doi lei... Uite, 
ţi-o dau ţie, ca să nu mai fii supărată pe mine... Vrei? 

Drept să vă spun, nu-mi mai aduc aminte dacă bunica a luat sau 
nu ciocolata din mâna Ancuţei şi nici dacă s-a supărat prea tare pe ea. 
Dar din ziua aceea Ancuţa n-a mai minţit-o niciodată! De asta ştiu 
sigur. Şi, întotdeauna după ce vine cu pâinea sau cu alte cumpărături, 
aduce restul exact. Iar bunica nu uită nicidecum cât de mult îi place 
Ancuţei înghețata cu cacao și ciocolata cu alune. 


“Daporuul diaelox 


Ziua aceea, de început de iulie, părea că venise special pentru 
a-i face pe Ancuţa şi Mihai să regrete că nu s-au dus şi ei în tabără la 
mare, împreună cu ceilalți copii. Și, într-adevăr, aveau de ce să regrete. 
Era aşa de cald şi cerul atât de senin, încât nu se gândeau decât la 
bucuria bălăcitului în apa mării, la nisipul fierbinte şi la un pepsi 
Țece, trecă. si 

Şedeau amândoi pe malul râului care despărțea oraşul în două şi 
aruncau din când în când câte o pietricică în apa tulbure și murdară... 
Câtă deosebire între apa râului, aproape încremenită printre bolovani, 
cauciucuri, butoaie de plastic ori de metal și apa mării, limpede, cu 
valuri uşoare şi cu atât de plăcuta joacă a copiilor! 

— Eh, făcu deodată Mihai, ridicându-se şi aruncând o piatră mai 
mare în apă, mai sunt două săptămâni şi mă duc şi eu cu mămica și 
tăticul la mare. Şi o să... 

— Şi eu mă duc! sări imediat Ancuţa. Pe data de 20 iulie plec cu 
bunica la Saturn. Ce frumos e acolo! Tu ai fost vreodată la Saturn? 

— Sigur c-am fost! 

— Şi la ce hotel ai stat? 

— Laa... 

Şi Mihai se opri descumpănit. Nu, el nu fusese la Saturn, ci în 


altă stațiune. Dar cum se chema oare? 

— Hai, spune, insistă Ancuţa. 

Laa... adică nu, n-am fost la Saturn, ci la... la Nepturn. 

— Ha, ha, ha, râse Ancuţa cu gura până la urechi. Unde zici c-ai 
fost? 

— Laaa... Şi ce râzi aşa, ca o trompetă? se întoarse el înfuriat 
spre Ancuţa. Nu crezi c-am fost la mare? 

— Ba ştiu c-ai fost, acum trei ani, când erai în clasa I. Dar ai uitat 
unde. Bravo! 

Şi continuă să râdă. Ori Mihai nu putea să suporte să râdă nimeni 
de el. 

— Ba n-am uitat! Am stat la hotelul „Decebal, la etajul III, în 
camera 312. 

— Dar stațiunea cum se chema? întrebă Ancuţa închizând ochii 
vicleană. 

— Nepturn... Ce, n-ai auzit de Nepturn? 

Ancuţa începu să râdă iar, tot mai tare, în timp ce Mihai se înfurie 
de-a binelea. 

— Vai, Mihai, nu este nici o staţiune cum zici tu, Nepturn. Poate 
Neptun! 

— Aşaa?... Râzi de mine? Şi ce dac-am uitat cum îi spune? Trebuie 
să râzi? Să-ţi fie rușine! 

Şi-i întoarse spatele făcându-se că pleacă. 

— Stai, măă... ce te superi aşa, degeaba? Cum, adică, am râs de 
tine? Tu nu ştii de glumă? 

— Ba ai râs! strigă Mihai fără să se uite la ea. 

— Ba n-am râs!... Şi... parcă ce, eu nu uit?... Nu-ţi aduci aminte 
cum am spus odată căă... 


— Da, dar eu n-am râs! 

— Ba ai râs şi tu! 

— Ba n-am râs! 

— Nici eu n-am râs de tine! Am râs şi eu... aşa... Hai, nu mai fi 
supărat! 

Mihai însă nu se întoarse spre ea. Mai făcu câţiva paşi şi se opri 
lângă un boschet. Rupse o frunză, pe care o pocni cu palmele, apoi se 
făcu iar că pleacă. Ancuţa se apropie de el şi i se adresă cu toată blân- 
deţea de care putea da ea dovadă: 

— Mihai, chiar te-ai supărat? 

— Lasă-mă-n pace! Ce ai cu mine? 

— Haide, mă... nu fi aşa de mofturos! Şi ce dac-ai spus aşa? 
Poftim, mai vrei un jeleu? 

Mihai dădu din cap că nu vrea. 

— la, mă, nu fi aşa dee... ce naiba? Uite, ia două: unul roşu şi unul 
galben. Cele galbene sunt cu lămâie. Aşa-s de bunee! 

Mihai se întoarse încet, privind peste umăr spre cutia deschisă, 
de unde-i făceau cu ochiul jeleurile moi şi dulci. 

— Dar mai râzi de mine? 


— Nu mai râd! Pe cuvântul meu că nu mai râd! 


După ce mâncară jeleurile toate şi-şi astâmpărară setea la o cișmea 
din apropiere, se aşezară iar pe malul apei. 

În jurul lor îşi făcură apariţia mai mulţi copii şi obişnuitele jocuri 
de fiecare zi începură. Unii cu mingea, alții cu coarda, alţii jucau şotron... 

— Hai să ne jucăm şi noi, propuse Ancuţa după ce privise cu jind 
spre un grup de copii care băteau o minge mare. 


— Noi? întrebă plictisit Mihai. De-a ce să ne jucăm? 

— De-a... hai cu mingea, cum ne-am mai jucat. 

— Eh, tot cu mingea? 

— Atunci hai cuu... hai de-aa... Hai să jucăm șotron! 

— Şotron! se strâmbă dispreţuitor Mihai. Păi ce, noi mai suntem 
în clasa 1? Nu joc! 

— Atunci hai săă... săă.. 

Şi Ancuţa îşi frământa zadarnic mintea să găsească un joc pe 
măsura pretențiilor lui Mihai. 

— Nici un „hai săă...'! Nu vreau să ne mai jucăm așa... oricum 
şi de-a orice! Suntem mari, Ancuţa, tu nu vezi? Nu mai suntem la 
grădiniță! Eu aş vrea săă... să facem ceva grozav, ceva care săă... adică 
să construim un... 00.. 

— O morişcă! strigă bucuroasă Ancuţa. 

— Adică, cum morişcă? 

— Bine, nu ştii? O morişcă de hârtie, care să se învârtă când bate 
vântul. 

— Vai de mine, Ancuţa! Iar începi cu fleacuri? 

— Atunci 0... 0... un zmeu! 

Mihai se mulțumi doar să clatine din cap şi să facă „mţ'. 

— Sau, mai bine, un cart, ca cele de la Palatul copiilor, continuă 
Ancuţa. 

Dar nici de data asta Mihai nu se arătă pe deplin mulțumit. Îşi 
dădu seama că nu are roţi, nici motor, nici... 

— Atunci hai să construim un vapor, cu care să plutim pe 
apa râului! 

Mihai rămase câteva clipe mut cu desăvârşire. La o asemenea pro- 
punere extraordinară nu se aștepta. Se ridică deodată în picioare, se 


uită interesat la apa râului, apoi se întoarse fericit spre Ancuţa. 

— Un vapor!... Formidabil! Hai să construim un vapor! Dar 
unul adevărat, cu care să putem pluti! 

— Sigur că adevărat, întări Ancuţa. Unul în care să încăpem noi 
amândoi, să ne plimbăm în fiecare zi cu el şi care să facă uuu, uuuu... 

— Extraordinar! Aşa da, mai zic şi eu. Dar... ce facem de motor? 
De unde luăm noi motor?... Că un vapor fără motor... 

— [iii, fugi de-aici, Mihai! Ce, parcă toate vapoarele au motor? Noi 
facem unul mai mic, să plutească singur. 

— O pluti el singur, dar cum îl conducem? Dacă se loveşte de o 
piatră şi cădem în apă? 

Ancuţa rămase câteva clipe descumpănită... Da, nu era chiar un 
fleac să construieşti un vapor. 

— Stai! strigă deodată Mihai. Ştii cum facem? 

— Cum? 

— Îi punem vâsle! 

— ii, păi atunci înseamnă că vaporul nostru va fi o barcă şi nu 
vreau aşa! Ori facem un vapor, ori nu mai facem nimic! 

— Lasă-mă, Ancuţa, să-ţi explic! Nu e vorba de barcă. Îi vom 
face un catarg mare la mijloc, altele mai mici, îi punem pânze... 

— Şi steag! strigă Ancuţa învoindu-se. 

— Sigur, un steag frumos, care să se vadă de departe. 

— Aşa da, îmi place, zise mulțumită Ancuţa. 

— Da, făcu Mihai încruntându-se, dar cu ce-l construim? De 
unde luăm materiale? 

— Adică ce materiale? 

— Mai întrebi? Păi cu ce vrei tu să-l construim? Din hârtie? 
făcu atoateştiutor Mihai. Ne trebuie scânduri, bârne, cuie... nişte 


scândurele mai mici pentru cabina de comandă, pânze... 

— Şi de unde luăm noi toate astea? 

— Tu n-ai nimic pe-acasă? 

Ancuţa se gândi câteva clipe, apoi tresări fericită. Îşi aduse aminte 
că tăticul ei scosese în curtea casei, de câteva zile, un şifonier vechi, 
de care nu mai avea nevoie. Deci problema scîndurilor era rezolvată. 
În magazie erau fel de fel de lăzi pentru fructe şi alte cutii ţinute fără 
rost. 

Mihai îşi reaminti că are un unchi tâmplar, care sigur îi va da 
bârne, scânduri, cuie şi alte materiale necesare şi chiar îl va ajuta la 
construcția vaporului. 

Steagul şi pânza nu constituiau probleme grele. Aveau de unde 
le procura ușor. 

Amândoi începură să sară în sus de bucurie. Vor avea un vapor! 

— Şi cum îi punem numele, Mihai? 

Mihai încreţi din sprîncene, privi ţintă la apa care curgea parcă 
în sens invers şi începu să se gândească profund. Da, şi problema 
denumirii vaporului era grea. 

— Păi... începu el, căutând să-şi amintească denumirile marilor 
vapoare de care auzise. Să-i zicem... „Litanic”! 

— Pentru nimic în lume! se împotrivi Ancuţa. Acela s-a scu- 
fundat şi au murit foarte mulţi călători. 

— Atunci să-l numim... „Viteazul”! 

— Eh, „Viteazul”! Ce nume de cal! 

— Dar cum vrei tu să-l cheme, „Pătlăgică”? 

— Hai să fim serioşi, Mihai! Trebuie neapărat să-i găsim un nume 
frumos, care să... adică... 


— Bine. Hai să-i zicem... să-i zicem „Vaporul... 

— „Vaporul viselor”! Hai să-i zicem aşa! 

— Chiar!... E foarte frumos! 

— Vaporul viselor!... şoptiră amândoi fericiți. 

— Şi vom pluti cu el departe, departe... începu să viseze Ancuţa 
plină de speranţe... 

— Şi ne vom legăna pe valuri uite-aşa... 

Şi Mihai începu să se legene uşor, închizând ochii. 

— Hai să-l construim mai repede, Mihai! 

— Hai! 

Dar Ancuţa se opri din nou, frământată de o altă problemă, cel 
puţin la fel de grea ca şi celelalte. Nu se putea începe construcția va- 
porului, până nu se va stabili şi conducătorul lui, adică cine va fi 
căpitanul. Un vapor fără căpitan nu face două parale. Or Ancuţa nu 
putea concepe alt căpitan în afară de ea. De aceea puse foarte răspicat 
întrebarea încă de la început: 

— Şi cine va fi căpitanul vaporului, Mihai? 

Mihai făcu ochii mari. Auzi, ce întrebare? Păi cine altul putea fi 
căpitan în afară de el? Nici nu mai încăpea discuţie. 

— Cum, mai întrebi? zise el superior. Păi căpitan trebuie să fie 
neapărat un bărbat. Ai mai auzit tu că poate fi căpitan o femeie? 

— Sigur că am auzit! Chiar la televizor a prezentat odată pe o 
femeie care era căpitan de vapor şi călătorea în toată lumea asta. 

— Feei, făcu Mihai oţărât. Adică cum? Nu cumva vrei să fii tu 
căpitan? 

— Şi de ce să nu fiu eu? Ce, eu nu pot fi căpitan? 


— Fugi de-aici, Ancuţa! Asta-i culmea! Cum să fii tu căpitan? 

— Foarte bine. Uite-aşa, cum mă vezi! 

— Nu! se revoltă Mihai de-a binelea. Dacă nu vrei să fiu eu că- 
pitan, atunci... 

— Atunci ce? strigă furioasă Ancuţa. 

— Atunci... mai bine dau foc vaporului şi gata! 

— Daaa?? făcu ochii mari Ancuţa, şuierând printre dinţi fiecare 
cuvânt. Dai tu foc la „Vaporul viselor”?? 

— Păi dacă... 

— Să-ţi fie ruşine! La aşa ceva nu m-am aşteptat niciodată de la 
tine! 

Şi Ancuţa îi întoarse spatele suspinând. 

— Ba ţie să-ţi fie ruşine, că nu vrei să fiu eu căpitan! 

— N-ai decât să fii amiral! pufni Ancuţa pornind spre casă, ho- 
tărâtă să renunţe la „Vaporul viselor”. 

După câţiva pași se opri şi, fără să întoarcă privirea spre Mihai, 
îi strigă printre suspine: 

— Fii căpitan, mă, dacă vrei neapărat! Dar să ţii minte cât vei trăi, 
că pe mine n-ai să mă comanzi tu niciodată!... Niciodată, auzi? 

Şi porni în fugă spre casă lăsându-l pe Mihai trist şi cu ochii piro- 
niți la apa ce curgea parcă mai repede ca înainte şi pe undele căreia 


„Vaporul viselor” ar fi plutit aşa de frumos! 


Sica ul 


Grozav îi plăcea Ancuţei, când era mai mică, să facă treabă la 
bucătărie alături de bunica. Ba, de multe ori, ieşea chiar şi în curte să dea 
firimituri la vrăbii. În acele clipe ar fi dorit ca toate viețuitoarele de pe 
pământ, dar numai cele care nu fac rău nimănui, să se adune în jurul ei, 
ca să le hrănească aşa cum făcea și „Fata moşneagului” din poveste. 

Într-o dimineaţă, se trezi în ciripitul păsărelelor. 

Încercă să deschidă ochii, dar o rază de soare o făcu să ţină pleoa- 
pele închise câteva clipe. Întoarse capul în altă parte și o strigă încet 
pe bunica. Nu-i răspunse nimeni. 

— Bunică! strigă ea şi mai tare. 

Dar tot degeaba. Se hotări să deschidă ochii iar, după ce, mai întâi, 
opri raza de soare cu amândouă mâinile. Patul bunicăi era gol, iar 
bunica, nicăieri. 

— Uf, iar s-a dus în piaţă şi m-a lăsat singură! spuse ea îmbufnată. 

Căscă de câteva ori, se sculă în capul oaselor, se întinse leneşă, 
apoi alungă din nou jucăușa rază de soare care n-o lăsa deloc în pace. 

Încercă să facă gimnastica de dimineaţă, aşa cum îi spusese edu- 
catoarea la grădiniță, dar pleoapele i se închiseră şi se aşeză aproape 
toropită pe marginea patului. Raza de soare începu s-o gâdile iar pe 
față. Ancuţa se hotări s-o termine cu lenevia. Porni ţintă să deschidă 
fereastra şi să tragă storurile, ca să împiedice astfel raza de soare s-o mai 
necăjească. Cum deschise fereastra, auzi din toate părţile: 


— Bună dimineaţa, Ancuţa! Bună dimineaţa! 

Fetiţa se uită nedumerită afară, de unde veneau glasurile şi 
rămase înmărmurită. Soarele, rândunelele, copacii, florile şi vântul 
se uitau la ea râzând şi-i făceau semne prieteneşti. 

— Bună dimineaţa, soare! Bună dimineaţa, prieteni dragi! 
răspunse ea fericită tuturor. Nu vreţi să vă jucaţi cu mine? 

— N-avem timp! N-avem timp! răspunseră cu toții în acelaşi glas. 

— Eu trebuie să dau lumină și căldură peste tot, zise soarele. 

— Eu trebuie să aduc răcoare plăcută când e prea cald, se auzi 
şoapta vântului. 

— Noi trebuie să aducem mâncare la puişori, ciripiră rândunelele. 

— Noi parfumăm văzduhul, îşi desfăcură florile petalele. 

— Nici noi nu putem, se scuzară copacii. Trebuie să facem 
aerul cât mai curat, ca să poată respira oamenii. 

— Şi eu... cu cine mă joc? întrebă bosumflată fetița. 

— Cu noi! Cu noi! auzi ea mai multe voci. 

— Cu care „noi'? se miră grozav Ancuţa, întorcând capul spre 
interiorul camerei, de unde se auziră glasurile. Nu zări însă pe nimeni, 
care i-ar fi putut vorbi. Se uită din nou afară. Soarele îi făcu semn 
spre păpuși. 

— Cu care „noi, nu s-aude? întrebă ea mai tare. 

— Cu mine. Nu mă cunoşti? 

— Martine!! strigă Ancuţa grozav de mirată, privind spre ursulețul 
de catifea. Tu vorbeşti? 

— Sigur că da! Păi eu... 

— Dar pe mine mă cunoşti? întrebă vulpea tăind vorba ursule- 
țului şi legănându-şi coada stufoasă în toate părțile. 

— Dar pe mine? se auzi şi glasul lui Grivei. 

— Şi... şi pe mine! glăsui şi iepuraşul. 

Ancuţa nu mai putea răspunde la atâtea întrebări deodată. Din toate 
părțile păpuşile atât de dragi veneau spre ea, alintându-se și făcând tumbe. 

Soarele le dăduse viață tuturor numai şi numai pentru a se juca 
cu Ancuţa. 

— Staţi! Staţi! strigă Ancuţa când văzu că păpuşile dau năvală 
asupra ei. De ce nu sunteți cuminţi? Trebuie să ne jucăm frumos! 

— De-a ce să ne jucăm? 

— Cum să ne jucăm? întrebară toate. 

— Să ne jucăm de-aa... de-a grădinița! propuse Ancuţa. 

— Adică cum „de-a grădinița”? întrebă foarte mirat iepurașul. 
Mai bine de-a grădina, că acolo găsim şi morcovi, şi varză, şi... 

— Ba eu vreau de-a pădurea! zise ursulețul. Acolo găsim mure 
şi zmeură! 

— Ba cred că-i mai bine să ne jucăm de-a curtea cu pui şi găini, 
interveni vulpea. 

— Vorrrba! se răsti fetița, abia reuşind să-i domolească pe gălă- 
gioşii ei prieteni. Ne vom juca aşa cum zic eu: de-a grădinița! 

— Dar noi nu ştim jocul ăsta! se auzi şi glasul leului, care ieşise 
tocmai atunci de sub pernă. 

— Nu-i nimic. O să vă învăţ eu, zise fetița bucuroasă că-i ascul- 
tată. Uitaţi-vă cum: eu voi fi educatoarea, iar voi veţi fi copiii... şi 
vom învăţa cu toții o poezie. Vreţi? 

— Vrem! sări repede iepurașul. 

— Ia stai, bre, urecheatule! tună glasul leului. De ce vorbeşti tu 
şi-n numele meu? Hai? Păi nu vezi că eu mă usuc de foame? 

— Şi eu mă usuc! mormăi ursuleţul. 

— Şi mie mi-i foame! hămăi Grivei. 

— Întâi să ne dea de mâncare şi pe urmă învăţăm și șapte 


poezii, continuă leul. 

— Aşa-i! Aşa-i! strigară cu toţii. Vrem să mâncăm! 

— Uf, ce mâncăcioşi nesuferiți! se supără fetița. Răilor! 

— Lasă că te ştim noi şi pe tine, zise vulpea. Toată ziua îi ceri 
bunicăi de mâncare. 

— Gata! Terminaţi odată!... Bineee... Dacă vreţi neapărat mân- 
care, o să vă dau. Și pe urmă vom învăţa poezia. Până pun eu masa, voi 
spălaţi-vă pe lăbuţe şi staţi cuminţi! S-aude? 

— Bine! Bine! strigară cu toţii fericiți că vor sta la masă. 

Ancuţa pregăti cele necesare, cum se pricepu ea, după ce-şi puse 
un şorțuleţ, așa cum face orice gospodină. Aşternu masa, stabili locul 
fiecăruia, se spălă și ea pe mâini, apoi se adresă politicoasă tuturor 
musafirilor: 

— Poftiţi la masă! Dar să n-aud nici o vorbă, că mă supăr! 

Şi, ca nu cumva să se producă îmbulzeală, pofti pe fiecare în parte: 

— Tu, leule, stai aici. Tu, vulpe, dincoace. Tu, iepuraşule, acolo, 
tu, Grivei, dincolo și aşa mai departe. 

Nici nu apucară să se așeze bine însă, când răgetul leului îi făcu 
pe toţi să se cutremure. 

— Cuuum?? se zburli el furios. Să-mi dea mie să mănânc o bu- 
căţică de morcov??? Mie? 

— Iar mie... mie un cartof prăjit!... Nemaipomenit!... scânci vul- 
pea trăgând cu ochiul spre farfuria iepuraşului. 

— Uitaţi-vă şi la mine! Morr, morr... mi-a pus o ceapă! se plânse 
ursulețul arătând ceapa tuturor. 

— Ham, ham! sări şi Grivei cu gura. Mie mi-a pus o prună! 


— Iar mie un os! se arătă nedumerit iepurașul. 

Şi se porni o hărmălaie şi o gâlceavă între ei, de-ţi venea să intri în 
pământ, nu alta. Cine şi-ar fi închipuit că nişte păpuşi, cu care Ancuţa 
se juca în fiecare zi, pot deveni aşa de guralive şi de arțăgoase? Leul, 
vulpea şi Grivei se ciondăneau de la osul pus în farfuria iepurașului, ursul 
voia pruna din farfuria lui Grivei, iepurașul voia cu orice preț morcovul 
din farfuria leului şi, uite-aşa, degeaba-şi spărgea Ancuţa pieptul cu 
ei, că nimeni n-o mai asculta. 

De, ce să mai zic eu? Vina cea mare revenea tot Ancuţei, pentru 
că încă nu învățase cu ce se hrăneşte fiecare în parte. Cum să dai tu 
unui leu un morcov? Iar unui urs o ceapă? Păi treabă-i asta? 

Deodată se auzi deschizându-se uşa de la intrare. 

Venea bunica din piaţă! 

În aceeaşi clipă toate păpușile fugiră spre locurile lor şi răma- 
seră încremenite ca mai înainte. 


Ancuţa cobori din pat, se uită mirată spre păpuşi, ridică sto- 
rurile și intră în bucătărie. 

— Bunică, mi-ai speriat musafirii! zise ea mofluză. 

— Ce spui? întrebă nedumerită bunica. Ce musafiri? 

— Musafirii pe care i-am invitat eu la masă... şi care... Dar se opri 
ruşinată. Nici ei nu-i prea venea să creadă ce spunea. Şi totuşi aşa era. 

— Ce spui tu acolo? întrebă bunica în timp ce punea laptele 
adus într-o cratiţă. Ia uite la tine cât ești de ciufulită!... Şi de ce te-ai 
sculat aşa de dimineaţă? Tu nu vezi că de-abia a răsărit soarele? Doar 
eşti în vacanță. Hai, intră iar sub plapumă până fierbe laptele! 

Ancuţa vru să-i povestească tot ce păţise cu păpușile, dar se opri 
înfiorată de un gând: 


— Oare... oare nu cumva am visat? 


Cpt scie daubtă 


Călin se întorcea pentru prima dată singur acasă fredonând încet 
cântecul pe care-l învățase la şcoală. Nici un alt cântec parcă nu-i 
plăcuse mai mult. Abia aştepta să ajungă mai repede, pentru a i-l cânta 
şi mămicii. Ce fericit ar fi dacă l-ar găsi şi pe tăticul acasă!... Dar 
tăticul era plecat de mai multă vreme undeva, departe, şi nu venea 
decât rareori acasă. 

De cum intră pe uşă, strigă bucuros: 

— Mămică, mămică! Ce bine-mi pare că azi nu mi-ai ieşit înainte! 
Am venit singur! 

— De-acum eşti băiat mare, Căline, poţi veni şi singur. 

— Adevărat, mămică, sunt băiat mare? 

— Păi tu nu vezi? Eşti aproape cât mine, zise mândră mămica. 
Ce-o să se mai bucure tăticul când o să vadă cât ai crescut! 

— Dar când vine tăticul? 

— Poate azi... poate mâine... Vine el, nu te teme! 

— Mi-i aşa de dor de el! 

Şi ochii lui Călin se umeziră, iar glasul îi tremură uşor într-o adiere 
de plâns. 

— Du-te şi te spală pe mâini și vino mai repede la masă, îl grăbi 


mămica. 

— Stai puţin, se întoarse el deodată. Vreau să asculţi cântecul 
pe care l-am învăţat azi la școală. E-aşa de frumos! 
— Lasă că o să mi-l cânţi diseară. Acum nu am timp. Ştii că trebuie 
să plec repede la serviciu. 
— Ba vreau acum, mămică!... E un cântec pentru tăticul meu! 
Şi glasul îi deveni atât de rugător, iar ochii îi licăreau aşa de duios, 
că mămica se lăsă ușor pe scaun, pregătită să asculte. 
Cântecul începu încet, tremurat, apoi prinse aripi tot mai mări 
răspândind în toată casa chemările dorului lui Călin. 
La pieptul său de câte ori 
Mă strânge şi-mi şoptește blând, 
Îmi pare că aud viori 


Din fericiri de vis cântând. 


Din zi în zi îl simt mai drag 
Și-l port în dorul împlinit; 
Când vine îl aştept în prag 


Și-i sar în braţe fericit. 


E-atâta soare-n ochii lui 
Și-atâta dragoste mereu 
Mai bun ca dânsul altul nu-i, 
Tăticul meu, tăticul meu! 
— Bravo! spuse mămica înduioşată. Ai cântat foarte frumos. Acum 
pregăteşte-te mai repede de masă. E târziu. 


x 


— Mămică, e departe locul unde se află tăticul? întrebă Călin 


după ce se aşeză la masă. 

— Dar ţi-am spus de-atâtea ori, Căline. Sigur că-i departe. 

— Departe, departe? 

— Ei, gata cu atâtea întrebări! Nu mai am vreme să te ascult! 

— Şi ce face tăticul acolo, departe? 

— Şi aseară m-ai întrebat. Ți-am spus: tăticul tău dărâmă munţii 
şi oprește apele... 

— Ca să facă o hidrocentrală, nu? 

— Ei, vezi că ştii? 

— Şi să dea lumină multă, multă, pentru toți oamenii... 

— Adică tăticul meu e ca Făt-Frumos, nu? 

— Sigur că da. 

— Şi nu-l răpesc zmeii sau vrăjitoarele? 

— Ei, ce vorbe şi la tine!... Cum să-l răpească? Tăticul tău e 
viteaz şi nu se teme de nimic. 

— Dar mie mi-i frică, mămico, să nu păţească ceva! 

— Lasă, nu-i purta tu de grijă, spuse mămica întorcându-se pen- 
tru a-şi ascunde un zâmbet pe care nu voia să-l surprindă Călin. Eu 
mă duc, să nu întârzii. Tu ştii ce ai de făcut. După ce mănânci, te 
culci. Apoi te poţi juca puţin afară cu ceilalți copii, până mă întorc 
eu. Dar să fii cuminte, ai înțeles? 


— Am înțeles, mămică. 


După ce plecă mămica, mâncarea parcă nu mai avea nici un gust. 
Călin deschise fereastra și se uită în curte. Imediat fu zărit de Cuţurel, 
care începu să latre chemându-l la joacă. Băiatul îi făcu câteva semne 


prietenești cu mâna şi-i aruncă o bucăţică de cozonac. Închise apoi 

fereastra continuând să fredoneze același cântec. Nu prea ar fi vrut să se 
culce, dar nici nu putea ieşi din cuvântul mămicii. Aşa că se întinse pe 
pat privind fotografia mare de pe perete de unde-i zâmbea tăticul său... 
Gândul că l-ar putea răpi un zmeu sau o vrăjitoare nu-l mai lăsa 
deloc în pace. 
— Mâine e duminică, își spuse el... Oare vine tăticul?... Dar dacă 


se rătăceşte în pădurea aceea mare, mare? 


x 


Călin se pomeni deodată, alături de Cuţurel, într-o pădure ne- 
sfârşită, cu dealuri, văi și copaci uriaşi. Era totul așa de frumos... şi 
aşa de cald! 

— Unde-am ajuns, Cuţurel? îşi întrebă el prietenul. 

— În Poiana stejarilor. Dar de-aici mai departe nu mai ştiu pe 
unde s-o luăm. 

Călin îşi aminti că şi el fusese tot până aici într-o excursie cu 
întreaga clasă. 

— Şi ce facem? întrebă el nedumerit. Trebuie să-l găsim nea- 
părat pe tăticul!... Asta e pădurea unde trăieşte vrăjitoarea care l-a 
răpit. Hai s-o căutăm! 

Tocmai atunci se apropie de ei o bătrână care ducea în spate o 
sarcină grea cu lemne. 

— Dar ce cauţi tu, voinicule, prin pustietăţile astea, întrebă ea 
când dădu cu ochii de Călin. Nu te temi? 

— N-am de ce mă teme, mătuşico. Sunt băiat mare! Şi îl am 
alături şi pe prietenul meu, Cuţurel. 

— Şi unde vă duceţi voi? 

— Ne ducem să-l căutăm pe tăticul... Am auzit că l-a răpit vră- 
jitoarea cea rea din pădurea asta. Nu ştii unde-o putem găsi? 

— ii, ce treabă grea vreţi voi să faceţi! se minună bătrâna. Mai 
bine v-aţi întoarce acasă, că tare-i lung drumul până la casa vrăji- 
toarei şi sunt multe piedici. 

— Ba, eu nu mă întorc fără tăticul, spuse cu convingere Călin. 
Mă duc să-l caut! 

— Şi eu mă duc! strigă Cuţurel. 

— Fi, dacă-i aşa, atunci drum bun şi să vă întoarceţi cu bine! Eu 
mă întorc la căsuţa mea. 

Lui Călin i se făcu milă de bătrână şi o ajută să-şi ducă sarcina cu 
lemne până acasă. 

Cuţurel, rămas o vreme singur, începu să adulmece pe jos, până 
dădu bot în bot cu cumătra vulpe. 

— Bună ziua, prietene Cuţurel, îl salută mieroasă vulpea. 

Cuţurel nu-i răspunse. Rânji doar ameninţător şi vru să treacă 
mai departe. 

— Ei, drăguțule, de ce treci aşa, fără să spui nimic? Ce rău ţi-am 
făcut eu? 

— Tu să mă lași în pace! Auzitu-m-ai? se zburli Cuţurel. Nu știu 
eu câte parale faci? De câte ori nu te-am alungat din preajma gâştelor 
şi găinilor? Eşti o hoaţă! 

— Eu, hoaţă? se împotrivi vulpea. Mă năpăstuieşti degeaba, dragul 
meu... tocmai pe mine, care iubesc grozav de mult câinii... şi mai 
ales pe tine, un dulău atât de puternic, de deştept, de curajos, de... 

Cuţurel începu să tuşească de bucurie când auzi cum îl laudă 
vulpea. 

— Atunci,... dacă zici că mă iubeşti, dacă-mi eşti prietenă cu 
adevărat, spune-mi pe unde s-o iau spre casa vrăjitoarei. 

— Cee? se miră teribil vulpea când auzi ce doreşte Cuţurel, mai 
ales că ea era sluga cea mai credincioasă a vrăjitoarei. Păi... casa ei... 
e departe... foarte departe! 


188 DUMITRU VACARIU 


— Tu spune-mi pe unde s-o iau. Atât! 

— Mde, scumpule... cum să-ţi spun eu... Dacă vrei să ajungi 
acolo cu orice preţ, uite cum faci. Şi începu să-i meargă gura ca o mo- 
rişcă: o iei pe poteca asta, treci peste nouă văi şi nouă dealuri, faci la 
stânga până te opreşti, apoi la dreapta până nu mai vezi, treci peste 
un munte de tinichea şi, pe urmă, te întorci pe aceeaşi cale mai mult 
decât te-ai dus încolo şi te opreşti. Acolo e casa vrăjitoarei. Pricepi? Şi 
acum la revedere şi drum bun, frumosule! 

Şi vulpea dispăru între frunzare, căci tocmai se apropia Călin. 

Cuţurel rămase tehui de-a binelea. Nu înţelesese aproape nimic 
din tot ce turuise vulpea. Reţinuse doar că trebuie s-o ia pe poteca 
din faţă. 


— Hai, Cuţurel, îl chemă Călin după ce se întoarse. Mi-a spus 
bătrâna pe unde s-o luăm. 

— Şi eu ştiu acum. Hai după mine! 

Şi porni pe poteca arătată de vulpe. 

— Nu pe-acolo, Cuţurel! Asta-i poteca cea bună! 

— Ba asta-i! 

— Banu! 

— Ba da! 

— Cine ţi-a spus ţie că-i aceea? 

— Prietena mea, vulpea, se mândri Cuţurel. 

— Nemaipomenit! se miră Călin. Înseamnă că cineva ne minte. 
Ce ne facem? 

Chiar în clipa aceea se făcu în apropiere o lumină mare şi în 
mijlocul ei răsări o zână. Cuţurel, de cum o zări, începu să latre. 


— Taci, Cuţurel! tu nu vezi că-i o zână? 

— Bine te-am găsit, Căline, spuse blând zâna. De ce nu mi-ai 
ascultat sfatul? Nu ţi-am arătat o dată poteca cea bună? 
— Mie??... se miră Călin. Dar cine ești tu? Că nu te-am mai 
văzut. 
— Ba m-ai văzut... Nu mi-ai dus tu sarcina cu lemne? Eu eram 
bătrâna pe care ai ajutat-o. Am vrut să văd ce fel de suflet ai. 
— Daa?... Și cum te cheamă pe tine? 
— Eu sunt „Rază de Soare, Căline, zâna cea bună a pădurii... 
Şi începu să cânte aşa de frumos, încât toate păsărelele se adu- 
nară în jurul ei: 
Zorii e când ţes covoare 
Din măiastrele culori, 
Toate razele de soare 
Pleacă lin din zare-n zare 
Pe potecile cu flori. 
Sunt „Rază de Soare”, 
Cea mai bună zână, 
Livezi și ogoare 
Mă ştiu de stăpână. 
Munţilor cu creasta sură, 
Codrilor din culmi și văi, 
Eu le dăruiesc căldură 
Și lumina cea mai pură 
Ce răsare-n ochii mei. 
— Ce frumos ai cântat, dragă Rază de Soare! zise entuziasmat 
Călin. Nu vrei să mai cânţi? 
— Acum duceţi-vă pe unde v-am spus eu, ca să-l căutaţi pe 
tăticul. Drum bun! 
— Dar mie mi-a spus vulpea s-o luăm pe poteca asta, zise neho- 
tărât Cuţurel. 

— Vulpea e sluga vrăjitoarei, dragii mei. Să n-o credeţi! 
— Ahaa, m-a minciunit hoaţa! Lasă că-i arăt eu ei! 


Şi porniră amândoi pe poteca arătată de zână. 


x 


Nici Călin, nici zâna şi nici Cuţurel n-au observat însă că-n apro- 
pierea lor şezuseră la pândă vrăjitoarea şi vulpea. 

— Ai văzut, stăpână? zise vulpea. Rază de Soare le-a arătat dru- 
mul cel bun. Ce ne facem? 

— Aşa? Iar s-a pornit zâna împotriva mea? Lasă că-i învăţ eu 
minte pe toţi! Or să vadă ei cu cine au de-a face! Tu fugi repede pe 
urmele lui Călin şi fă-l să rătăcească drumul spre casa mea. Dacă-l 


vede tăticul lui, se va trezi şi va pleca din pădure. Fugi repede! 


x 


Vulpea o luă pe cea mai scurtă cale şi ajunse înaintea lui Călin 
şi Cuţurel la o răscruce de poteci. 

— Ha, ha, ha, ce bine-mi pare că o să-i păcălesc! se veseli cu- 
mătra frecându-și labele. Îi fac eu să ia altă cale și să ajungă taman în 
bârlogul lui Moş Martin. 

Şi numaidecât scrise pe trunchiul unui copac următoarele cu- 
vinte: „SPRE VRĂJITOARE, POTECA CEA ÎNGUSTĂ”. Mai citi o 
dată, să vadă dacă n-a greşit, apoi se retrase după nişte frunzare. 

Oricine s-ar fi luat după indicaţia ei, ar fi ajuns direct în bâr- 


logul ursului, care era tare furios de-o vreme încoace. 


x 


Peste puţin timp ajunseră acolo Călin şi Cuţurel. 


— Ei, şi acum pe unde-o luăm? întrebă Călin. 

— Cred căă... pe-aici, ori... ori pe-aici, zise Cuţurel arătând când 
spre o cale, când spre alta. 

— Cum „pe-aici, ori pe-aici”, Cuţurel? Ce vorbe-s astea? 

— Dar tu pe unde zici? 

— Ştiu eu? 

— Ia priveşte! strigă Cuţurel arătând spre copacul cu inscripţia. 

Călin începu să silabisească: 

— Spre vră-ji-toa-re... 

— Acum ştiu, urlă Cuţurel atoateştiutor. Înseamnă că pe aici tre- 
buie să mergem! 

— "Taci odată, să vedem ce scrie mai departe! Şi continuă: Spre 
vrăjitoare, po-te-ca cea în-gus-tă. 

— Nu-ţi spuneam eu? Asta-i poteca. Hai să mergem! 

Şi porniră din nou pe poteca ce ducea spre bârlogul ursului, în 
timp ce vulpea nu mai putea de bucurie privindu-i din umbră. 

Abia făcură însă câţiva paşi şi se opriră speriaţi. Nu departe, 
înaintea lor, se auzeau gemete şi mormăituri înfundate. 

— Ce s-aude oare? întrebă înfiorat Călin. Parcă... geme cineva. 

— Ursul! Ursul! urlă Cuţurel. Hai să fugim! 

Într-adevăr, dintre copaci apăru greoi Moş Martin, mergând în 
cârjă, cu o labă bandajată. 

— Stai, Cuţurel! strigă Călin când îl zări pe bolnav. E Moş Martin 
şi are ceva la o labă, săracul! Să-l ajutăm! 

— Cine sunteți voi, bre, şi ce căutaţi în grădina mea? întrebă 
ursul apropiindu-se. 

Cuţurel începu s-o facă pe grozavul, lătrând şi rânjindu-şi colții 


la urs. 

— a mai tacă-ţi gura, şoricarule! se răsti Moş Martin. Că pe mine 
nu mă sperii tu ca pe-o cloşcă! 

— Ba n-am să tac, se viteji iar Cuţurel. Ham, ham, ham! 

— Mă, tu n-auzi? mormăi furios ursul. Taci odată că, de-ţi las o 
labă pe scăfârlie, te prefac în alifie! Pricepi tu? 

— Cuţurel, bagă-ţi botul în frunze şi taci! îl sfătui Călin. 

Moş Martin, după ce află ce căutau cei doi, se arătă grozav de 
pornit împotriva vulpii. 

— Auzi tu, pui de om? îi spuse el lui Călin. Dacă-mi pică în labă 
secătura asta, o fac gumă de mestecat! Pe cuvânt! 

— Moş Martine, se rugă frumos Călin, hai cu noi până la vrăji- 
toare, să-l scăpăm pe tăticul. Şi pe urmă îţi strâng eu câtă zmeură vrei. 

— Cum n-aş merge, suflețelule, oftă ursul necăjit, dar tu nu vezi 
că am o labă mai puţin? Mi-a intrat în ea un spin cât tine de mare şi 
mă mişc tare greu. 

— Chiar aşa mare? se miră Cuţurel. 

— Mă! 

Atât spuse ursul şi se uită la Cuţurel în aşa fel, încât bietul câine 
se făcu una cu pământul... 

— Aşa-i cum îţi zic, puiule, continuă morocănos ursul adre- 
sându-se numai lui Călin. Aşa mă doare de-a focului, de-mi vine... 
să rup cozile la toate javrele din lume! 

Cuţurel se depărtă de urs cât putu mai mult, ascunzându-şi coada 
între picioare. 

— Îţi scot eu spinul, Moş Martine, se oferi Călin. Am învăţat la 
şcoală cum se dă primul ajutor şi... 

— Fugi de-aici, nepoate, că n-ai să poţi. Mă duc la dispensarul 
ciocănitoarei, că ea se pricepe. Mi-a mai scos odată un spin de măcieş 


din măsele. 

— Mă pricep eu şi mai bine, moşule, hai! 

— Mă tem c-o să mă doară, puiule, şi.. 

— Nu vrei să te-adorm? Că nu mai simţi nimic, se vâri iar în 
vorbă Cuţurel. 

— Adică cum să m-adormi, mărunțelule? 

— Bine, bătrâne... îţi dau cu o piatră în cap şi... 

— Aşa vasăzică?... Lasă că te-adorm eu pe tine, jigodie neobră- 
zată, numai să-mi scoată Călin sărăcia asta din labă! Hai, omuleţule, 
încearcă să văd dacă poți. 

Şi se întinse cât era de mare, cu laba bolnavă spre Călin, să vadă 
Cuţurel că el nu se teme. 

Pentru Călin n-a fost deloc greu să-i smulgă spinul. 

Văzându-se sănătos, Moş Martin se ridică şi începu să joace şi 
să cânte plin de voie bună: 

Bat-o focul de roșcată 

Și vicleană! 

O să-i rup coada rotată, 
lar din blană 

O să-mi fac mănuși îndată! 
Și-o să râd de ea 

Ha, ha, ha, ha, ha 

Și-o s-o-nvăţ puţin 
Cine-i Moș Martin! 

lar pe hâda vrăjitoare 

Și haină 

O s-o prind de cingătoare 
Și de-o mână 

Și-o s-o fac sperietoare! 

Râseră împreună de cântecul ursului şi porniră spre casa 
vrăjitoarei. 

Vulpea, care ascultase şi văzuse tot, se îmbrăcă repede într-o 
piele de căprioară şi le striga: 

— Hei, prieteni! Nu mă luaţi şi pe mine cu voi? Că mi-i frică 
singură. 

— O căprioară! zise Călin. S-o luăm şi pe ea! 

— Ia vino mai aproape, leliță, strigă bănuitor Cuţurel. 

— Dar nu-mi faceţi nimic rău? 

— Nu te teme, o încredință Călin. Nimeni nu-ţi va face nici un 
rău. Nu-i aşa? 

— Morr, mort, clătină ursul capul uitându-se pieziş. Dacă zici 
tu, o las... Numai că nu ştiu ce are căprioara asta, că tare i-aş suci eu 
oleacă gâtul! 

— Vă mulţumesc, prieteni, zise vulpea apropiindu-se nu prea 
mult. Și, pentru a vă fi recunoscătoare la toţi, vă voi arăta la fiecare câte 
ceva bun... ie, Căline, îţi voi arăta o comoară sub o stâncă. 

— Eu n-am nevoie de nici o comoară! Vreau să ajung mai repede 
la locul unde se află tăticul. Du-mă acolo! 

Vulpea, care dorea cu orice preţ să-i îndepărteze de pe drumul 
cel bun, se făcu că nu aude vorbele lui Călin şi continuă să se adreseze 
celorlalți: 

— Ţie, Moş Martine, îţi voi arăta un stup plin cu miere... 

— Ei taci! Unde, frumoaso? 

— În Poiana stejarilor. 

— "Tocmai acolo? se supără Cuţurel. Nu ne putem întoarce acum. 

— Ba acum, că mor de poftă! insistă ursul. 

— "Tot acolo este şi un izvor cu lapte dulce, zise vulpea uitându-se 
pe furiş spre Cuţurel. 


— Cu... cu ce?? strănută de poftă Cuţurel. 

— Cu lapte dulce, dragule. 

— Hai mai repede! strigă el nerăbdător. Nu mai pot de sete! 

— Ce-nseamnă asta? se revoltă Călin. Voi aţi uitat că trebuie 
să-l găsim întâi pe tăticul? 

— ÎL găsim după aceea, pui de om, se rugă ursul. 

— Ba acum!... Şi dacă voi nu vreţi, mă duc singur! 

Şi le întoarse spatele la toţi foarte amărât. 

În acest timp Cuţurel se apropie mai mult de căprioară şi se uită 
cu atenţie la ea. 

— Măi, a naibii treabă, zise el nedumerit. Moş Martin, tu ai văzut 
vreodată o căprioară cu coadă așa de mare? 

Şi începu s-o tragă în toate părțile hârâind. 

Vulpea se porni pe ţipete: 

— Stai cuminte, răule! Ce ai cu coada mea? 

— De ce nu dai pace căprioarei, Cuţurel? Ce vrei? 

— Ce căprioară, fârtate? mormăi ursul trăgând pielea căpri- 
oarei de pe vulpe. Tu nu vezi că-i hapsâna de vulpe? Lasă că-i plătesc 
eu acum toate ponoasele! 

Şi o înșfăcă pe cumătră între labele lui strângând-o furios. 

— Iertaţi-mă! lertați-mă! se rugă vulpea. N-am vrut să vă fac nici 
un rău! M-am jucat doar! O să vă slujesc cu credinţă! 

— Eu n-o cred pe mincinoasa asta nici tăbăcită! spuse ursul. 

— Hai s-o legăm şi s-o luăm cu noi, propuse Cuţurel. Să ne arate 
drumul, că ea e sluga vrăjitoarei. 

— Nu vă mai deranjaţi cu legatul, că pot merge şi aşa, se miorlăi 
vulpea. 

Dar nimeni nu se încrezu în ea. Așa că o legară bine cu un curmei 


şi începură s-o tragă după ei. 

Dintr-un tufiş vrăjitoarea văzuse totul şi spuse furioasă: 

— Cum de-a putut zăpăcita asta de vulpe să se lase păcălită 
tocmai de prostănacul de urs şi de un câine bleg? Nu credeam că şi 
vulpile pot fi păcălite! Ce să fac?... Aha! Le voi ieși înainte şi le voi da 
să bea din băutura mea vrăjită, să-i adorm pe toţi! 

Şi fugi repede să facă precum a spus. De altfel casa ei era foarte 
aproape de acolo. 


Între timp cei trei prieteni, ducând vulpea legată după ei, ajunseră 
într-o poieniță. Dar fiecare începu să se plângă că nu mai poate de sete. 
Tocmai atunci zăriră chiar în faţa lor o bătrână, cu fața acoperită de o 
basma, ducând o găleată plină. Era vrăjitoarea. 

— Bună ziua, mătuşică, i se adresă Călin politicos. 

— Să trăieşti, voinicule. Dar unde mergeţi aşa, cu droaia? 

— Ia ne ducem şi noi la vrăjitoare, să-i punem puţin pielea la 
saramură şi să-l scăpăm pe tăticul lui Călin, zise ursul. Mai este mult 
până la ea? 

— Vai, că mult mai aveţi de umblat! Și pe arşiţa asta nu prea cred 
eu s-ajungeţi cu bine. 

Vulpea, care n-o recunoscuse pe vrăjitoare, zărind găleata cu apă 
se repezi la ea şi începu să soarbă hulpav băutura vrăjită. 

— Ce faci, deşteapto? strigă vrăjitoarea la ea. Nu trebuia să bei! 

În aceeași clipă vulpea căzu adormită. 

Vrăjitoarea încercă alt vicleşug. Crezând că ceilalți n-au ob- 
servat nimic, umplu repede un pahar şi i-l întinse lui Călin. De el îi 
era mai teamă. 


— Poftim, voinicule, bea puţin suc de portocale, să-ţi treacă setea. 

Ursul însă, care era numai ochi şi urechi, prinse şiretlicul vrăji- 
toarei şi vărsă paharul înainte de a ajunge la gura băiatului. Se repezi 
apoi la cotoroanţă şi-i smulse broboada de pe cap. 

— Priviţi-o pe hoaţa de vrăjitoare! strigă el. 

Toţi o înconjurară şi se repeziră la ea. 

Vrăjitoarea începu să ţipe după ajutor. Ursul însă o strânse zdravăn 
între labe mormăind: 

— Aşa ţi-i vorba, vasăzică? Nu mai scapi tu din laba mea cât lu- 
mea! Să ne spui imediat unde-i tăticul lui Călin! 

— Nu ştiu nimic de nici un tătic! se zbătu ea. 

— O faci pe uituca? Atunci bea puţin din borşul tău, poate aşa ţi-o 
veni mintea la cap! 

Şi, ajutat de Cuţurel o forță să bea din găleată. 

După primele înghiţituri adormi buştean. 

— Bravo, amice, se veseli Cuţurel strângând laba lui Moş Martin. 

— Ce-aţi făcut, nepricepuţilor? începu să plângă Călin. De ce-aţi 
adormit-o? Cine o să ne mai spună unde-i tăticul? Tăticul meu... tă- 
ticul meu... 


Şi hohotele de plâns nu mai conteneau... 


x 


— Căline! Căline! auzi el o voce cunoscută aproape, aproape. 
Era chiar vocea tăticului său. 

Deschise ochii mari şi se uită nedumerit şi fericit în acelaşi timp. 

Lângă el nu mai erau nici ursul, nici Cuţurel, nici vrăjitoarea... 
ci numai tăticul său. Şi nu se mai afla în pădure, ci în camera lui. 

Tăticul îl luă în braţe şi-l săltă până-n tavan. 

— Tii, ce mare şi frumos te-ai făcut, Căline! 

Din curte se auzea lătratul vesel al lui Cuţurel... Iar Călin era 
mai fericit ca niciodată! 


| PE PRI ARRP 


Undeva, la marginea unui sat, în adâncurile unui codru întunecos, 
cu fruntea veşnic acoperită de nori ameninţători, se ridica Uriaşul de 
cremene. Oricine îl privea, din orice direcţie, se înfricoşa şi pleca din 
preajma lui fără să se mai uite în urmă. Avea o înfăţişare de om hain 
şi de fiară în acelaşi timp, care stă mereu la pândă, gata-gata să se repeadă 
asupra întregii lumi. Ochii şi gura i se căscau aidoma unor hăuri în 
care sălășluiau doar umbrele şi păsările cele singuratice ale nopții. 

Bătrânii din satele apropiate spuneau cu teamă că uriașul ascunde 
în adâncurile sale nenumărați oameni şi alte vietăţi care au îndrăznit 
să se apropie de el mai mult decât le era permis. 

Uneori pământul se cutremura, nori întunecoşi acopereau uriaşul 
şi toată pădurea din jur şi furtuni cumplite dezlănțuiau puhoaie şi 
trăsnete care înfricoşau depărtările. Atunci bătrânii spuneau că uriașul 
e supărat şi-i sfătuiau pe trecători să se ascundă în case pentru a nu da 
ochii cu urgia. 

Nu departe de codrul care adăpostea făptura de cremene şi întu- 
neric a uriaşului, într-un sat rătăcit parcă de restul lumii, trăia o familie 
de oameni nevoiaşi cu mai mulți copii. Părinţii se zbăteau din răsputeri, 


zi de zi şi aproape noapte de noapte, să agonisească cele trebuitoare 

pentru toţi ai casei. Era greu însă, nespus de greu, îndeosebi în vre- 
murile de secetă sau în iernile geroase, care păreau că nu se mai sfârşesc. 

Victor, cel mai mic dintre copiii acelei familii, nu împlinise încă 
6 ani. Era însă foarte inimos, dornic să muncească şi el cot la cot cu 
părinţii săi şi era fericit atunci când reuşea să facă un bine cât de mic 
fraţilor săi mai mari sau altor copii din sat. Ar fi vrut el să facă mai 
multe lucruri bune, dar puterile nu-l ajutau fiind prea mic. 

Într-una din zile, în timp ce Victor își aștepta în faţa porţii părinții 
şi fraţii de la muncă, s-a auzit un vuiet puternic. Niciodată parcă nu 
se auzise prin acele părți un zgomot mai înfricoşător. Uriașul de cre- 
mene s-a acoperit din toate părțile de nori şi începu să trimită spre cele 
patru zări fulgere, trăsnete şi spaime ucigaşe. Victor se înfricoșă şi se 
retrase în casă pentru a nu fi răpit de uriaş. Nu peste multă vreme văzu 
lumea alergând către sat cu ţipete de spaimă. 

— Uriașul de cremene! Feriţi-vă de Uriaşul de cremene! Strigau cu 
toţii încercând să ajungă cât mai repede la casele lor. 

Peste puţin timp Victor îi zări venind în fugă şi pe frații săi... şi pe 
tatăl său... numai pe mama sa nu o văzu venind. Victor ieși nerăbdător 
din curte şi-i întrebă pe fraţii săi: 

— Unde-i mama? De ce nu a venit odată cu voi? 

— S-a dus în codru, să adune fragi pentru tine, i se răspunse. Am 
aşteptat-o cu toţii un timp, dar nu s-a mai întors... 

— Şi nu v-aţi dus după ea? răcni Victor plângând. Și numaidecât 
îl săgetă un gând cumplit: dacă a fost răpită de Uriaşul de cremene? 

Norii se frământau tot mai întunecoşi şi mai amenințători... 

Victor nu intră în casă cu ceilalți... Mai stătu puţin lângă poartă, 
privind zadarnic drumul pe care ar fi trebuit să vină mama lui, apoi 


porni singur să-i iasă în cale. 

Ajunse aproape de pădure, dar mama lui tot nu se vedea venind... 
Mai intră printre copaci fără nici o teamă şi începu să strige: 

— Mamă! Mamă! 

Nu-i răspunseră decât ecourile, parcă şi ele temătoare de furia 
Uriaşului de cremene. Vuietul furtunii începea să se potolească. Doar 
vântul scâncea şi urla printre ramurile stejarilor groşi. Crengile îl loveau 
nemilos peste față, dar el nu se oprea. Chemările pe care i le adresa 
mereu mamei păreau că nu se vor mai sfârşi niciodată. 

După un drum la fel de trist ca umbrele pădurii, se trezi deodată 
lângă Uriaşul de cremene. Se opri câteva clipe temător şi, privindu-i 
rânjetul colţilor de cremene, îşi dădu seama că mama sa fusese răpită 
şi ascunsă în adâncurile de întuneric ale muntelui cu chip de om rău. 
Îşi strigă iar mama, dar nu-i răspunseră decât ţipetele speriate ale 
unei păsări negre, care-şi lua zborul de pe fruntea pierdută în nori. 

Începu să se caţere pe colţurile ascuţite și, după grele sforțări, 
ajunse pe umerii uriașului. Inima îi bătea din ce în ce mai tare. Prin 
gurile peșterilor care se deschideau din loc în loc, se părea că din 
adâncurile uriaşului răzbate un vaier prelung. 

Copilul ajunse până la gura Uriaşului de cremene şi privi îngrozit 
în adâncurile fără de sfârșit ale întunericului. Își strigă din nou mama 
şi i se păru că din acel abis aude răspunsul mamei aidoma unei chemări. 

— Mamăăă! vin la tine! strigă el din toate puterile şi începu să 
coboare fără teamă. 

Înăuntru uriașul era gol și rece... 

Neavând nici un licăr de lumină care să-l ajute la coborâșul atât 


de greu şi plin de pericole, simţi la un moment dat că-și pierde echilibrul 

şi că se prăbuşeşte în gol. Scoase un strigăt prelung şi nu mai simţi nimic. 
Prăbuşirea i-a strivit trupul... Inima sa rămase prinsă de un colț de stâncă 
şi continuă să bată... Numaidecât apoi întreaga făptură a monstrului 
de cremene începu să prindă viaţă. Negurile începură să se risipească 
de peste tot, fața uriaşului se lumină, iar ochii căpătară culori omeneşti. 
Hăurile care se căscau altădată în loc de gură, urechi şi nări se micşorară 
şi nu mai aveau nimic înfricoşător. 


Iar inima copilului continua să bată mereu, mereu, încălzind 
întregul colos de piatră şi făcându-l să se mişte aidoma unei fiinţe vii. 


Pereţii prăpăstioşi se desfăcură în lături, deschizând imense porți 
de lumină, prin care începură să iasă afară oamenii şi toate vietățile 
care fuseseră până atunci prizonierii monstrului. Printre ceilalți 
oameni putea fi văzută şi mama lui Victor ţinând în mână un coșuleţ 
cu fragi. Se grăbea să ajungă acasă, la fiul ei cel mic. 

Fericiţi că au scăpat de robia Uriaşului de cremene, oamenii nu 
observară că monstrul se făcea tot mai mic, tot mai mic, până ce ajunse 
de mărimea unui copil care începu să alerge râzând spre oameni. 

Mama lui Victor auzi o chemare atât de cunoscută şi de dragă: 

— Mamă! 

Se întoarse şi întinse braţele fericită către fiul ei. Oamenii din jur 
îi priveau cu drag şi le aruncau flori. Şi nimeni n-a ştiut atunci că inima 
lui Victor reuşise să îmblânzească Uriaşul de cremene... 

Mult mai târziu după aceea lumea a aflat povestea inimii lui 
Victor şi, pe locul unde altădată străjuia depărtările fiorosul monstru 
de cremene, a ridicat un monument măreț: o inimă de copil bătând 


Mereu, mereu... 


pi A PI ARIS 


Departe, departe, în adâncurile unui codru uriaş, trăia un pui de 
cerb, cel mai viteaz, cel mai frumos și cel mai curajos din câți pui de 
cerb trăiseră vreodată. 

Cerboaica, mama lui, se străduia zadarnic să-l facă să înțeleagă 
că în pădure sunt nenumărate primejdii, că stau mereu la pândă lupi, 
urşi, râși şi alte fiare, că uneori şi vânătorii de cerbi însoţiţi de câini, 
care pot să-l prindă şi să-l ucidă. 

— Mie nu mi-i frică de nimic, mamă! răspundea plin de încre- 
dere şi de mândrie puiul de cerb. Eu pot să fug mai repede decât 
vrăjmaşii mei şi ştiu să mă feresc de vicleniile lor. Și pornea să stră- 
bată din nou pădurea fericit şi râzând către tot ce întâlnea în cale. 

Întreaga pădure îl privea cu drag şi-l urmărea cu ochii frunzelor 
şi petalelor peste tot unde zburda el. 

Ceilalți pui de cerb se înspăimântau când îl vedeau cum aleargă 
fără teamă peste tot şi cum se întoarce de fiecare dată fericit lângă 
mama sa. Şi toţi credeau că, mai devreme sau mai târziu, puiul de 
cerb va fi prins de vreo fiară şi nu se va mai întoarce lângă mama sa. 

— Va pieri sfâşiat de lupi, spuneau cerbii mai bătrâni. 

— Îl vor împușca vânătorii, spuneau cu teamă și îngrijorare 
fraţii săi. 

— Se va prăbuşi într-o prăpastie, că prea aleargă repede, spuneau 
cerboaicele privindu-l înfiorate. 

Dar puiului de cerb nu-i plăcea să audă nimic din tot ce spu- 
neau cei din jurul său. E alerga sprinten până pe ţancurile de deasupra 
norilor, să soarbă fericit din apa albastră a cerului, cobora în salturi 
ameţitoare către poienile blânde şi împăcate cu singurătatea ador- 
mită în liniştea brazilor şi fagilor, îşi oglindea frumuseţea în izvoarele 
limpezi, apoi se odihnea o clipă într-un culcuş de frunze, pentru a 
pleca din nou să hoinărească fără teamă. 

Toată pădurea îl îndrăgea şi-l considera fiul ei cel mai nobil. 

Potecile se deschideau mai line în calea sa, păsărelele se întreceau 
în cele mai frumoase cântece doar pentru el, copacii îi dăruiau umbră 
şi adăpost, iar soarele îi aprindea cele mai luminoase torţe de raze. 

— Cum de nu ţi-e frică de nimic? l-au întrebat odată prietenii săi. 

Puiul de cerb a rămas mai multă vreme pe gânduri, apoi a răspuns 
blând şi liniştit, pentru a-l putea auzi și înțelege fiecare aşa cum trebuie: 

— Cine v-a spus că nu-mi este frică?... Poate mi-e frică şi mie, dar 
nu vreau să mă las doborât de povara fricii... așa cum vă lăsaţi voi de 
cele mai multe ori... Ce-aş mai înțelege din viața mea dacă frica ar pune 
stăpânire pe mine?... Toate frumuseţile și plăcerile vieții mi-ar rămâne 
necunoscute, tot timpul m-ar tortura groaza de clipa care vine şi n-aş 
mai putea nici să dorm liniştit, nici să mă joc, nici să mai doresc bu- 
curiile pe care le trăiesc... Voi nu vedeţi? Cei fricoşi devin slugile 
tuturor şi nu vor putea înțelege niciodată că viaţa nu trebuie trăită 
sub robia nimănui... Şi nu vor putea ajunge niciodată la înţelep- 
ciunea pe care ţi-o dă curajul bine gândit... Şi vor pieri, poate mai repede 
ca mine, fără să priceapă nimic din farmecul vieții... Frica e cel mai mare 
duşman al oricui şi e mai de temut decât lupii, urșii sau alte fiare! 

Prietenii puiului de cerb au rămas pe gânduri mai multă vreme 
privind cu admiraţie piscurile, culmile însorite şi poienile de lumină 


care se oglindeau atât de frumos în ochii săi... 


OMloy Sopnană năgbănanul 


Cine n-a auzit de Moş Ispravă? Aproape toţi copiii din orașul 
nostru, mai ales cei care sunt mai poznaşi şi mai neastâmpăraţi, au 
avut de-a face, într-un fel sau altul, cu Moş Ispravă. Lasă că nici cei 
leneşi, mofturoşi sau mincinoşi nu au fost trecuţi cu vederea de Moş 
Ispravă. Nu pun însă mâna-n foc că nu or fi unii copii care să nu fi 
auzit de el. Dar, la urma urmei, cine-i Moş Ispravă, de se face atâta caz 
pe seama sa? În primul rând este un moş veritabil, cu barbă, mustăţi, 
cu plete albe, cu... ochi şireți şi cu un zâmbet aparte, care-l însoţeşte tot 
timpul, cu o voce blajină, dar şi ascuţită uneori, adică atunci când e 
cazul. Și acest Moş Ispravă răsare întotdeauna pe negândite atunci 
când cineva (mă refer la copii!) a făcut câte o năzbâtie. Dar, la drept vor- 
bind, care copil din această lume se poate lăuda că nu a făcut nici o 
năzbâtie? Arătaţi-mi unul singur de acest fel, că-i fac statuie de aur! Pe 
cuvânt. Uite, de pildă Ancuţa. Toţi care o cunosc, o laudă că-i cuminte, 
ascultătoare, ordonată şi... ce să mai zic, toți cei apropiaţi spun despre 
ea numai cuvinte de laudă. Ei, vedeţi cum stă treaba? E uşor să lauzi 
pe cineva fără să-l cunoşti. Întrebat-a însă cineva vreodată pe bunicuţa 
Ancuţei despre ea? S-ar putea însă prea bine ca şi bunica, din prea 


mare dragoste pentru Ancuţa, s-o scoată pe această „cuminţenie a 

pământului”, cum îi place ei să-i spună, fără nici o pată. Din acest 
motiv voi înceta să mai folosesc vorbe goale, fără să fie acoperite de 
fapte reale. Tot ce vă spun eu acum mi-a fost povestit, cuvânt cu 
cuvânt, chiar de Moş Ispravă năzdrăvanul. 

Într-una din zile, Ancuţa se juca în camera ei cu mingea. Auzi 
tu, cu mingea în cameră! Şi, cum se juca ea aşa, nu ştiu cum aruncă 
mingea mai repezit, mingea loveşte o vază de pe şifonier, vaza cade 
peste oglinda de la toaletă, iar oglinda peste un borcan cu miere de 
albine, pus acolo de bunica puţin mai înainte. Tii, ce grozăvie! Şi toate 
s-au făcut țăndări, iar mierea a început să se prelingă peste covor şi 
parchet... Doamne, fereşte pe bieţii copii de asemenea nenorociri! Ancuţa 
a rămas stană de piatră. Ce să-i spună şi cum să-i spună ea bunicăi 
despre o asemenea grozăvie?... Noroc că bunica era plecată în piață 
şi n-a văzut nimic. Ancuţa se gândi ce se gândi și numaidecât găsi pe 
cine să dea vina: pe pisică. Sigur că da! Ea trebuie să-şi capete papara 
pentru pozna aceea. Pisica însă nu era în cameră. Ancuţa ieşi afară, 
se uită jur-împrejurul casei, dar degeaba. Pisica nu răspunse nici 
măcar la chemările insistente ale fetiţei. Deodată, chiar în faţa ei 
răsări ca din pământ moşul despre care v-am vorbit. Dar Ancuţa nu-l 
mai văzuse până atunci. Ba chiar s-a speriat când l-a văzut atât de 
aproape şi a vrut să intre în casă. 

— Nu te teme, fetiţo, îi vorbi cu blândeţe. Ai pierdut ceva? 

— Da... adică nu! se fâstâci Ancuţa. 

— Da sau nu? întrebă nedumerit moşul. 

— Nu...adică... da...am pierdut o pisicuţă. N-aţi văzut-o? 

— O pisicuţă? Nu cumva e cea de colo? întrebă moşul arătând 


către o pisicuţă care se îndrepta spre pădure. 

Ancuţa, văzând că pisicuţa vrea să intre în pădure fără să-i asculte 
chemările, tot mai insistente, se luă după ea şi intră între copaci. Prin 
acea pădure nu mai fusese decât o singură dată cu bunica după fragi. 
Dar cât de mare şi de încărcată de umbre i se păru în acele clipe 
pădurea! După ce mai alergă o vreme printre copaci, se trezi într-un 
desiş întunecos în care nu se zărea nici o potecă. Cum de ajunsese oare 
într-un asemenea loc plin de spaime? 

— Măi, a naibii treabă, spuse fetița înfiorată... Oare pe aici n-or 
fi cumva urşi şi lupi? 

În acea clipă zări pisicuţa. Stătea pe o stâncă şi torcea indiferentă 
la prezența Ancuţei. Fetiţa vru s-o ia în braţe şi să se întoarcă acasă, dar 
pisica se căţțără într-un copac spunând cu glas omenesc: 

— Nu mai merg cu tine nicăieri! Eşti o mincinoasă şi vrei să-mi 
faci rău, fără să am nici o vină! 

— Aşa ţi-i treaba, vasăzică?... Bine! 'Te prind eu acasă! şi se întoarse 
să plece către casă singură. Abia făcu câţiva pași şi văzu un lup foarte 
aproape de ea. 

— Auu! Ajutor!... strigă ea îngrozită. 

— De ce strigi degeaba după ajutor, fetițo? clămpăni lupul. 

— Pentru că am auzit că tu faci rău altora! răspunse Ancuţa şi 
vru să treacă mai departe. 

Lupul, însă, îi răsări din nou în cale rânjind fioros. Ba, mai mult, 
lângă el apărură nenumărate vietăţi ale pădurii: urşi, cerbi, căprioare, 
veveriţe... ce mai, toate făpturile care trăiesc în pădure. Fetiţa se răsti 
la ele: 

— Daţi-vă la o parte, să trec! 

— Nu ne dăm, până nu ne spui de ce ai venit în pădure, răspunse 


lupul. 

— Am venit cu treburi! răspunse Ancuţa. Şi nu stau de vorbă 
cu fiare precum lupul. Eu sunt o fetiță miloasă şi nu fac rău nimănui, 
să ştiţi! 

Toate vietăţile din jur începură să hohotească. 

— De ce râdeţi? întrebă nedumerită Ancuţa. 

— De gogomăniile pe care le spui, mormăi ursul. 

— Miloasă, tu? sări cerbul. Dar ce voiai să-i faci pisicii? 

— Eu?... Nimic! minţi Ancuţa. Voiam s-o duc înapoi acasă, atât. 

— Bravo, mormăi ursul tot mai îmbufnat. Ia înseamnă pe o frunză, 
Urechilă, se adresă el iepuraşului. Unu: nu vrea să spună adevărul; 
doi: spune minciuni cu ghiotura. 

— Ba, eu nu spun minciuni! îl contrazise fetița. 

— Ascultă, fetiţo, începu cerbul domol, noi am venit cu toţii 
aici pentru a o apăra pe sărmana pisică, pe care tu o învinuieşti degeaba. 
Ai vrut să dai vina pe ea că a spart veioza, oglinda și borcanul cu miere. 
Aşa-i? 

— Nu!... Adicăăă... 

— Notează, Urechilă: altă minciună, spuse ursul. 

— Păi eu... eu... şi Ancuţa începu să plângă cu șapte rânduri 
de lacrimi. Vietăţile pădurii se uitară unele la altele cu înțeles. Mi-era 
frică să-i spun bunicii ce-am făcut, reluă fetița printre lacrimi. De aceea 
am vrut să dau vina pe pisică... Dar n-aș fi vrut să-i facă nimeni 
vreun rău. 

— Notează, Urechilă! A spus adevărul. Ei, aşa mai merge. Dar 
bunicii îi vei spune adevărul? 


— Sigur că da! Cum ajung acasă cu pisica, le spun la toți adevărul. 

— Asta-i şi mai bine! mormăi iar ursul îmbunat. Notează, Ure- 
chilă, că le va spune la toţi adevărul și că de azi înainte... ia spune, ce 
vei face de azi înainte, fetiţo? 

— N-o să mai spun niciodată minciuni şi... şi... n-o să mai fiu 
rea. 

— Iar acum nu mai plânge! i se adresă pisicuţa coborând din 
copac. Hai să mergem acasă! 

Ancuţa îşi şterse lacrimile fericită. Când deschise ochii însă, 
văzu că nu se mai află în pădure, ci în grădina de lângă casă, culcată 
pe un pled alături de pisică și de minge. Totuși... ducând mâna la 
ochi, îşi dădu seama că plânsese. Asta însemna că nu visase. Undeva, 
într-un frunzar apropiat, i se păru că-l zăreşte o clipă pe moşul cu 
care stătuse de vorbă nu cu mult timp mai înainte. Acesta îi zâmbi 
poznaș şi apoi dispăru. În acel moment de ea se apropie bunica. 

— Ce-i cu tine? De ce ai plâns? o întrebă ea nedumerită. 

— Bunică, eu... şi începu să plângă şi mai tare... hai să-ți arăt 
ceva în cameră... dar te rog să mă ierţi, bunică... 

Ajungând în cameră, Ancuţa rămase de-a dreptul înmărmurită. 
Nu mai ştia ce să creadă. Atât oglinda de la toaletă, cât şi borcanul, şi 
vaza, erau toate întregi şi la locul lor. 

Bunica se opri în faţa oglinzii şi-i spuse fetiţei: 

— Ce vrei să-mi arăţi? Că ești murdară toată pe față şi pe mâini? 
Ia priveşte-te o clipă în oglindă să vezi cum arăţi! 

Ancuţa se uită prelung în oglindă, dar nu ca să vadă cât este de 
murdară, ci pentru faptul că în apele limpezi ale cristalului i se păru 


că-l vede din nou pe Moş Ispravă făcându-i cu ochiul... 


Cel mai mare dintre fraţii lui Mitel era vânător amator. Aproape 
că nu era sărbătoare când să nu-şi ia tolba şi arma de vânătoare şi să 
nu plece pe coclauri. Mitel nu se uita niciodată la animalele ucise aduse 
de fratele său. Prefera să închidă ochii şi să plece din casă. Ba, uneori, 
îi venea să plângă de tristeţe când privea ochii rămaşi deschişi ai iepu- 
rilor sau ai altor vietăți vânate. Fratele lui Mitel, cunoscând cât de mult 
iubeşte sălbăticiunile, s-a hotărât să-i facă o surpriză. Când descoperi, 
în bârlogul unei ursoaice, un ursuleț abia venit pe lume şi rămas, nu 
se ştie din ce cauză, fără mamă, l-a pus într-un sac şi l-a dus acasă. 
Tii, ce mare bucurie pe Mitel! Nimeni n-a fost mai fericit ca el în acele 
momente. I-a cerut mamei o tetină şi o sticlă şi a început să hrănească 
ursulețul cu lapte. Acesta nu se mai sătura de supt şi mereu mormăia 
să i se mai dea o porţie. Locuind într-un sat, părinţii săi aveau două 
vaci cu lapte şi deci putea să-l hrănească pe ursuleț fără grijă. Astfel 
ursulețul începu să crească și să se ataşeze de toţi cei din casă, dar 
îndeosebi de Mitel, care-l atrăgea în fel de fel de jocuri. Cât era grădina 
de mare, toată devenise terenul lor de năzdrăvănii. 

Încă din ziua când ursuleţul fu adus în grădină, se născu o pro- 
blemă foarte greu de rezolvat. Câinele Gruia nu putea accepta cu nici 
un preț prezenţa ursuleţului în grădină. Lătra la el aproape tot timpul şi, 


dacă ar fi putut intra în grădină, lupta dintre cei doi s-ar fi sfârșit în mod 

tragic. Ce era de făcut? Mama lui Mitel a spus nu o dată că ursulețul 
trebuie dus iar în pădure sau într-o grădină zoologică, întrucât mereu 
vor fi probleme din cauza lui. Mitel însă se opuse cu toată tăria. Cu 
cine să se mai tăvălească el toată ziua prin grădină şi cu ce să se mai 
laude în fața celorlalţi copii din sat? Aşa că Gruia fu legat într-o cuşcă 
din spatele casei, pentru a nu mai vedea ursuleţul. 

Iar timpul trecea şi ursuleţul devenea tot mai mare și dolofan. 
De la o vreme începu să mănânce şi pâine, resturi de la masă şi alte 
bucate. Mult s-a mai mirat Mitel când i-a dus într-o zi o bucată de carne 
de vițel şi l-a asistat la ospăț. Parcă în acele clipe nu mai era prietenul 
jucăuş de altădată... devenise arțăgos, mormăia mereu în timp ce 
rupea din carne şi-l privea pe Mitel cu ochi duşmănoși. 

— De ce o fi oare aşa de lacom după carne? se întrebă Mitel 
nedumerit şi de ce gustul cărnii îi schimbă atât de mult felul de a fi? 

Această întrebare i-a pus-o mai apoi fratelui mai mare, vânătorul. 

— Pentru că-i dornic de carne, de aceea! răspunse fratele. Urşii 
sunt şi carnivori şi nu o dată vânează alte animale pentru a se hrăni 
cu carnea lor. Să ştii tu că prietenia nu ţine de foame la nici un animal. 
Fii atent cu ursulețul tău, că poţi avea surprize neplăcute! 

Răspunsul fratelui l-a neliniștit şi-n același timp l-a îndurerat 
pe Mitel. 

Pentru a evita orice surpriză neplăcută, Mitel nu-i mai oferi din 
acea zi carne crudă. 

La începutul toamnei din acel an una dintre surorile lui Mitel 
se mărită. Nunta era programată într-un oraş la o distanţă de peste 
200 de kilometri. Acest eveniment îi ridică lui Mitel mari probleme. 
Cine va avea grijă de ursuleț aproape două zile. Părinţii au propus să 


stea în casă o vecină. Dar Mitel, de teamă ca nu cumva vecina să-i 

dea drumul ursuleţului în pădure, spuse părinţilor că-i va lăsa el de 
mâncare şi apă din belșug. Zis şi făcut. Despărțirea de ursuleţ a fost 
cât se poate de tristă. 

Toată familia a plecat la nuntă cu o mașină. Şi totul a fost frumos 
pentru fiecare. Numai pentru Mitel a fost un chin. Gândul la ursuleţ 
nu-i dădea linişte deloc. 

În după-amiaza celei de-a doua zile de după nuntă au plecat 
îndărăt spre casă cu aceeași maşină condusă de fratele mai mare. 
Înainte de a intra într-un târg însă, se produse o pană la motor. Fratele 
care conducea, încercă să repare defecţiunea, apoi spuse cu năduf: 

— A naibii rablă! S-a defectat carburatorul! 

Alt necaz pentru bietul Mitel... Cu ajutorul unui tractor de pe 
câmp maşina fu tractată până în târg. Acolo însă nu era pe atunci 
nici un atelier auto şi nici nu era vreun magazin cu piese de schimb. 
Toată familia fu nevoită să caute o gazdă unde să poposească până va 
fi reparată maşina. 

De cum auzi că nu se poate şti când vor ajunge acasă, Mitel 
începu să suspine şi să nu-şi mai găsească loc. Nimic nu-l îngrijora mai 
mult ca puiul de urs rămas singur atâta vreme fără destulă mâncare 
şi apă. 

— Ce face el singur atâta vreme? se întrebă disperat Mitel. Dacă 
Gruia rupe lanţul şi sare în grădină şi-l omoară? Nu mai bine rămâneam 
eu singur acasă? 

E greu de descris tot amarul pe care îl trăia în acele momente 
Mitel. 

În ziua următoare, cu chiu cu vai, maşina fu reparată şi plecară 
cu toții destul de îngrijoraţi spre casă. După alte peripeții, au ajuns în 


sat aproape de căderea serii. 

De cum a intrat pe poartă, Mitel s-a repezit glonț în grădină să 
vadă ce face ursulețul. Acesta însă îl primi mormăind nemulțumit. 
Pesemne că astfel îi reproşa prietenul său că l-a lăsat prea multă vreme 
fără apă şi mâncare. Mitel, de bucurie că-l vede sănătos, s-a repezit la el 
încercând să-l determine să se joace ca altădată. Ursuleţul însă continua 
să mormăie şi nu se prindea nicidecum la joacă cu copilul. Atunci 
Mitel îl prinse în braţe şi încercă să se rostogolească cu el în iarbă. 
Fără să vrea însă, a făcut o mișcare, greșită şi s-a zgâriat destul de tare 
de un colţ al ursuleţului. Imediat a început să-i șiroiască sângele şi simţi 
o durere ascuţită. Ursuleţul însă, în clipa în care a văzut sânge pe mâna 
lui Mitel, s-a repezit spre el mormăind şi părând mai furios ca niciodată. 
Iar ochii săi nu mai erau cei pe care-i ştia Mitel, blânzi şi jucăuşi. 
Deveniseră fioroşi și chiar ameninţători. În clipa în care ursulețul s-a 
repezit spre Mitel, acesta s-a retras îngrozit spre portiță. Ochii fiarei 
îl urmăreau răutăcioşi şi dornici de sânge... Mitel începu să plângă 
mocnit şi total nedumerit de tot ce se petrecea. Se duse în bucătărie, se 
spălă de sânge, apoi luă mai multe bucăţi de pâine, carne şi alte resturi 
de alimente pe care le găsi pe masă şi se duse să i le ofere ursuleţului. 
Suspinele însă nu i-au încetat nici o clipă. După ce ursuleţul termină de 
mâncat, se mai potoli şi se îndreptă recunoscător spre Mitel. Dar copilul 
nu-l mai privi în ochii în care cu câteva momente mai înainte zărise 
fiara... Îşi chemă fostul prieten să-l urmeze până la portiţa care da spre 
pădure... O deschise plângând și-l împinse pe ursule afară din grădină. 
Acesta ieşi nedumerit între copaci şi aşteptă să vină aproape şi prietenul 
său. Mitel însă nu-l mai privi. Închise portița fără măcar să întoarcă o 
singură dată ochii către ursuleţul care-i fusese atât de apropiat... 
Descoperise în el fiara pădurii, care nu ştie de prietenie decât atâta timp 
cât e sătul... 

Şi, din acea zi, Mitel nu mai deschise niciodată portiţa care dădea 
spre pădure... 


Când gâdili un copac, râde întreaga pădure, tot aşa cum, atunci 
când tai un copac, plânge toată pădurea. Că şi pădurea e vie, ca şi noi. 

Ancuţa, Trică şi Mitel, colegi la şcoala din sat, fiecare de 11 ani 
împliniţi, iubeau pădurea ca pe propria lor casă. Ei participaseră, 
alături de alţi copii din sat, la plantatul puieţilor prin locurile pustiite 
de hoţii de copaci. Ei bine, cu prilejul acelor zile de muncă, au ajuns 
şi la străvechea cetate din Ponor şi au ascultat povestea acelor ruine 
chiar din gura profesorului de istorie. 

— Această cetate, şi-a început profesorul povestea, datează cu 
mult mai înainte de domnia lui Ştefan cel Mare şi Sfânt. Acesta însă a 
refăcut-o cu noi fortificaţii, pentru a-şi aduce aici în vremuri de cumpănă 
familia. Şi tot aici, mai spuse profesorul, aducea spre păstrare visteria 
țării şi multe avuţii pentru a nu cădea în mâinile duşmanilor ţării... 

Cei trei copii sorbeau fiecare cuvânt al profesorului și li se aprinseră 
ochii de curiozitate să ştie cam ce fel de avuțţii fuseseră ascunse în 
tainiţele cetăţii. 

— Desigur aur, diamante, brățări, coliere... gândi Ancuţa. 

În încheierea poveştii sale, profesorul mai spuse: 

— Cine ştie dacă prin una din hrubele acestei cetăți nu se află şi 


azi ascunse bogății din acea vreme! 

Atâta le-a trebuit să audă celor trei copii. Păi ce altă chemare putea 
fi mai ispititoare pentru ei? Aşa că, încă de a doua zi, doar se aflau în 
vacanţa mare, porniră să caute comorile din hrubele cetăţii. Astfel a 
început cea mai grozavă aventură din viaţa lor. Au hotărât dinainte 
ca fiecare să ia cu sine câte o cazma şi de-ale mâncării. N-are rost să 
vă mai spun cât s-au chinuit, sărmanii, să sape în diverse locuri şi cât 
au răbdat de sete, întrucât nu se afla apă prin apropiere. E destul să 
spun doar că, după mai multe încercări, Ancuţa a descoperit sub o 
lespede intrarea într-o grotă. Tii, ce surpriză pentru toţi! Avusese 
dreptate profesorul! Aşa că se opintiră cu toţii, dădură lespedea la o 
parte și pătrunseră în hrubă, neuitând să tragă lespedea la locul ei. În 
hrubă era întuneric beznă, şobolani şi alte bâzdâgănii. Noroc că Ancuţa 
luase de acasă lanterna bunicii. Şi, pâş-pâș, cu icnete şi țipete de spaimă, 
își făcură drum către lumea adâncurilor. La un moment dat s-a auzit 
un zgomot. 

— Voi ce credeţi c-a putut fi? întrebă Ancuţa cu glas sugrumat. 

— O fi tunat afară, presupuse Trică. 

— Ba, eu cred că s-a luat cineva pe urmele noastre, spuse Mitel 
temător. 

Cu toată frica ce-i înghesuia, cei trei îşi continuară drumul şi... 

— Doamne, ce poate fi aici? ţipă Ancuţa arătând cu degetul către 
un fel de încăpere largă în care, la lumina lanternei, descoperiră nu- 
meroase lăzi mari acoperite cu praf şi pânze de păianjen. 

— Extraordinar! Fantastic! Nemaipomenit! începu să strige care 
mai de care. Suntem bogaţi! încheie Mitel strigătele de bucurie arun- 
cându-şi fesul în tavan. 

În acea clipă, în spatele lor se auzi o bubuitură surdă. Când în- 
toarseră privirile, uimirea lor se transformă într-o groază de nestăvilit. O 


stâncă uriaşă se prăbușise închizând drumul pe care veniseră. 

— Nenorocire! ţipă Ancuţa. Suntem prizonierii întunericului! 
Nu mai avem pe unde ieşi de aici! 

— Comori ne-au trebuit? Comori am găsit! făcu Trică haz de 
necaz. Aici ni se sfârşesc zilele! 

Şi, colac peste pupăză, bateria de la lanternă dădu semne de 
oboseală. 

— Dacă rămânem pe întuneric în fundătura asta? suspină Ancuţa. 

Şi, ca şi cum temerile ei ar fi fost auzite de un spirit al răului, 
lanterna mai pâlpâi puţin, apoi rămase oarbă. Toţi începură să ţipe după 
ajutor, dar cine să-i audă? După ce obosiră strigând şi plângând, se 
aşezară puţin să se odihnească. 

— Oare o să murim aici? întrebă Mitel cu gura altuia. 

— "Taci, piază rea! Cum poţi vorbi aşa? îl repezi Ancuţa. Hai mai 
bine să căutăm peste tot cu atenţie... poate găsim vreo ieşire. 

Şi porniră cu toții, mergând în coate şi-n genunchi, să exploreze 
adâncurile vrăjmaşe. Mereu însă se simţea în aer o mişcare curioasă, 
dar fiecăruia îi era teamă să întrebe despre ce poate fi vorba. Până la 
urmă, însă, Trică nu se mai putu abţine şi întrebă în şoaptă: 

— Voi n-aţi simţit ceva plutind în jurul nostru? 

— Ia uite ce mare descoperire! îl luă în râs Ancuţa. Ce, e mare 
lucru să pricepi? Eu cred că e un curent de interior. 

— Na, că ne-ai dat gata cu ştiinţa ta! Ce curent de interior? se vâri 
şi Mitel în vorbă. Eu pun pariu cu oricine că e vorba de lilieci! Nu auziți 
cum chițcăie uneori ca şoarecii? 

— Doamne, fereşte! se îngrozi Ancuţa. 

— În cazul ăsta, ia staţi puţin, crescu vocea Trică. Dacă sunt cu 
adevărat lilieci şi circulă pe aici, înseamnă că au pe unde să iasă afară. 


Deci există o ieşire. la haideţi să căutăm mai cu atenţie! 

Şi începură cu toţii să caute cu şi mai mare încordare lovindu-se 
de pereții de stâncă, zgâriindu-se şi suferind cumplit de sete. Li se părea 
că au trecut zile întregi de când nu mai băuseră apă. După mai multă 
vreme de chinuri şi căutări, zăriră o luminiţă cât un licurici. Se apropiară 
temători de acel loc şi descoperiră în peretele de stâncă o fisură cât să 
poți vâri un braţ. Respirară toţi şi începură să lovească cu cazmalele în 
perete. Spărtura din zid se făcu tot mai mare şi, privind afară, îşi dădură 
seama că deja se făcuse noapte. Curând reuşiră să se strecoare cu toții 
afară. Nimeriră pe un pârâiaş cu marginile abrupte şi pline de mărăcini. 
Dar nu le e mai era teamă de nimic. Erau liberi. Băură apă pe săturate şi 
începură să chiuie fericiți. Deodată se auziră strigăte nu prea depărtate. 
Părinţii fiecăruia şi mai mulți oameni din sat porniseră în căutarea lor 
de cum înserase. După ce s-au întâlnit cu toţii şi după ce au fost 
plefturiţi cum se cuvine că au născut o asemenea neliniște în tot satul, 
au pornit spre casele lor. Când a intrat pe ușa casei, Ancuţa începu să 
plângă de bucurie şi, îmbrăţişându-şi părinţii, spuse cu cea mai mare 
convingere: 

— Nici o comoară de pe lumea asta nu poate fi mai scumpă şi mai 
dragă ca întoarcerea la casa ta şi la cei dragi! 

Alertaţi de spusele copiilor referitoare la descoperirea de la cetate, 
mai mulți săteni însoţiţi de primar și de doi poliţişti au urcat a doua zi la 
cetate. Conduși de Trică şi Mitel, Ancuţa nemaivrând nici măcar să 
audă despre așa ceva, ajunseră cu toţii cu mari greutăți la locul comorii. 
Când desfăcură lăzile descoperiră obuze de tun, grenade, cartuşe şi mai 
multe cutii cu dinamită, toate din al Doilea Război Mondial. 

— Halal comoară! zise cu ciudă Ancuţa, după ce află despre ce era 


vorba. Ia uite pentru ce era să murim noi de sete și de frică! 


E ARE sait 


Deseori, în drumul său spre casa pădurarului, unde locuia Mioara, 
prietena ei cea mai bună, Ancuţa trecea pe la marginea pădurii. Nicio- 
dată însă nu intra singură printre copaci. 

În poveştile pe care le asculta în fiecare seară, afla fel de fel de 
lucruri despre zâne, feţi-frumoşi, pitici, dar, totodată, i se povestea şi 
despre zmei, căpcăuni, lupi, vulpi şi alte făpturi care fac rău şi Ancuţa 
avea frică de ele. Totuși dorea nespus de mult să intre odată în pădure. 

Într-o zi, pe când mergea din nou spre Mioara, pădurea, privită de 
pe cărare, părea mai frumoasă ca niciodată. Era cald şi Ancuţa păşea 
încet, însoţită de cântecele păsărelelor şi greieraşilor. O clipă se opri şi 
se culcă în iarba deasă şi îmbietoare. Erau atâtea flori în jur!... În- 
chise ochii şi trase adânc în piept parfumul florilor... Când se ridică 
în picioare, îi făcu impresia că se află cu totul în altă parte. Pădurea părea 
mai aproape, mai mare, mai altfel decât o ştia ea... Cum de ajunsese 
oare acolo?... N-a rătăcit cumva cărarea ce duce spre casa pădurarului?. .. 
Se uită uimită în toate părțile, dar cărarea nu mai era. Nici urmă de 
cărare, nicăieri. La început îi fu frică şi vru să fugă înapoi. Dar pe 
unde venise? Nu putea pricepe. Iarba nu mai păstra urmele paşilor 
săi. Se urcă pe o moviliţă şi se uită din nou în toate părţile. Nu se zărea 


decât pădurea, iar de partea cealaltă câmpia întinsă, pierdută în zare... 

Cum sta așa pe moviliţă şi se uita nedumerită în jur, auzi un glas ce 
venea din adâncul pădurii: 

— Ancuţaa! 

Se întoarse speriată şi se uită printre copaci, dar nu zări pe nimeni. 
Cine o strigase oare? 

— Ancuţaa! răsună iar glasul. 

— Cine mă cheamă? întrebă ea încet, ghemuindu-se lângă o 
stâncă din apropiere. 

— Eu, nu mă vezi? 

Glasul se auzise acum aproape, aproape, chiar lângă copacii din 
faţa ei. Dar acolo nu era nimeni. 

— Nu te văd... unde eşti? 

— Aici! 

Şi, chiar de după stâncă, păşind încet, cu braţele întinse spre 
Ancuţa, apăru o zână. Fetiţa o privi la început cu teamă, apoi, văzând 
că râde la ea şi că e atât de frumoasă, nu-i mai fu frică de nimic. Zâna 
era îmbrăcată într-o rochie lungă până în pământ, ţesută toată din 
fire strălucitoare, iar pe frunte purta o coroniță de albăstrele. Pletele 
lungi îi ajungeau până la brâu. Ancuţa rămase încremenită şi nu ştia 
ce să admire mai întâi. Niciodată nu văzuse o zână cu adevărat. 

— Mă cunoşti, Ancuţa? o întrebă zâna râzând. 

— Da, a murmurat fetiţa în neştire, deși nu o mai văzuse niciodată. 

— Ştii cum mă cheamă? 

— Da... eşti o zână... 

— De unde ştii? 

— Din poveştile bunicii... de acolo ştiu cum arată zânele. 

— Eu sunt Zâna pădurii, fetița mea. 

Şi începu să cânte atât de frumos, încât Ancuţei îi părea că visează: 

Printre arbori şi izvoare 
Eu dau florilor culori, 


Panănea fericirii 225 
Îngrijesc de căprioare 
Și de cerbii călători. 
lepurași și iezi se-adună 
Să se joace lângă mine; 
Eu sunt prietena lor bună 
Și îi apăr de jivine. 
Vin la mine păsărele, 
Veverițe şi arici, 
Să alerge prin vâlcele 
Cu mioare și pitici. 

— Dar nu te temi de lupi? întrebă Ancuţa. 

— Nu mă tem. Pe mine mă apără Făt-Frumos, veselul Păcală şi 
alți prieteni din pădure. 

— Şi unde e casa ta? 

— Am un palat în vârful muntelui, pe care nu-l vede nimeni, 
niciodată, decât numai copiii cuminţi şi prietenii mei din pădure, cei 
care mă iubesc. 

— Şi eu te iubesc, spuse Ancuţa convinsă. 

— Ştiu... de aceea ţi-am ieşit în cale. 

— Dar ce pădure-i asta? 

— E pădurea vrăjită, fetița mea... în ea trăiesc toate făpturile de 
care ai auzit pomenindu-se în poveşti. 

— Cum, tot aici trăiesc şi zmeii? se înfioră Ancuţa. 

— "Tot aici... Dar să nu-ţi fie frică de nimic. Uite, ţine această 
minge fermecată. Cât timp o vei avea în mâinile tale, nimeni nu-ţi va 
putea face nici un rău. 

— Nici zmeii? întrebă temătoare Ancuţa. 

— Nici ei. lar dacă se va întâmpla să te necăjească cineva, toţi 


prietenii mei îţi vor sări în ajutor... Şi acum poți intra în pădure fără 

teamă. Vei vedea multe lucruri minunate, de care-ţi vei aduce aminte 
toată viaţa. 

Şi, în aceeaşi clipă, zâna dispăru, de parcă nici nu fusese acolo. 
Ancuţa o căută cu ochii în toate părţile, înconjură stânca, dar zâna 
nu mai era... Nu mai ştia ce să creadă. Se frecă la ochi, îşi pipăi fruntea, 
dar totul rămase neschimbat... Cu cine vorbise ea? Începu să se 
îndoiască de prezenţa zânei, dar chiar atunci își dădu seama că ţine 
în mâini mingea fermecată. Înseamnă că nu visase şi că totul fusese 
la fel de adevărat ca florile care o înconjurau. Deci stătuse de vorbă 
cu Zâna pădurii! Era așa de bucuroasă, că nici măcar nu mai ştia ce 
să facă. Porni câţiva paşi împinsă parcă de o mână nevăzută, şi se 
trezi în adâncul pădurii... 

Tii, ce pădure minunată!... Niciodată până atunci nu văzuse 
atâtea frumuseți la un loc. Peste tot erau flori de toate culorile, izvoare 
cu ape limpezi, în care razele de soare se jucau cu peştişori argintii, 
poieniţe prin care se puteau vedea păuni, căprioare şi veveriţe... şi 
nimeni nu se temea de ea. Nici ea nu se temea de nimic. Un iepuraş, 
de care auzise că fuge şi de umbra lui, veni chiar lângă ea. Ancuţa îl 
mângâie bucuroasă pe frunte şi pe urechile lungi şi moi ca o catifea. 

— Dar ce ai? De ce plângi? îl întrebă fetiţa, observând că are ochii 
umezi de lacrimi. 

— Mi-i frică să nu mă prindă, răspunse iepuraşul tremurând. 

— Cine să te prindă? 

— Cine?... Vai şi-amar de mine! 

O să-ţi spun povestea toată: 
Calea tot mereu îmi ține 


Vulpea crudă şi şireată. 


Și de lup îmi este teamă, 


Dar de vulpe și mai tare, 

Că ea vrea, de bună seamă, 
Să mă pună pe frigare! 

— Aşaa? zise Ancuţa furioasă pe vulpe, lasă c-o-nvăţ eu minte pe 
vicleană! Hai cu mine şi nu te mai teme! Dar tu nu ai nici un prieten? 

— Am destui: aricii, veveriţele, căprioarele, păunii, dar cu toţii 
ne temem de vulpe. Ieri a prins un ied și, dacă nu ţipa să-i sară în 
ajutor moșul Cerb, nu ştiu ce s-ar fi întâmplat. 

— l-auzi ce răutăcioasă! se necăji tare Ancuţa, dar... 

Am eu ac de-al ei cojoc: 
Cum o văd, n-o las deloc; 
O să-i rup îndată coada, 
Să se-astâmpere neroada! 

Nici nu apucă însă să termine bine vorba, că vulpea îşi şi arătă 
colții de după un tufiş. lepuraşul o zări primul şi încercă să fugă în altă 
parte. 

— Stai! l-a oprit Ancuţa. Eu nu mă tem de ea! 

Şi, punând mâna pe o creangă, o aruncă drept în vulpe strigându-i: 

— Să pleci din calea mea, hoaţă vicleană, că altfel e vai şi amar 
de tine! 

Vulpea şi-a arătat din nou colții şi, după ce o luă la fugă, strigă 
spre cei doi: 

— Aşa? 

M-aţi lovit? Ei bine, lasă 
Că vă știu eu pe-amândoi! 
O să-l chem pe lup de-acasă 
Să vă prindem în zăvoi! 
Dar Ancuţa nu-i luă în seamă amenințările şi porni mai departe, 


împreună cu iepurașul. 

— Tu ştii unde e palatul zânei? îşi întrebă ea noul prieten. 

— Ştiu. E departe, în vârful muntelui. Acolo ne aşteaptă în fie- 
care seară pe noi, cei mici, să ne jucăm împreună şi să ne înveţe cum 
să ne ferim de duşmanii noştri. 

— Vrei să-mi arăţi poteca până acolo? 

— Sigur că vreau, îi răspunse vesel iepuraşul. 

Plecară pe o cărare semănată cu brebenei şi toporași. Printre 
ramuri se auzeau cântecele păsărelelor și era așa de frumos totul, că 
Ancuţa uită şi de casa ei şi de casa pădurarului, unde trebuia să meargă. 

Într-o poieniţă, lângă un izvor limpede şi rece, s-au oprit să se 
odihnească şi să-şi astâmpere setea. După ce băură apă, se aşezară 
amândoi pe iarba deasă privind spre albastrul cerului. 

Deodată se auzi un zgomot ciudat. Ancuţa săltă capul şi văzu, 
chiar în faţa ei, urâtă şi pipernicită, cu nişte ochi spălăciți şi un păr 
încâlcit, plin tot de scaieţi şi frunze, pe Muma pădurii! Dar fetița nu ştia 
cu cine are de-a face. Se ridică în picioare și spuse frumos bună ziua. 

— Să creşti mare, nepoţico, dar ce vânt te abate prin pădurea asta? 

— Merg la palatul Zânei pădurii. 

— Daa? rânji răutăcioasă cotoroanța, şi ce cauţi tu acolo? 

— Mă duc aşa, să mă joc cu ea şi să-i văd palatul. 

— Dar nu te temi singură până acolo? 

— Nu mă tem de nimic, pentru că am mingea asta, care mă 
apără de toate relele. 

— Tii, că tare-i frumoasă, bătu-o-ar vina de minge! Dar de unde 
o ai? 

— Mi-a dat-o chiar Zâna pădurii, să mă apăr cu ea de duşmani. 


E o minge fermecată. 

Muma pădurii rămase cu gura căscată de mirare când auzi că 
fetița ţine în mână chiar mingea fermecată a zânei. Venindu-şi în fire, 
se apropie cât mai mult de Ancuţa, străduindu-se să aibă o voce cât 
mai blândă şi mai rugătoare. 

— Ei, bravo, fetița mea! S-o stăpânești sănătoasă! Vezi, nu cumva 
s-o pierzi printre copaci! 

— N-o pierd, mătuşică. 

— Nu vrei să mi-o dai şi mie un pic, să mă uit la ea? 

Ancuţa, care era miloasă şi bună cu toată lumea, îi întinse min- 
gea fără să se gândească. În aceeași clipă iepuraşul îi strigă: 

— Nu i-o da, că ţi-o fură! E Muma pădurii! 

Ancuţa însă nu mai avut timp să-şi retragă mâna şi Muma pă- 
durii îi smulse mingea. Imediat apoi începu să alerge de-i sfârâiau 
călcâiele strigând printre hohote de râs: 

— Ha, ha, ha, ce bine-mi pare 
Că am mingea fermecată! 
De-acum eu voi fi mai tare 


Și-o să am pădurea toată! 


Pun eu mâna și pe zână 
S-o închid în beciul strâmt; 
De-acum eu voi fi stăpână, 
Ha, ha, ha, ce mare sunt! 

Hohotele ei de râs se risipiră în toată pădurea ca o furtună aducă- 
toare de întuneric. Imediat păsărelele încetară să mai cânte şi toate vie- 
tăţile care se jucau prin poieni începură să fugă temătoare în toate părțile. 

Ancuţa, dându-și seama că a fost păcălită de vrăjitoare şi că a 


rămas fără mingea care o putea apăra de toate relele, începu să plângă: 

— Mi-a furat mingea! Mi-a furat mingea! striga mereu şi nu 
mai ştia ce să facă de supărare. 

— Ştii ceva? zise iepuraşul. Hai să mergem la zână, să-i spunem 
ce ni s-a întâmplat. Poate ne ajută iar. 

— Dar dacă ajunge Muma pădurii înaintea noastră şi o închide 
în beci, ce ne facem? 

— Hai să fugim, să ajungem noi mai repede! 

Şi, pe cărarea arătată de iepuraş, începură să alerge amândoi 
din toate puterile. 

Din cauză că Muma pădurii devenise acum stăpâna întregii 
păduri, florile începeau să se vestejească, vântul împletea crengile 
copacilor, iar câţiva nori mari şi negri alergau să acopere soarele. 

În goana lor spre palatul zânei, Ancuţa și iepuraşul nu obser- 
vară că vulpea şi lupul erau gata-gata să-i ajungă. Noroc mare că, 
ajunşi pe o culme, de unde se zărea vârful muntelui, văzură în față un 
voinic viteaz care se lupta cu un balaur. Era Făt-Frumos, iar balaurul 
fusese trimis de Muma pădurii să-l omoare pe apărătorul zânei. Cum 
văzu lupta, Ancuţa dete un strigăt de spaimă. Balaurul, neștiind ce se 
întâmplă, întoarse capul să se uite şi, în acel moment, Făt-Frumos îl 
lovi aşa de tare cu paloşul, încât îl reteză în două. 

Făt-Frumos se apropie de fetiță: 

— Cine eşti tu, fetiță curajoasă, şi cum de-ai ajuns în această 
pădure vrăjită? 

Ancuţa nu se lăsă întrebată de două ori şi-i răspunse printre 
lacrimi: 

— Făt-Frumos, îţi spun o veste 
Care te va întrista: 
Nu fac parte din poveste, 


Cum e toată lumea ta; 

Precum vezi, sunt o fetiță 
Rătăcită pe cărare. 
Merg de-un an la grădiniță 


Și-am crescut destul de mare. 


Azi, trecând prin astă parte, 
Mi-a ieșit o zână-n drum 
Și... de-aicea mai departe, 
Zău nu pot ca să-ţi mai spun! 

Ancuţa nu mai putu continua din cauza hohotelor de plâns care 
o sufocau, aşa că iepurașul îi spuse lui Făt-Frumos tot ce păţiseră în 
pădure. 

— Ai făcut o mare greşeală când i-ai dat mingea Mumei pădurii, 
zise necăjit Făt-Frumos. Acum cotoroanţa aleargă s-o închidă pe 
zână în beciul palatului. 

— Ce putem face? Cum s-o ajutăm? întrebară în acelaşi timp 
Ancuţa şi iepuraşul. 

Lupul și vulpea şedeau ascunşi după nişte tufișuri şi ascultau 
discuţia dintre cei trei. 

— Voi plecaţi spre palatul zânei, spuse Făt-Frumos după câteva 
clipe de gândire, şi-i spuneţi tot ce ştiţi, iar eu alerg pe urmele vrăji- 
toarei, ca să-i iau mingea. 

Zis şi făcut. Făt-Frumos porni pe urmele vrăjitoarei, iar Ancuţa 
şi iepuraşul plecară iar în fugă pe cărare. 

După câţiva paşi le ieşiră înainte un arici şi o căprioară. Auzind 
despre ce e vorba, se prinseră şi ei tovarăşi şi porniră împreună. 

Lupul și vulpea, după ce se sfătuiră cum să-i prindă pe toţi, o 
luară pe o cale mai scurtă şi le ieşiră înainte într-o vale adâncă. Se 
ascunseră într-o scorbură şi, în clipa când cei patru prieteni ajunseră 


în dreptul lor, săriră din ascunzătoare şi se repeziră la ei. Lupul o prinse 

pe Ancuţa, iar vulpea pe iepuraş. Căprioara, fiind mai sprintenă decât 
ceilalți, reuși să fugă. Ariciul se făcu ghem și nici lupul, nici vulpea 
nu încercară să-i mai facă nimic, de teamă să nu se înțepe. Şi, apoi, 
nu aveau ei o pradă destul de bogată? 

— Hauuu! începu să urle lupul de bucurie. Ce bine-mi pare că v-am 
prins! Ce friptură bună o să mâncăm, cumătră vulpe, din iepuraş, iar 
pe fetiță o s-o punem să ne facă toate treburile în bârlogurile noastre! 

— S-a zis cu voi! rânji bucuroasă şi vulpea. Ai crezut că scapi de 
mine, urecheatule? Lasă că-ţi fac eu de petrecanie! Iar pe tine, fetiţo, 
care m-ai lovit cu creanga, o să te fac sluga noastră! Aşa să știi! Acum 
nu te mai poate apăra mingea zânei! Stăpâna noastră, Muma pădurii, 
va face ce va dori cu zâna şi cu toţi prietenii ei! luhuhuuu! 

— Iuhuhuuu! strigă şi lupul cât îl ţinu gura şi amândoi, în cul- 
mea fericirii, se apucară să ţopăie în legea lor şi să cânte: 

Ce ospăț o să mai fie, 

Hau, hau, hau! 

Numai chef şi bucurie, 

Hau, hau, hau! 

Iepuri, iezi şi căprioare 

O să-i punem pe frigare 
Și-o să-ntindem masă mare 
Hau, hau, hau! 

În timp ce cei doi ţopăiau şi visau numai ospăţuri şi chefuri, 
Ancuţa luă iepuraşul sub un braţ, iar cu celălalt braț începu să se caţere 
într-un brad. În scurtă vreme ajunseră în afară de orice pericol. 

Lupul și vulpea îşi vedeau de ţopăitul lor bucuroşi nevoie mare. 

Când nimeni nu se aştepta, dintre copaci îşi făcu apariția un bărbat 
nu prea înalt, cu căciula pe-o ureche şi cu o traistă pe umăr. Ancuţa, 
de cum îl zări, duse un deget la gură, făcându-i semn să nu le spună 
lupului și vulpii unde se află ea şi iepuraşul. Păcală, căci dumnealui 


23% DUMITRU VACARIU 


era noul venit, închise un ochi şi dădu din cap c-a înţeles. După ce lupul 
şi vulpea se săturară de ţopăit și de cântat, se îndreptară spre locul 
unde-i lăsaseră pe cei doi prinşi. Dar ia-i de unde nu-s. Mâniaţi se uitară 
în toate părțile şi dădură cu ochii de Păcală. 

— Măi omule, zise lupul cam mânios, n-ai văzut cumva o fetiță 
cu un iepuraş pe-aici? 

— Că erau copilaşii noştri şi ne temem să nu se rătăcească, săr- 
manii, continuă cu glas scâncit vulpea. 

— Păi pe-aici îi căutaţi voi? O fetiță şi un iepuraş, cum ziceţi voi, 
fugeau mai de mult în colo, la vale, de rupeau pământul... 

— Hauuu i-am pierdut! urlă lupul. Joc şi cântec ne-au trebuit 
nouă când i-am văzut prinşi? 

— După ei, cumetre! dădu îndemn vulpea. 

Numaidecât o rupseră amândoi la fugă în partea arătată de Păcală. 

— Ha, ha, ha, grozav i-am păcălit! râse plin de voie bună Păcală, 
apoi se adresă celor doi: dar voi de ce v-aţi urcat acolo, năzdrăvanilor? 

— Nene, cine eşti mata? întrebă Ancuţa. 

— Cum?? Mai întrebi cine sunt eu? Încă nu mă cunoşti? 

Ancuţa dădu din cap neștiutoare. 

— Atunci ascultă şi te dumireşte, zise Păcală necăjit că nu fusese 
recunoscut de la început. Și, dându-și căciula pe ceafă, începu să bată 
pământul cu călcâiele și să cânte: 

Zău că nu-i mare scofală, 
Zău, zău, 

Să ghicești cine-i Păcală, 
Zău, Zău. 

Ca să mă cunoşti, de vrei, 
Eu îi păcălesc pe cei 
Leneşi și zgârciţi şi răi 

Și pe toţi cei nătărăi, 
Zău, Zău, Zăul 

— Ei, acum mă ştii? 

— Acum te ştiu bine! Eşti nenea Păcală, prietenul zânei. Dar nu vrei 
să mă ajuţi să cobor de aici? 

— Te-oi ajuta, dacă mi-i spune cine te-a urcat acolo... Ori te-ai 
apucat să vânezi iepuri prin copaci? 

— Nu râde, nene, că tare mai sunt amărâtă! 

— Ei taci! 

— Pe cuvânt! 

Şi după ce se văzu din nou jos, Ancuţa se prinse de chimirul lui 
Păcală spunându-i pe nerăsuflate tot necazul lor. 

— Ia stai, stai mai încet, titirezule, strigă la ea Păcală fără să pri- 
ceapă prea multe. Păi ce-mi spui tu e rău de tot, nu şagă! 

— Aşa-i cum spune Ancuţa, nene, ridică glas şi iepuraşul. 

— ii, că proastă treabă mai aflu! Şi cum de ţi-a furat mingea 
pacostea ceea de Mumă a pădurii? 

— Păi... se codi Ancuţa. 

— Păi ce? 

— Eu i-am dat-o... 

— Tuu? Şi mai ai curajul să stai în fața mea? 

— N-am vrut, nene. M-a păcălit! 

— Cuum? Asta-i nemaipomenit! Ea nu ştie că dreptul de a păcăli 
îl are numai Păcală? Ei bine, lasă c-o învăţ eu minte pe baborniţă! 
Haideţi după mine! 

Şi porniră împreună spre palatul zânei. 

Se făcuse întuneric din cauza norilor negri care acoperiseră 
soarele. Deodată, cum mergeau ei aşa, zăriră undeva un foc. Când se 
apropiară mai bine, rămaseră uimiţi de ceea ce văzură. De trunchiul 


unui copac era legată Albă ca Zăpada, iar în jurul ei zăceau legaţi burduf 

cei şapte pitici. Către ei mergea, încet şi sigur de un ospăț îndestulat, 
Balaurul cu şapte capete, care nu era altul decât fiul Mumei pădurii. 

Văzând ce ispravă au pus la cale duşmanii zânei, Păcală făcu 
semn prietenilor săi să stea locului, iar el ieşi înaintea balaurului... 

— De unde-ai mai răsărit şi tu, măi nătăfleaţă? întrebă balaurul. 

— Pe mine nu mă cheamă nătăfleaţă, Măria Ta. 

— Dar cum te cheamă? 

— Somnul. 

— Somnul? Ce nume mai e şi ăsta?... Şi ce cauţi aici? 

— M-a rugat mama Măriei Tale, cu care sunt bun prieten, să vin 
să-ți pregătesc ospăţul. Eu sunt bucătar. 

— Ei, bravo, somnule! Ce idee grozavă a mai avut şi mama! Apu- 
că-te repede şi pregăteşte-mi bine gângăniile astea de pitici şi pe Albă 
ca Zăpada, că nu mai pot de foame! 

— Îndată, Măria Ta. Dar... până pregătesc eu bucatele, n-ar fi 
bine să tragi un pui de somn, ca să fii mai odihnit înainte de ospăț? 

— Înţelept sfat, somnule! Chiar așa o să fac. 

Şi, numaidecât, balaurul se întinse cât era de lung și adormi 
sforăind de răsuna pădurea. Cum îl văzu adormit, Păcală îşi chemă 
prietenii şi le spuse să-i dezlege pe Albă ca Zăpada şi pe cei şapte pitici, 
iar cu funiile îl legară cât putură mai strâns pe balaur. 

— Aşaa, zise mulțumit Păcală. Acum să-l trezim pe întune- 
cimea sa şi să-l ospătăm cum i se cuvine! 

Se apropie de balaur şi începu să-l lovească cu piciorul ca să se 
trezească. 

— Ce-i, ce s-a întâmplat? mormăi somnoros balaurul. 

— Am pregătit ospăţul, Măria Ta. Cască gura! 

Cum căscă o gură balaurul, Păcală îi aruncă pe gâtlej un bolovan 


înfierbântat în foc. 

— Auuu! începu să urle năprasnic păcălitul. E prea fierbinte 
friptura, nepriceputule! 

— Da? Aşteaptă, Măria Ta, să-ţi torn borș, că e mai rece. 

Şi îi aruncă pe gât o oală cu apă clocotită. 

— Văleuu!.. Mor!... Mă omoară!... Mamăă! 

— De ce strigi, băiete? se auzi de departe glasul cotoroanţei. 

— Mă omoară! 

— Cine te omoară? 

— Somnul! ţipă disperat balaurul. 

— Atunci dormi, dragul mamei și taci din gură! 

Balaurul nu mai apucă să mai zică nimic, întrucât toţi prietenii 
zânei i-au răsucit capetele lăsându-l înţepenit. 

După ce Albă ca Zăpada şi piticii mulțumiră fericiți că au scăpat, 
porniră cu toţii contând spre palatul zânei. 

Vârful muntelui se zărea din ce în ce mai aproape, acoperit de 
nori brăzdaţi de fulgere. 

În scurt timp toţi prietenii zânei ajunseră în faţa palatului de 
cleştar. Chiar atunci însă ajunse şi Muma pădurii şi tocmai se pre- 
gătea să intre în palat. Nu departe se zărea, gonind pe calul său alb, 
Făt-Frumos. 

— Deschideţi-vă, porţilor, să intre în palat adevărata stăpână a 
pădurii! strigă baborniţa învârtind în mână mingea fermecată. 

Imediat porţile grele se deschiseră şi din interiorul palatului 
ţâşni o lumină orbitoare. Când să pună piciorul pe prima treaptă, 
Muma pădurii se trezi faţă-n față cu Păcală. 

— Bine ai venit, Măria Ta, îi strigă acesta închinându-se. Tu ești 
adevărata stăpână a pădurii şi palatului şi de-acum înainte toţi ne 
vom supune ţie. 


— Dar cine ești tu, voinicule? Că nu prea-mi pari cunoscut. 

— Eu sunt prietenul cel mai bun al fiului tău, care m-a trimis s-o 
prind pe zână şi s-o închid în beci. 

— Ei bravo, voinicule! Vestea asta mă bucură grozav! 

Şi Muma pădurii începu să-şi frece mâinile fericită. În acest 
timp Făt-Frumos se apropia tot mai repede. 

— Acum dă-te la o parte din calea mea şi primeşte-mă cum se 
cuvine unei regine, strigă vrăjitoarea. 

— Îndată, Măria Ta, i se închină din nou Păcală până la pământ. 
Dar înainte de a intra, pune mingea pe aceasta pernuţă. Aşa e rându- 
iala palatului. Altfel nu poţi intra. 

— Ba, nici gând! Mingea n-o dau! De unde-ai mai scornit şi min- 
ciuna asta? Ori vrei cumva să mi-o furi? 

— Cum, Măria Ta, n-ai încredere în mine? N-am închis-o eu 
pe zână pentru a mă închina ţie? 

— Ei, gata, nu mă mai lua cu vorbe, că se aude tropăitul calului 
cu care vine Făt-Frumos. Uite mingea şi hai să intrăm mai repede şi 
să închidem porţile! 

În clipa când vrăjitoarea puse mingea pe pernuță. Păcală o şi dobori 
la pământ. Numaidecât în toată pădurea se răspândi o lumină puternică. 

Zmeul-Zmeilor, paznicul credincios al Mumei pădurii, văzând 
ce s-a întâmplat, se repezi să-l ucidă pe Păcală şi să-i ia mingea. Atunci 
apăru însă şi Făt-Frumos cu paloşul ridicat şi se încinse o luptă cum 
nu s-a mai pomenit de când lumea. Lupul, vulpea şi alte animale fio- 
roase veniră să ia parte la luptă alături de zmeu, dar se treziră cu toţii 
cu o ploaie de bolovani venită din partea prietenilor zânei şi ai lui 
Făt-Frumos. Nu trecu mult şi trupul uriaş al zmeului zăcea legat ală- 
turi de cel al vrăjitoarei. Lupul, vulpea şi ceilalți vrăjmaşi, cotonogiți ca 
vai de ei, abia reuşiră să scape cu fuga. 

După terminarea luptei, în poarta palatului îşi făcu apariţia Zâna 


pădurii înconjurată de alte zâne. Soarele strălucea acum din nou, norii 

dispăruseră împreună cu toate umbrele şi pădurea întreagă răsuna iar 
de cântece şi voie bună. 

Zâna se apropie de Ancuţa şi o mângâie uşor pe frunte. 

— Ţi-a fost frică, Ancuţa? 

— Da... adică nu! 

— O să mai vii în pădurea vrăjită? 

— Sigur că o să mai vin. Acum nu mă mai tem de nimic! 

Intrară apoi cu toţii în palat, se ospătară cu cele mai mari bună- 
tăți, apoi încinseră o horă cântând: 

Când prietenii s-adună 
Și țin piept dușmanilor 
Nu mai poate să-i răpună 
Nici chiar Zmeul-Zmeilor! 

— Uite, Ancuţa, se adresă zâna fetiţei după terminarea petrecerii, 
ţine această floare. Ea te va aduce şi altădată în pădurea noastră și 
numai aşa vei învăţa să îndrăgeşti frumuseţile acestui pământ. 

Ancuţa mulțumi frumos pentru toate, dar mai ales pentru mi- 
nunata floare albă şi-şi luă rămas bun de la prietenii din pădurea vrăjită. 
Zâna aşternu un covor la picioarele ei și o invită să se urce pe el. Chemă 
apoi patru lebede. Fiecare prinse cu ciocul de câte un colţ şi se ridicară 
în văzduh purtând-o lin pe Ancuţa. 

Era aşa de cald, de senin și de frumos totul! 

Legănată de zborul lebedelor, Ancuţa adormi... 

Se trezi la marginea aceleiaşi păduri... Acum o cunoştea bine. 
Era doar pădurea pe lângă care trecea de fiecare dată spre casa pădu- 
rarului... Se vedea bine şi cărarea, şi satul, şi casa ei... 

Oare nu visase? 

Se uită din nou spre pădure, mirată peste măsură, apoi porni 
încet spre casa pădurarului. 

Deodată însă văzu că ţine în mână o floare... o floare albă ca rochia 
zânei... Deci nu visase! Îi sărută petalele și porni fericită mai departe. 

